text:
“ རྒྱུད་གཅིག་ལམ་གཅིག” ནི་ཀྲུང་གོའི་ཡིན་ལ་དེ་ལས་ཀྱང་འཛམ་གླིང་གི་ཡིན།
2013 ལོར། ཀྲུང་གོའི་རྒྱལ་ཁབ་ཀྱི་ཀྲུའུ་ཞི་ཞིས་ཅིན་ཕིང་གིས“ དར་གོས་ལམ་བུའི་དཔལ་འབྱོར་རྒྱུད” དང“དུས་རབས21པའི་མཚོ་ཐོག་གི་དར་གོས་ལམ་བུ”མཉམ་དུ་བསྐྲུན་རྒྱུའི་གྲོས་འགོ་གལ་ཆེན་བཏོན་པ་དེས། དེང་གི་འཛམ་གླིང་གིས་ལོ་ངོ་སྟོང་ཕྲག་རིང་གི་གནའ་བོའི་དར་གོས་ལམ་བུའི་འོད་སྟོང་འབར་བའི་ལོ་རྒྱུས་ལ་དྲན་རྟོགས་བྱུང་ཞིང་། རྒྱལ་སྤྱིའི་སྤྱི་ཚོགས་ཀྱི་དོ་ཁུར་ཆེན་པོ་གནང་པ་མ་ཟད་དེ་ལ་མོས་མཐུན་ཡོད་ཚུལ་བསྟན།
ལོ་གསུམ་ལྷག་ཙམ་གྱི་རིང་ལ་མཉམ་མོལ་དང་། མཉམ་སྐྲུན། མཉམ་སྤྱོད་བྱེད་པ་རྩ་དོན་དུ་བཟུང་ནས་ཞི་བདེ་མཉམ་ལས་དང་། སྒོ་འབྱེད་བསྟུན་མཁས། ཕན་ཚུན་སློབ་སྦྱོང་། གཉིས་ཁེ་གཉིས་ཕན་གྱི་དར་གོས་ལམ་བུའི་དགོངས་དོན་མཛུབ་སྟོན་དུ་བྱས་ཏེ་ལས་དབང་གཅིག་མཐུན་དང་ཁེ་ཕན་གཅིག་མཐུན་ཡོང་རྒྱུའི་མཉམ་ལས་དམིགས་ཡུལ་དུ་བཟུང་ནས“རྒྱུད་གཅིག་ལམ་གཅིག”གི་འཛུགས་སྐྲུན་མེད་པ་ནས་ཡོད་པ་དང་། ཡོད་པ་ནས་ཁྱབ་པར་གྱུར་ནས་སྔོན་དཔག་ལས་བརྒལ་བའི་འཕེལ་རིམ་དང་གྲུབ་འབྲས་ཐོབ་ཡོད།
ཐུན་མོང་མཉམ་སྤྱོད་ཐོག་མིའི་རིགས་ཀྱི་ལས་དབང་གི་ཐུན་མོང་སྒྲིག་གཞི་བསྐྲུན་པ།
2013ལོའི་ཟླ་3པར། ཞིས་ཅིན་ཕིང་གིས་མོ་སི་ཁོ་རྒྱལ་སྤྱིའི་འབྲེལ་བའི་སློབ་གླིང་དུ་གཏམ་བཤད་གནང་སྐབས། ་ཁ་གསལ་ཞིང་གནད་ཐོན་པའི་སྒོ་ནས་འཛམ་གླིང་ལ“འཇིག་རྟེན་འདིར། རྒྱལ་ཁབ་ཁག་ཕན་ཚུན་འབྲེལ་འདྲིས་དང་ཕན་ཚུན་གཅིག་ལ་གཅིག་རྟེན་གྱི་ཚད་ཇེ་ཟབ་ཏུ་འགྲོ་བཞིན་པ་དང་། མིའི་རིགས་ནི་སའི་གོ་ལའི་གྲོང་ཚོ་གཅིག་ཏུ་འཚོལ་བ་རོལ་གྱིན་པ་དང་། ལོ་རྒྱུས་དང་དངོས་ཡོད་བསྣོལ་བའི་ཡུལ་དུས་གཅིག་ཏུ་འཚོ་བ་རོལ་གྱིན་ཡོད་པས། སྔར་བས་ཁྱོད་ཀྱི་ཁྲོད་དུ་ང་ཡོད་པ་དང་། ངའི་ཁྲོད་དུ་ཁྱེད་ཡོད་པའི་ལས་དབང་གཅིག་མཐུན་གྲུབ་ཡོད”ཅེས་པའི་བསམ་ཕྱོགས་བརྒྱུད་སྒྲོག་གནང་བྱུང་།
དེའི་རྗེས་ཀྱི་ཧྲང་ཧའེ་མཉམ་ལས་རྩ་འཛུགས་ཀྱི་དབུ་གཙོའི་ཚོགས་འདུ་དང་། ཀྲུང་གོ་དང་ཨ་རབ་མཉམ་ལས་གླེང་སྟེགས། པོ་ཨའོ་ཨེ་ཤེ་ཡའི་གླེང་སྟེགས། མཉམ་འབྲེལ་རྒྱལ་ཚོགས་ཀྱི་ཚོགས་ཆེན་སྐབས70པ། རྒྱལ་ཁབ་ཉི་ཤུ་ཚོགས་པའི་དབུ་ཚོགས། ཨེ་ཤ་ཡའི་རོགས་རེས་ཡིད་རྟོན་གྲོས་ཚོགས་ཀྱི་ཕྱི་འབྲེལ་པུའུ་ཀྲང་གི་ཚོགས་འདུ་ཐེངས་ལྔ་པ་ནས་འཛམ་གླིང་དཔལ་འབྱོར་གླེང་སྟེགས་ཀྱི2017ལོའི་ལོ་ཚོགས་བར་དུ། རྒྱལ་ཁབ་དང་རྒྱལ་ཁབ་བར་གྱི་ལས་དབང་གི་ཐུན་མོང་སྒྲིག་གཞི་ནས་ས་ཁོངས་ནང་ཁུལ་གྱི་ལས་དབང་གི་ཐུན་མོང་སྒྲིག་གཞི། དེ་ནས་མིའི་རིགས་ཀྱི་ལས་དབང་ཐུན་མོང་བཅས་ཐད། ཞིས་ཅིན་ཕིང་གིས་ཐེངས་རེ་རེ་བཞིན་དུ་བསམ་ཕྱོགས་དེ་ཉིད་ཞིབ་བརྗོད་ཟབ་མོ་གནང་ཡོད་པ་རེད།
གཉིས་ཕན་མཉམ་ཁེའི་སྒོ་འབྱེད་འཐབ་ཇུས་ལག་བསྟར་བྱས་པ་དེས། སྔར་བས་ཁྱོན་ཡོངས་དང་སྔར་བས་གཏིང་ཟབ་པ། སྔར་བས་རྐྱེན་མང་པའི་ཕྱི་ཕྱོགས་ལ་སྒོ་འབྱེད་ཀྱི་གནས་སྟངས་གསར་གཏོད་བྱ་རྒྱུ་ནི་ཀྲུང་གོའི་འཐབ་ཇུས་ཀྱི་གདམ་ག་ཞིག་རེད། 2016ལོར། རྒྱལ་ཁབ་ཉི་ཤུ་ཚོགས་པའི་བཟོ་ཚོང་དབུ་ཚོགས(B20 དབུ་ཚོགས)ཧང་ཀྲོའུ་རུ་འགོ་ཚུགས་པ་དང་། ཞིས་ཅིན་ཕིང་གིས་གཏམ་བཤད་གནང་སྐབས། ཀྲུང་གོས་དར་སྤེལ་གཏོང་བའི་ལམ་སྲོལ་གསར་པའི་གྲོས་འགོ་གསར་པ་ནི་ཇུས་གཞི་གཞན་ཞིག་འདོད་ཆེན་མིན་ལ། དེ་ལས་ཀྱང་གཞན་གང་ཞིག་ལ་དམིགས་པའང་མིན་པར། དེ་ནི་ད་ཡོད་ཀྱི་རྒྱལ་སྤྱིའི་ལམ་སྲོལ་ལ་ཕན་པའི་ཁ་གསབ་དང་འཐུས་ཚང་དུ་གཏོང་རྒྱུ་དེ་ཡིན་ལ། དམིགས་ཡུལ་ནི་མཉམ་ལས་གཉིས་ཕན་དང་མཉམ་འཕེལ་མཉམ་རྒྱས མངོན་འགྱུར་བྱ་རྒྱུ་དེ་ཡིན། ཀྲུང་གོའི་ཕྱི་ཕྱོགས་སྒོ་འབྱེད་ནི་ཀྲུང་གོ་གཅིག་པུའི་ལས་དོན་ཙམ་མིན་པར་ཕྱོགས་སོ་སོ་མཉམ་ཞུགས་གནང་རྒྱུར་དགའ་བསུ་ཞུ་གི་ཡིན། རང་ཉིད་ཀྱི་སྟོབས་ཤུགས་ཁྱབ་ཁོངས་འཚོལ་སྙེགས་བྱེད་པ་མིན་པར་རྒྱལ་ཁབ་ཁག་ཐུན་མོང་ཐོག་འཕེལ་རྒྱས་འགྲོ་བར་རྒྱབ་སྐྱོར་བྱ་རྒྱུ་ཡིན་པ་། རང་ཉིད་གཅིག་པུར་དབང་བའི་དག་ཞིང་ཞིག་གསར་སྐྲུན་བྱེད་རྒྱུ་མིན་པར་རྒྱལ་ཁབ་ཁག་གིས་ཐུན་མོང་ཐོག་བེད་སྤྱོད་ཐུབ་པའི་དགའ་ཚལ་ཞིག་འཛུགས་བསྐྲུན་བྱ་རྒྱུ་དེ་ཡིན་ཞེས་དམིགས་སུ་བཀར་ནས་ནན་བཤད་གནང་པ་རེད།.
"མེ་ཏོག་སྣ་གཅིག་བཞད་ན་དཔྱིད་ཀ་མིན་པར་མེ་ཏོག་སྣ་བརྒྱ་བཞད་ན་ད་གཟོད་དཔྱིད་དཔལ་རེད” དེ་བཞིན་ཞིས་ཅིན་ཕིང་གིས་ནུས་ཤུགས་ཡོད་རྒུས“རྒྱུད་གཅིག་ལམ་གཅིག”དར་སྤེལ་སྐུལ་འདེད་བྱེད་དོན་ནི་སྔར་བས་ལྷག་པའི་ཁེ་ཕན་གྱི་སྣོལ་གནས་འཚོལ་སྙེགས་བྱེད་རྒྱུ་དང་། “གྲོགས་ཚོམས” རྒྱ་ཆེ་རུ་གཏོང་བ། “རང་རྒྱལ་གྱི་འཕེལ་རྒྱས་དང་ལམ་རྒྱུད་རྒྱལ་ཁབ་ཀྱི་འཕེལ་རྒྱས་གཏོང་རྒྱུ་ཟུང་འབྲེལ་བཅས་བྱས་ཏེ་ཀྲུང་གོའི་ཕུགས་འདུན་དང་ལམ་རྒྱུད་རྒྱལ་ཁབ་ཁག་གི་མི་དམངས་ཀྱི་ཕུགས་འདུན་ཟུང་འབྲེལ་བྱེད་རྒྱུ་དེ་རེད།”ཞིས་ཅིན་ཕིང་གིས“མཉམ་ལས་མཉམ་རྒྱལ་ལྟེ་བར་འཛིན་པའི་རྒྱལ་སྤྱིའི་འབྲེལ་བ་གསར་པ་འཛུགས་རྒྱུར་སྐུལ་འདེད་བཏང་སྟེ། རྒྱལ་སྤྱིའི་སྒྲིག་ལམ་དང་རྒྱལ་སྤྱིའི་མ་ལག་སྔར་བས་དྲང་གཞག་ལུགས་མཐུན་གྱི་ཕྱོགས་སུ་འཕེལ་རྒྱས་སུ་གཏོང་པར་སྐུལ་འདེད་དང་། མིའི་རིགས་ཀྱི་ལས་དབང་གི་ཐུན་མོང་སྒྲིག་གཞི་འཛུགས་སྐྲུན་བྱེད་པར་སྐུལ་འདེད་གཏོང་དགོས”ཞེས་ནན་གྱིས་བསྟན་བྱུང་།
“རྒྱུད་གཅིག་ལམ་གཅིག”གི་ཀྲུང་གོའི་ཕྱི་ཕྱོགས་སུ་སྒོ་འབྱེད་རྒྱ་ཆེར་གཏོང་པའི་གྲོས་འགོ་གལ་ཆེན་འདོན་ཐབས་ཤིག་ཡིན་ལ། དུས་མཚུངས་སུ་ཀྲུང་གོའི་གོ་ལ་ཧྲིལ་པོའི་བཅོས་སྐྱོང་མ་ལག་སྒྱུར་བཅོས་ལ་སྐུལ་འདེད་བྱེད་པའི་བྱ་སྤྱོད་རང་རྟོགས་ཅན་ཞིག་ཀྱང་རེད། 2016ལོའི་ཟླ11པའི་ཚེས17ཉིན། མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ཐོག རྒྱལ་ཁབ་ཁག་གིས“རྒྱུད་གཅིག་ལམ་གཅིག”གྲོས་འགོར་སྐུལ་འདེད་གཏོང་པའི་གྲོས་ཆོད་ལ་ཚོགས་མི་རྒྱལ་ཁབ193གྱིས་མོས་མཐུན་བྱས་ཏེ་གྲོས་འཆམ་བྱུང་པ་དེས་ནི་རྒྱལ་སྤྱིའི་སྤྱི་ཚོགས་ཀྱིས“རྒྱུད་གཅིག་ལམ་གཅིག” གི་གྲོས་འགོར་ཡོངས་ཁྱབ་ཏུ་རྒྱབ་སྐྱོར་བྱེད་ཀྱི་ཡོད་པ་མཚོན་ཐུབ།
གཉིས་ཕན་མཉམ་ལས་ཀྱི་ཀྲུང་གོའི་ཇུས་གཞིས་ལམ་རྒྱུད་རྒྱལ་ཁབ་ཁག་ལ་ཕན་ཁེ་སྐྲུན་པ།
“རྒྱུད་གཅིག་ལམ་གཅིག”ནི་ཀྲུང་གོ་གཅིག་པུའི་ལས་ཀ་ཙམ་མིན་པར་ལམ་རྒྱུད་རྒྱལ་ཁབ་ཚང་མའི་སྤྱི་དོན་ཞིག་རེད་།
ཞིས་ཅིན་ཕིང་གིས“ལྷན་རྒྱས་ཡོངས་ཀྲུང་གོའི་འཕེལ་རྒྱས་ཀྱི་མྱུར་བགྲོད་མེ་འཁོར་ནང་ཞུགས་རྒྱུ་དང་། མགྱོགས་འཁོར་ལ་བསྡད་ནས་ཡིན་ནའང་འདྲ་། རླངས་འཁོར་བསྡད་ནས་ཡིན་ནའང་འདྲ་། ང་ཚོས་ཡོད་ཚད་དགའ་བསུ་ཞུ་གི་ཡིན”ཞེས་གསུངས་པ་ནང་བཞིན།
ད་བར་དུ་འཛམ་གླིང་ཐོག་མི་འབོར་ཆེས་མང་ཤོས་ཀྱི་གཉིས་ཁེ་གཉིས་ཕན་གྱི་ལས་དབང་གཅིག་མཐུན་གྲུབ་པའི་སྡེ་ཞིག་ཡིན་པའི་ཆ་ནས། “རྒྱུད་གཅིག་ལམ་གཅིག” གིས་ཤར་དུ་ཞི་བདེ་རྒྱ་མཚོ་ཆེན་པོའི་ས་ཁུལ་གྱི་དཔལ་འབྱོར་ཁུལ་ལ་སྣེ་ཁྲིད་བྱེད་ཀྱིན་པ་དང་། ནུབ་ཏུ་ཡོ་རོབ་དཔལ་འབྱོར་ཁུལ་དང་འབྲེལ་ནས་གླིང་ཆེན་ཨ་ཧྥེ་རི་ཁ་བརྒལ་ནས་ཨེ་ཤེ་ཡ་དང་ཡོ་རོབ་སྦྲེལ་ཏེ་རྒྱལ་ཁབ་60ལྷག་ཙམ་དང་མི་འབོར་དུང་ཕྱུར་40 ལྷག་ལ་ཁྱབ་ཡོད་པས། དེ་ནི་འཛམ་གླིང་ཐོག་བར་ཐག་རིང་ཤོས་དང་གཏིང་ཤུགས་ཆེན་པོ་ལྡན་པའི་མཉམ་ལས་ཁུལ་ཞིག་ཡིན་ལ། རྒྱལ་སྤྱིའི་དངུལ་ལོར་ཐེབས་རྩ་རྩ་འཛུགས་ཀྱིས་སྔོན་དཔག་བྱས་པ་ལྟར་ན། 2020 ལོར་སླེབས་ཚེ། “རྒྱུད་གཅིག་ལམ་གཅིག”ལམ་རྒྱུད་ཀྱི་རྒྱལ་ཁབ་དང་ས་ཁུལ་གྱི་ཚོང་ཟོག་ཉོ་ཚོང་སྤྱི་འབོར་ཨ་སྒོར་དུང་ཕྱུར19.6ལ་ཟིན་རྒྱུ་དང་། དེས་འཛམ་གླིང་གི་དངོས་ཟོག་ཚོང་དོན་གྱི་བསྡོམས་འབོར་གྱི་38.9%ཟིན་ཡོད།
ད་ལོའི་ཟླ་དང་པོར། ཞིས་ཅིན་ཕིང་གིས་འཛམ་གླིང་དཔལ་འབྱོར་གླེང་སྟེགས་ཀྱི2017ལོའི་ལོ་ཚོགས་ཐོག་འཛམ་གླིང་ཡོངས་ལ“རྒྱུད་གཅིག་ལམ་གཅིག”གི་ལོ་གསུམ་ལྷག་ཙམ་རིང་གི་གྲུབ་འབྲས་ངོམས་པར། རྒྱལ་ཁབ་དང་རྒྱལ་སྤྱིའི་རྩ་འཛུགས100ལྷག་ཙམ་གྱིས་ཧུར་ཐག་སྒོས་མོས་མཐུན་མཉམ་ཞུགས་གནང་པ་དང་། རྒྱལ་ཁབ་དང་རྒྱལ་སྤྱིའི་རྩ་འཛུགས40ལྷག་ཙམ་གྱིས་ཀྲུང་གོ་དང་མཉམ་ལས་གྲོས་མཐུན་ལ་མིང་རྟགས་བཀོད་ཡོད་པ། “རྒྱུད་གཅིག་ལམ་གཅིག” གི“ གྲོགས་ཚོམས”རིམ་བཞིན་རྒྱ་སྐྱེད་བཞིན་ཡོད་དེ། ཀྲུང་གོའི་ཁེ་ལས་ཀྱིས་ལམ་རྒྱུད་རྒྱལ་ཁབ་ཏུ་མ་འཇོག་ཨ་སྒོར་དུང་ཕྱུར་500ལྷག་ཙམ་ཟིན་ཡོད་པ་དང་། རྣམ་གྲངས་གལ་ཆེན་རབ་དང་རིམ་པ་ལག་བསྟར་བྱས་ནས་དང་རྒྱལ་ཁབ་ཁག་གི་དཔལ་འབྱོར་འཕེལ་རྒྱས་ལ་སྐུལ་ཁྲིད་དང་། ལས་ཞུགས་གོ་སྐབས་འབོར་ཆེན་སྤྲད་ཡོད་པ་རེད། དེ་ཡང“རྒྱུད་གཅིག་ལམ་གཅིག”གི་གྲོས་འགོ་ཀྲུང་གོས་བཏོན་ཡང་གྲུབ་འབྲས་དེ་འཛམ་གླིང་ཡོངས་ལ་ཕན་ཡོད་ཅེས་བརྗོད་ཀྱང་ཆོག་གོ
2017ལོའི་ཟླ2པར་ཁྱབ་བསྒྲགས་བྱས་པའི་ཕྱི་ཕྱོགས་ཉོ་ཚོང་གི་གཞི་གྲངས་ལས་མངོན་པར་གཞིགས་ན། ཟླ1པོར་རང་རྒྱལ་གྱིས་རྒྱ་གར་དང་ཨུ་རུ་སུ། སོ་ཏི་ཨ་རབ་སོགས“རྒྱུད་གཅིག་ལམ་གཅིག”གི་ལམ་རྒྱུད་རྒྱལ་ཁབ་གཙོ་གྲས་དག་གི་ཉོ་ཚོང་རིམ་བཞིན23.6% 44% 46.9% ལ་འཕར་ནས་རྒྱལ་སྤྱིའི་ཚོང་ལས་ཀྱི་བཀྲག་མདངས་འཚེར་ས་ཞིག་ཏུ་གྱུར་ཡོད་དོ།
དོན་དངོས་ཐོག ན་ནིང་ལོ་ནས་བཟུང་འཕར་ཕྱོགས་འདི་རིམ་བཞིན་མངོན་གསལ་ཡིན་ལ། འགག་སྒོ་སྤྱི་ཁྱབ་ཧྲུའུ་ཡི་གསར་འགྱུར་མགྲིན་ཚབ་པ་ཧོང་སུང་ཕིང་གིས། ན་ནིང་ལོའི་དུས་ཚིགས་དང་པོ་ནས་གསུམ་པའི་བར་རང་རྒྱལ་གྱིས་ཡོ་རོབ་མནའ་འབྲེལ་དང་། ཨ་མེ་རི་ཁ། ཨེ་ཤེ་ཡ་ཤར་ལྷོའི་མནའ་འབྲེལ་སོགས་ཚོང་གཉེར་རོགས་ཟླ་གཙོ་བོ་དག་ལ་ཕྱིར་གཏོང་འཕར་ཚད2%ལ་སླེབས་མེད་མོད། ་“རྒྱུད་གཅིག་ལམ་གཅིག་” རྒྱུད་ཀྱི་རྒྱལ་ཁབ་དག་ལ་ཕྱིར་གཏོང་ཚད་ནི་གྲངས་གནས་གཉིས་འཕར་རྒྱུ་རྒྱུན་འཁྱོངས་བྱེད་ཐུབ་ཡོད་པ་རེད།
དངོས་ཟོག་ཚོང་དོན་མ་ཟད་རང་རྒྱལ་དང“རྒྱུད་གཅིག་ལམ་གཅིག་”རྒྱུད་ཀྱི་རྒྱལ་ཁབ་ཀྱི་མ་འཇོག་མཉམ་ལས་ཐད་ཀྱང་གྲུབ་འབྲས་ལེགས་པོ་བྱུང་ཡོད། 2016ལོར་རང་རྒྱལ་གྱིས“རྒྱུད་གཅིག་ལམ་གཅིག”གི་ལམ་རྒྱུད་རྒྱལ་ཁབ53 ལ་ཐད་ཀར་མ་དངུལ་ཨ་སྒོར་དུང་ཕྱུར145.3བཏང་ཡོད་པ་དང་། དུས་མཚུངས་ཀྱི་སྤྱི་འབོར་གྱི8.5%ཟིན་ཡོད་། རང་རྒྱལ་གྱི་ཁེ་ལས་ཀྱིས་འབྲེལ་ཡོད་རྒྱལ་ཁབ61ལ་གསར་དུ་གན་རྒྱ་བཞག་པའི་དངུལ་འབོར་ཨ་སྒོར་དུང་ཕྱུར1260.3སླེབས་ཡོད་ཅིང་། དེས་དུས་མཚུངས་ཀྱི་ཕྱི་ཕྱོགས་ལ་ལས་གཞི་འགན་གཙང་ལེན་བྱེད་པའི་གན་རྒྱའི་གྲངས་ཚད་ཀྱི51.6%ཟིན་ཡོད། ཚོང་གཉེར་གྱི་ཡོང་འབབ་ཨ་སྒོར་དུང་ཕྱུར759. ཡོངས་འགྲུབ་བྱས་ཡོད་ཅིང་། དུས་མཚུངས་ཀྱི་དངུལ་འབོར་གྱི47.7% ཟིན་ཡོད།
ཤེས་རྟོགས་བྱུང་བར་གཞིགས་ན། ཕ་ཁི་སི་ཐན་གྱི་ཁ་ལ་ཁུ་ནུའི་གཞུང་ལམ་གྱི་ལས་རིམ་གཉིས་པ་དང་། ཁ་ལ་ཆིའི་མྱུར་བགྲོད་གཞུང་ལམ། ཀྲུང་ལོར་ལྕགས་ལམ་སོགས་རྣམ་གྲངས་འཛུགས་སྐྲུན་འགོ་ཚུགས་པ་མ་ཟད་། ཐུར་ཁེའི་ཤར་ནུབ་མྱུར་བགྲོད་ལྕགས་ལམ་དང་། ཧང་སི་ལྕགས་ལམ་སོགས་རྣམ་གྲངས་དག་ཀྱང་བདེ་བླག་ངང་སྐུལ་འདེད་གཏོང་བཞིན་ཡོད། གོང་གསལ་གྱི་གཙོ་གནད་རྣམ་གྲངས་ལ་སྐུལ་འདེད་བཏང་པ་དེས་ས་གནས་དེ་གའི་དཔལ་འབྱོར་དང་སྤྱི་ཚོགས་འཕེལ་རྒྱས་ཡོང་བར་སྐུལ་འདེད་ཀྱི་ནུས་པ་ཐོན་ཐུབ།
ཟླ3པའི་ཚེས8ཉིན། ཕྱི་འབྲེལ་པུའུ་ཡི་པུའུ་ཀྲང་ཝང་དབྱིས་སྐབས་བཅུ་གཉིས་པའི་རྒྱལ་ཡོངས་མི་དམངས་འཐུས་ཚོགས་གྲོས་ཚོགས་ཐེངས་ལྔ་པའི་གསར་འགྱུར་ལྟེ་གནས་སུ་འཚོགས་པའི་གསར་འགོད་པའི་ཚོགས་འདུར་ཞུགས་ནས་གསར་འགོད་པའི་དྲི་བར་ལན་སྐྱོན་སྐབས། “རྒྱུད་གཅིག་ལམ་གཅིག”ལེགས་འགྲུབ་བྱུང་བའི་རྩ་བ་ནི་ལམ་རྒྱུད་ཀྱི་རྒྱལ་ཁབ་ཁག་དང་གཉིས་ཕན་མཉམ་ལས་ཀྱི་ཁ་ཚ་དགོས་གཏུག་གི་རེ་འདུན་དང་མཐུན་ཡོད་པ་དེ་ཡིན་ལ། ཐུན་མོང་ཐོག་གྲོས་བསྡུར་གནང་བ་དང་། མཉམ་སྐྲུན། མཉམ་སྤྱོད་བཅས་ཀྱི་སྒོ་དབྱེ་བསྟུན་མཁས་ཀྱི་བསམ་ཕྱོགས་བཏོན་ཡོད་ཅིང་། ལྷག་པར་དུ་མིག་སྔར་སྲུང་སྐྱོང་རིང་ལུགས་དང་མཐའ་རྐྱང་རིང་ལུགས་རིམ་བཞིན་ཐོན་ཀྱིན་པའི་གནས་བབ་འོག་ཏུ་། “རྒྱུད་གཅིག་ལམ་གཅིག”ནི་རྒྱལ་ཁབ་ཁག་གིས“ཕུ་ཐུང་བརྫེས་ནས་མཉམ་དུ་འབད་འབུངས་བྱེད་པའི”ཐུན་མོང་གི་བྱ་གཞག་ཅིག་ཡིན་པས། དཔལ་འབྱོར་འཛམ་གླིང་ཧྲིལ་པོ་ཅན་དུ་འགྱུར་བར་སྔར་བས་ཀུན་ཕན་དང་ཁོད་ཡངས་ཅན་ནས“ཡང་བསྐྱར་དོ་མཉམ་པའི” ཕྱོགས་སུ་ཁ་ཕྱོགས་ཐུབ་པ་རེད་ཅེས་གསུང་བྱུང་།
“ཤར་གཏོང་ལྔས“ ས་ཁོངས་མཉམ་ལས་སྔར་བས་གཏིང་ཟབ་ཏུ་གཏོང་པ།
དར་གོས་ལམ་བུའི་དཔལ་འབྱོར་ཁུལ་དང་མཚོ་ཐོག་གི་དར་གོས་ལམ་བུ་བསྐྱར་དར་བྱེད་པའི་དམིགས་ཡུལ་ནི་བསྐྱར་འབྱེད་དང་འབྲེལ་མཐུད་ནུས་པ་ཇེ་དྲག་ཏུ་གཏོང་རྒྱུ་དང་། ས་ཁུལ་དབར་སྟབས་བདེའི་འབྲེལ་ཟམ་བསྐྲུན་པའི་ཆེད་རེད། ཞིས་ཅིན་ཕིང་གིས“དར་གོས་ལམ་བུའི་དཔལ་འབྱོར་ཁུལ”འཛུགས་པར་མཉམ་ལས་བྱེད་སྟངས་གསར་གཏོད་བྱེད་དགོས་ཤིང་། སྲིད་ཇུས་འབྲེལ་འདྲིས་དང་ལམ་བུ་འབྲེལ་མཐུད། ཚོང་དོན་ཤར་གཏོང་། དངུལ་ལོར་འཁོར་རྒྱུག དམངས་སེམས་གཅིག་སྦྲེལ་བཅས“ཤར་གཏོང་ལྔ”ལ་ཤུགས་སྣོན་རྒྱག་རྒྱུ་དང་། ཚེག་ནས་ངོས་དང་། ཐིག་ནས་ཁྱབ་ཁོངས་བར་རིམ་བཞིན་ས་ཁོངས་ཀྱི་མཉམ་ལས་ཆེན་མོའི་སྒྲིག་གཞི་ཆགས་པར་བྱ་དགོས།
2015ལོའི་ཟླ3པའི་ཚེས28ཉིན། རྒྱལ་ཁབ་འཕེལ་བཅོས་ཨུ་ལྷན་དང་ཕྱི་འབྲེལ་པུའུ། ཚོང་དོན་པུའུ་ཡིས་མཉམ་འབྲེལ་ཐོག《དར་གོས་ལམ་བུའི་དཔལ་འབྱོར་ཁུལ་དང་དུས་རབས21 པའི་མཚོ་ཐོག་དར་གོས་ལམ་བུ་ཐུན་མོང་ཐོག་སྐྲུན་རྒྱུར་སྐུལ་འདེད་གཏོང་བའི་བསམ་ཕྱོགས་དང་བྱ་སྤྱོད》ཁྱབ་བསྒྲགས་བྱས་པ་དང་། ་ དེའི་ནང་སྲིད་ཇུས་མཐུན་སྦྱོར་དང་སྒྲིག་བཀོད་སྦྲེལ་མཐུད་འབྲེལ། ཚོང་དོན་ཤར་གཏོང་། མ་འཇོག་རྒྱུན་འཁོར་དང་། དམངས་སེམས་མཐུན་བཅས་ཀྱིས་མཉམ་ལས་ཀྱི་ནང་དོན་གཙོ་བོ་གྲུབ་ཡོད་པ་རེད།
ས་ཁོངས་ཕན་ལྡན་མཉམ་ལས་དང་ཐོན་ཁུངས་སྐོར་སྐྱོད་བཀོད་སྒྲིག་ལ་སྐུལ་འདེད་གཏོང་པར“ཤར་གཏོང་ལྔ་” ནི་གནད་འགག་རེད།
སྲིད་ཇུས་འབྲེལ་འདྲིས་ནི་རྒྱལ་ཁབ་དབར་གྱི་དངོས་སྒྲུབ་མཉམ་ལས་ཀྱི་རྨང་གཞི་དང་འགན་ལེན་གལ་ཆེན་ཞིག་ཡིན་ཏེ། ཞིས་ཅིན་ཕིང་གིས་དར་གོས་ལམ་བུའི་དཔལ་འབྱོར་ཁུལ་གྱི“ཤར་གཏོང་ལྔའི”བྱེད་སྟངས་རྒྱས་བཤད་བྱེད་སྐབས། “སྲིད་ཇུས་དང་བཅའ་ཁྲིམས་ཀྱི་ངོས་ནས་ས་ཁོངས་དཔལ་འབྱོར་མཉམ་འདྲེས་ཡོང་རྒྱུར་བཀག་རྒྱ་བཟོ་མི་རུང་པའི”སྲིད་ཇུས་འབྲེལ་འདྲིས་གནད་དང་པོར་འཛིན་དགོས་ཞེས་བསྟན་བྱུང་། 2013 ལོའི་ཟླ9པར“དར་གོས་ལམ་བུའི་དཔལ་འབྱོར་ཁུལ”བཏོན་པ་ནས་ད་བར་དུ། ཀྲུང་གོས་ཨེ་ཤེ་ཡ་དབུས་མ་གཙོར་བྱས་པའི་དར་གོས་ལམ་བུའི་དཔལ་འབྱོར་ཁུལ་ལམ་རྒྱུད་ཀྱི་རྒྱལ་ཁབ་ཁག་དང་རིམ་པ་མི་འདྲ་བའི་དཔལ་འབྱོར་མཉམ་ལས་རྩ་འཛུགས་ཀྱི་སྒྲོམ་གཞི་དང་ཡོ་རོབ་སྐམ་ས་ཆེན་མོའི་ཟམ་ཆེན་གྲོས་མོལ་སྒྲིག་གཞི། “ཨེ་ཤེ་ཡའི་དཔལ་འབྱོར་གླེང་སྟེགས”སོགས་ཀྱི་བགྲོ་གླེང་བྱེད་སྟངས་ལྟ་བུའི་སྲིད་ཇུས་འབྲེལ་འདྲིས་གནང་ཡོད་ཅིང་། ལམ་རྒྱུད་རྒྱལ་ཁབ་ཁག་དབར་ཐུན་མོང་གི་སྤྱི་གྲོས་བཞག་ནས“དར་གོས་ལམ་བུའི་དཔལ་འབྱོར་ཁུལ་” འཛུགས་སྐྲུན་བྱེད་པའི་རྨང་གཞི་གཙོ་བོ་གྲུབ་ཡོད་པ་རེད།
ཕྱུག་པོར་ཆགས་འདོད་ན་སྔོན་ལ་ལམ་བཟོ་དགོས། རྨང་གཞིའི་སྒྲིག་བཀོད་ཕན་ཚུན་སྦྲེལ་མཐུད་ནི“རྒྱུད་གཅིག་ལམ་གཅིག་” འཛུགས་སྐྲུན་བྱེད་པའི་སྔོན་འགྲོའི་ཁྱབ་ཁོངས་ཤིག་ཡིན་ཏེ། 2016ལོའི་ཟླ6པའི་ཚེས30 ་ཉིན་བར། ཀྲུང་གོས་ཀྲུང་གོ་དང་་ཡོ་རོབ་བར་གནམ་གྲུ་ཐེངས་གྲངས39 ཤར་གཏོང་བྱས་ཡོད་ཅིང་། ཀྲུང་གོའི་གཞུང་གཉེར་ཁེ་ལས་ཀྱིས་ཕྱི་རྒྱལ་དུ་གློག་ཁང་ལ་གློག་འདྲེན་དང་། སྣུམ་འདྲེན་རང་བྱུང་སོལ་རླངས་སོགས་གལ་ཆེའི་ནུས་རྒྱུའི་རྣམ་གྲངས40ལ་མིང་རྟགས་བཀོད་པ་དང་འཛུགས་སྐྲུན་བྱས་ཡོད་ཅིང་། དེ་ནི“རྒྱུད་གཅིག་ལམ་གཅིག”རྒྱུད་ཀྱི་རྒྱལ་ཁབ19ལ་ཁྱབ་ཡོད་པ་དང་། ས་ཁམས་ཐོག་གི་བར་བགེགས་ཐམས་ཅད་བསྟུད་མར་སེལ་ནས་མྱུར་བགྲོད་མེ་འཁོར་དང་གྲུ་ཁའི་གྲུ་གཟིངས།ཕན་ཚུན་སྦྲེལ་མཐུད་བཅས་རིམ་བཞིན་མངོན་འགྱུར་བྱུང་ཡོད།
མ་འཇོག་ཚོང་དོན་མཉམ་ལས་ནི“རྒྱུད་གཅིག་ལམ་གཅིག”འཛུགས་སྐྲུན་གྱི་གཙོ་གནད་ནང་དོན་ཡིན་ལ། ཕན་ཚུན་བར་གྱི་ཚོང་ར་གཏོད་པའི“ གསེར་གྱི་ལྡེ་མིག་” ལྟ་བུ་རེད། ཉེ་བའི་ལོ་ཤས་རིང་། “ རྒྱུད་གཅིག་དང་ལམ་གཅིག”གི་གྲོས་འགོ་བཏོན་པའི་འོག མ་འཇོག་ཚོང་དོན་ཉིན་རེ་བཞིན་སྟབས་བདེ་ཅན་ཅན་གྱུར་ཡོད་ལ། ལམ་རྒྱུད་རྒྱལ་ཁབ་ཀྱི་ཕྱོགས་གཉིས་པོའི་རྩིས་གཞིའི་དངུལ་སྒོར་བརྗེ་བ་དང་རྩིས་རྒྱག་པའི་གཞི་ཁྱོན་ཉིན་རེ་བཞིན་ཇེ་ཆེར་འགྲོ་གི་ཡོད་དེ། 2016 ལོར་ཆ་མཚོན་ན། ཀྲུང་གོ་དང་“རྒྱུད་གཅིག་ལམ་གཅིག”རྒྱུད་ཀྱི་རྒྱལ་ཁབ་ཀྱི་ཕྱིར་གཏོང་ནང་འདྲེན་བྱས་པའི་བསྡོམས་འབོར་དམངས་སྒོར་དུང་ཕྱུར6.3ལ་སླེབས་ཡོད་ཅིང་0.6% འཕར་ཡོད། ལམ་རྒྱུད་རྒྱལ་ཁབ་ཀྱིས་ཕྱི་ཕྱོགས་སུ་ལས་གྲྭ་འགན་གཙང་ལེན་བྱེད་པའི་གན་རྒྱ་འཇོག་ཚད་ཨ་སྒོར་དུང་ཕྱུར1260ལ་སླེབས་པ་དང36%འཕར་ཡོད། ལམ་རྒྱུད་ཀྱི་རྒྱལ་ཁབ་ཁག་ལ་ཐད་ཀར་མ་འཇོག་ཨ་སྒོར་དུང་ཕྱུར145ལ་སླེབས་ཡོད་ཅིང་། དེས་རང་རྒྱལ་གྱི་ཕྱི་ཕྱོགས་མ་དངུལ་འཇོག་གྲངས་བསྡོམས་འབོར་གྱི8.5%ཟིན་ཡོད། དེ་ཕུད། ཀྲུང་གོའི་ཁེ་ལས་ཀྱིས“ རྒྱུད་གཅིག་ལམ་གཅིག”རྒྱུད་ཀྱི་རྒྱལ་ཁབ20ལྷག་དང་དཔལ་འབྱོར་ཉོ་འཚོང་མཉམ་ལས་ཁུལ56འཛུགས་སྐྲུན་བྱས་ཡོད་ལ། ་ཁྱབ་ཁོངས་མང་པོར་འབྲེལ་ཡོད་པ་རེད། རིམ་རྩིས་བྱས་ན་། མ་དངུལ་འཇོག་གྲངས་ཨ་སྒོར་དུང་ཕྱུར185ལ་བརྒལ་ཡོད། བདག་དབང་རྒྱལ་ཁབ་དེ་གར་ཨ་སྒོར་དུང་ཕྱུར11གི་ཁྲལ་བསྡུ་དང་ལས་ཞུགས་ཀྱི་ལས་གནས་ཁྲི18བསྐྲུན་ཡོད་པ་རེད།
མ་དངུལ་རྒྱུན་འཁོར་ནི“རྒྱུད་གཅིག་ལམ་གཅིག”འཛུགས་བསྐྲུན་གྱི་གཞོགས་འདེགས་གལ་ཆེན་ཞིག་སྟེ། དངུལ་རྩའི་མཉམ་ལས་ལ“གསོན་ཤུགས”བསྣན་ཡོད། ཨེ་ཤེ་ཡའི་མ་འཇོག་དངུལ་ཁང་གིས2016ལོའི་ཟླ་6པའི་ཚེས25ཉིན་སྐོར་དང་པོའི་རྣམ་གྲངས་བཞིར་སྤྱི་འབོར་ཨ་སྒོར་དུང་ཕྱུར5.09ཡི་དངུལ་བུན་བསྐྱི་བར་ཆོག་མཆན་གནང་པ་དང་།དར་གོས་ལམ་བུའི་ཐེབས་རྩ2014ལོའི་ཟླ12པའི་ཚེས29ཉིན་པེ་ཅིང་དུ་དབུ་བརྙེས་པ་དང་2016ལོའི་ཟླ6པའི་ཚེས30ཉིན་རྣམ་གྲངས་རྐྱང་མ་གསུམ་ལ་མ་དངུལ་འཇོག་རྒྱུ་ཁྱབ་བསྒྲགས་བྱས་ཟིན། 2016ལོའི་ཟླ8པའི་ཚེས15ཉིན། མི་དམངས་དངུལ་ཁང་གིས་ཕྱི་རྒྱལ་གྱི་གཞུང་དང་ས་གནས་ཀྱི་ཀྲུང་དབྱང་དངུལ་ཁང35། ཡང་ན་དངུལ་ལོར་ཚན་པ་གཞན་དག་དང་ཕྱོགས་གཉིས་ཀའི་དངུལ་ལོར་བརྗེ་རེས་ཀྱི་གྲོས་མཐུན་ལ་མིང་རྟགས་བཀོད་པ་དང་། དེའི་ནང་གི་རྒྱལ་ཁབ་དང་ས་ཁུལ21ནི“རྒྱུད་གཅིག་ལམ་གཅིག” གི་ལམ་རྒྱུད་ཀྱི་རྒྱལ་ཁབ་དང་ས་ཁུལ་ཡིན་ལ་བསྡོམས་འབོར་ཨ་སྒོར་དུང་ཕྱུར3.12ལས་བརྒལ་ཡོད། མི་དམངས་ཤོག་སྒོར་གྱི་ལས་སྒོ་ཞིབ་རྩིས་དེ་དངུལ་ཁང20ལ་རྒྱ་ཆེར་ཕྱིན་ཡོད་ལ། དེའི་ནང་རྒྱལ་ཁབ་དང་ས་ཁུལ7ནི“རྒྱུད་གཅིག་ལམ་གཅིག” ལམ་རྒྱུད་ཀྱི་རྒྱལ་ཁབ་དང་ས་གནས་གྲས་སུ་ཡོད་པ་རེད།
"རྒྱལ་ཁབ་བར་གྱི་འབྲེལ་བ་ནི་མི་དམངས་བར་གྱི་མཛའ་མཐུན་ལ་ཐུག་ཡོད་དེ།" . དམངས་སེམས་གཅིག་མཐུན་ནི“རྒྱུད་གཅིག་ལམ་གཅིག”བསྐྲུན་རྒྱུའི་སྤྱི་ཚོགས་ཀྱི་རྩ་བ་རེད།. ལོ་ངོ་གསུམ་ལྷག་རིང་ལ་ཀྲུང་གོསདར་གོས་ལམ་བུའི་མཛའ་གྲོགས་མཉམ་ལས་ཀྱི་སྙིང་སྟོབས་རྒྱུན་འཛིན་དང་དར་སྤེལ་བཏང་ནས“རྒྱུད་གཅིག་ལམ་གཅིག”རྒྱུད་ཀྱི་རྒྱལ་ཁབ་དང་ས་ཁུལ་བར་རིག་སློབ་མཉམ་ལས་དང་ཡུལ་སྐོར་མཉམ་ལས། སྨན་བཅོས་འཕྲོད་བསྟེན་མཉམ་ལས། ཚན་རྩལ་མཉམ་ལས། གཞོན་ནུའི་མཉམ་ལས། ཏང་སྲིད་མཉམ་ལས། དམངས་ཁྲོད་མཉམ་ལས་རྒྱ་ཁྱབ་ཏུ་སྤེལ་ནས“རྒྱུད་གཅིག་ལམ་གཅིག”འཛུགས་སྐྲུན་ལ་རྨང་གཞི་བརྟན་པོ་བསྐྲུན་ཡོད་པ་རེད། ཡུལ་སྐོར་ཁོ་ནར་དཔེ་བཞག་ན། 2016ལོའི་ཟླ6པའི་ཚེས30ཉིན། ཀྲུང་གོའི་སྤྱིར་བཏང་ཡུལ་སྐོར་ལ་ ཐོངས་མཆན་འགོད་མི་དགོས་པའི་རྒྱལ་ཁབ་དང་ས་ཁུལ21ཡོད་པ་དང་། གནས་འབྱོར་ཐོངས་མཆན་འགོད་ཆོག་པ37ཡོད་པ་དེས་ནི་རྒྱལ་ཁབ་མི་འདྲ་བའི་དམངས་ཁྲོད་ཀྱི་འགྲོ་འོང་ལ་ཧ་ཅང་སྟབས་བདེ་བསྐྲུན་ཡོད་པ་རེད།
ཁེ་ཕན་མཉམ་འདྲེས་དང་ལས་དབང་གཅིག་ཏུ་འབྲེལ་ཡོད་པ། “རྒྱུད་གཅིག་ལམ་གཅིག”གིས་འཕེལ་རྒྱས་ཀྱི་མདུན་ལྗོངས་མཛེས་སྡུག་ལྡན་པ་དང་དུས་ཚོད་ཀྱི་བར་སྟོང་ཆེན་པོ་མངོན་ཡོད་པས། ཀྲུང་གོའི་འཕེལ་རྒྱས་ཀྱི་མྱུར་འཁོར་ལ་སྡོད་མཁན་རྒྱལ་ཁབ་ཉིན་རེ་ལས་ཉིན་རེ་བཞིན་ཇེ་མང་དུ་འགྲོ་གི་ཡོད་ལ། “རྒྱུད་གཅིག་ལམ་གཅིག”གིས་འཛམ་གླིང་གི་དཔལ་འབྱོར་འཕེལ་རྒྱས་ཀྱི་དཀའ་གནད་སེལ་བ་ཐོན་པའི་ནུས་པ་ཡང་ཇེ་ཆེར་འགྲོ་བཞིན་ཡོད་པ་རེད།


c: text/html

text:
འགོ་ཚུགས་གཏམ།
ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་རྒྱུ་ནི་ཏང་ཡོངས་དང་རྒྱལ་ཡོངས་ཀྱི་མིག་སྔ་དང་སླད་ཕྱིན་དུས་སྐབས་ཤིག་རིང་གི་ཆབ་སྲིད་ཀྱི་ལས་འགན་ཨང་དང་པོ་རེད། དེ་རིང་ནས་བཟུང“དུས་རབས་གསར་པ་དང། རྣམ་པ་གསར་པ། བྱ་སྤྱོད་གསར་པ”ཞེས་པའི་ཆེད་བསྒྲིགས་ལེ་ཚན་བཏོན་ནས་དུས་རབས་གསར་པ་དང་། འགན་འཁྲི་གསར་པ། རྒྱང་སྐྱོད་ཀྱི་ལམ་བུ་གསར་པ་བཅས་ལ་དམིགས་ནས་དཔེ་མཚོན་ཅན་གྱི་གནས་ཚུལ་དང་། གསོན་ཉམས་ལྡན་པའི་རྣམ་པའི་ཐོག་ནས་ས་གནས་ཁག་དང་། རིམ་ཁག་ཏང་རྩ་འཛུགས། ལས་རིགས་ཁག་བཅས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་དོན་འཁྱོལ་བྱེད་པའི་ཚ་རླབས་གང་ལེགས་མངོན་པར་བྱེད་རྒྱུ་ཡིན།
ཟླ་11ཚེས་1ཉིན་རང་སྐྱོང་ལྗོངས་ཀྱིས་འཚོགས་པའི་གསར་འགྱུར་ཡོངས་བསྒྲགས་ཚོགས་འདུའི་ཐོག་ལྷ་ས་གྲོང་ཁྱེར་ཁྲེང་ཀོན་ཆུས་དང་། གཞིས་རྩེ་གྲོང་ཁྱེར་གྲོ་མོ་རྫོང་། ལྷོ་ཁ་གྲོང་ཁྱེར་སྣེ་གདོང་ཆུས། ཉིང་ཁྲི་གྲོང་ཁྱེར་བྲག་ཡིབ་ཆུས། ཆབ་མདོ་གྲོང་ཁྱེར་ཁ་རུབ་ཆུས་བཅས་ཀྱི་རྫོང(ཆུས)དབུལ་པོ་ལྔ་ཡིས་སྤྱི་ཚོགས་ཡོངས་ལ་དབུལ་སྒྲོལ་ཐུབ་ནས་དབུལ་ཞྭ་ཕུད་པའི་ཡོངས་བསྒྲགས་བྱས་པ་རེད།
འདི་ནི་རང་ལྗོངས་ཀྱི་རིམ་པ་ཁག་དང་སྡེ་ཚན་ཁག་གིས་སྔར་ན་མེད་པའི་ལས་དོན་སྤེལ་ཤུགས་ཀྱི་ཐོག་ནས་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱས་ཏེ་དབུལ་སྒྲོལ་འགག་སྒྲོལ་ལས་དོན་ལ་སྐུལ་འདེད་ཏན་ཏིག་བཏང་ནས་རྫོང་དབུལ་པོ་དབུལ་སྒྲོལ་ཐུབ་ནས་དབུལ་ཞྭ་འབུད་པའི་ལས་དོན་ལ་ཐོབ་པའི་འཕེལ་རྒྱས་གལ་ཆེན་ཞིག་རེད།
ཉེ་བའི་ལོ་ཤས་རིང་། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་གྱི་དགོངས་དོན་ལག་བསྟར་དོན་འཁྱོལ་བྱས་ཏེ“གནད་སྨིན་དྲུག”དང་“ཁག་གཅིག་རེ་ལྔ”“སེམས་ཁྲལ་མེད་པ་གཉིས་དང་འགན་ལེན་གསུམ”བཅས་ཀྱི་བླང་བྱ་དང་དམིགས་ཚད་ལ་དམ་པོར་གཞིགས་ཏེ་ཀྲུང་དབྱང་གིས་སྤྱི་འདོམས་བྱེད་པ་དང་། ཞིང་ཆེན་དང་རང་སྐྱོང་ལྗོངས་ཀྱིས་སྤྱིའི་འགན་འཁུར་བ། རྫོང་དང་གྲོང་ཁྱེར་གྱིས་དོན་འཁྱོལ་ལ་དམ་འཛིན་བྱེད་པ་བཅས་ཀྱི་དོ་དམ་ལམ་སྲོལ་དོན་འཁྱོལ་ནན་ཏན་བྱེད་པ་དང་། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་བརྟན་པོ་ཡིད་ལ་འཆང་། ཏང་ཨུད་དང་སྲིད་གཞུང་གི་འགོ་ཁྲིད་གཙོ་བོ་ངོ་མས་སྣེ་འཁྲིད་པའི་རང་སྐྱོང་ལྗོངས་དབུལ་སྐྱོར་གསར་སྤེལ་འགོ་ཁྲིད་ཚོགས་ཆུང་འཛུགས་པ། བརྟག་དཔྱད་ཞིབ་འཇུག་གཏིང་ཟབ་བྱེད་པ། རང་ལྗོངས་ཀྱི་དབུལ་སྒྲོལ་འགག་སྒྲོལ་དུས་བབ་ལ་དབྱེ་ཞིབ་བྱེད་པ། འཆར་འགོད་ཞིབ་ཚགས་བཟོ་བ། ཐབས་ཇུས་དང་བྱ་ཐབས་ལ་ཞིབ་འཇུག་བྱེད་པ། “འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱེད་དགོས་པའི་བླང་བྱ་འདོན་པ། “སེམས་ཁྲལ་མེད་པ་གསུམ་དང་། ལྡན་པ་གསུམ། འགན་ལེན་གསུམ”བཅས་ཀྱི་དམིགས་ཚད་མངོན་འགྱུར་བྱེད་པ། ཏང་སྲིད་ཀྱི“འགོ་ཁྲིད་གཙོ་བོའི”འགན་འཁྲི་ཁ་གསལ་བཟོ་བ། ལྗོངས་ཡོངས་ཀྱི་མི་རིགས་ཁག་གི་མི་དམངས་མཉམ་དུ་འབད་བརྩོན་བྱེད་པའི་འབོད་སྐུལ་བཅས་བྱས་པས་བོད་ལྗོངས་ས་མཐོའི་ཐོག་དབུལ་སྒྲོལ་འགག་སྒྲོལ་གྱི་ཚ་རླབས་ཤིག་འཕྱུར་ཡོད།
འདི་ལོའི་ཟླ་9པའི་ཟླ་མཇུག་བར། རིམ་རྩིས་ལྟར་ན་ལྗོངས་ཡོངས་ཀྱིས་ནོར་སྲིད་ཀྱི་ཞིང་འབྲེལ་མ་དངུལ་སྒོར་དུང་ཕྱུར་200ལྷག་ཙམ་དང་། ཐོན་ལས་དབུལ་སྐྱོར་གྱི་ཆེད་དངུལ་སྒོར་དུང་ཕྱུར་100 བཏང་ནས་འཛུགས་སྐྲུན་རྣམ་གྲངས་ཁག་1515སྐྲུན་འགོ་ཚུགས་ཏེ་མི་ཁྲི་9.2དབུལ་སྒྲོལ་ཐུབ་རྒྱུར་ཐད་ཀར་སྐུལ་ཁྲིད་བྱས་ཡོད།
རྒྱུན་མཐུད་ཆུ་ཚད་མཐོ་བའི་སྐུལ་འདེད་བཏང་ནས་རྩེ་རིམ་ཇུས་འགོད་ལམ་ལུགས་འཛུགས་པ་དང་འཐུས་སྒོ་ཚང་དུ་བཏང་བ།
རྒྱུན་ཆད་མེད་པར་ཐོན་པའི་གནས་ཚུལ་གསར་པ་དང་། གནད་དོན་གསར་པ། བླང་བྱ་གསར་པ་བཅས་ལ་གཞིགས་ནས་རང་ལྗོངས་ཀྱི་དབུལ་སྒྲོལ་འགག་སྒྲོལ་ཐད་དམིགས་ཚད་དང་གནད་དོན་གྱི་སྟོན་ཕྱོགས་མཐའ་འཁྱོངས་བྱས་ཏེ་རྩེ་རིམ་ཇུས་འགོད་སྔར་བས་འཐུས་སྒོ་ཚང་དུ་གཏོང་བ་དང་། སྲིད་ཇུས་དང་བྱེད་ཐབས་ཁག་བཏོན་ཏེ་རང་ལྗོངས་ཀྱི“གདུང་བཞི་ཀ་བརྒྱད”ཀྱི་དབུལ་སྒྲོལ་འགག་སྒྲོལ་གྱི་སྲིད་ཇུས་མ་ལག་འཛུགས་པ་དང་འཐུས་སྒོ་ཚང་དུ་བཏང་ཡོད།
འདི་ལོ《གྲོང་གསེབ་ཀྱི་མ་མཐའི་འཚོ་བ་འགན་ལེན་ལམ་ལུགས་དང་དབུལ་སྐྱོར་གསར་སྤེལ་གྱི་སྲིད་ཇུས་སྦྲེལ་མཐུད་ནུས་ལྡན་བྱེད་པ》དང་། 《ཁ་གཏད་བོད་སྐྱོར་གྱི་དབུལ་སྐྱོར་ལས་དོན་ལ་སྔར་བས་ཤུགས་སྣོན་རྒྱག་རྒྱུའི་སྐོར་གྱི་བསམ་འཆར》 《བོད་རང་སྐྱོང་ལྗོངས་ཀྱི་དམིགས་བསལ་དཀའ་ངལ་ཡོད་པའི་མི་སྣར་རོགས་སྐྱོབ་བསྙེན་བཀུར་བྱ་ཐབས(ཚོད་ལྟའི་ལག་བསྟར)》 《བོད་རང་སྐྱོང་ལྗོངས་ཀྱི་ཞིང་འབྲོག་ཁུལ་གྱི་མི་འབོར་དབུལ་པོའི་ནད་ཆེན་ཆེད་དོན་སྲོག་སྐྱོབ་སྨན་བཅོས་ལས་དོན་གྱི་ལག་བསྟར་ཇུས་གཞི》 《བོད་རང་སྐྱོང་ལྗོངས་ཀྱི་དབུལ་སྒྲོལ་འགག་སྒྲོལ་གྱི་འགན་འཁྲི་རྩད་གཅོད་ཀྱི་གནས་སྐབས་ལག་བསྟར་བྱ་ཐབས》 《བོད་རང་སྐྱོང་ལྗོངས་ཀྱི་ཐོན་ལས་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་དཔྱད་དཔོག་གདེང་འཇོག་གི་གནས་སྐབས་ལག་བསྟར་བྱ་ཐབས》སོགས་ཀྱི་སྲིད་ཇུས་ཡིག་ཆ་དང་། ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་གྱི་ལེ་ལག་ཚང་བའི་སྲིད་ཇུས་ཀྱི་ཡིག་ཆ་60ལྷག་ཙམ་སྔ་རྗེས་སུ་བཏོན་ཡོད།
ཆེད་དོན་དབུལ་སྐྱོར་དང་། ལས་རིགས་དབུལ་སྐྱོར། སྤྱི་ཚོགས་དབུལ་སྐྱོར། དངུལ་རྩའི་དབུལ་སྐྱོར། བོད་སྐྱོར་དབུལ་སྐྱོར་བཅས“ཕྱོགས་ལྔ་གཞི་གཅིག”གི་དབུལ་སྐྱོར་ཆེན་པོའི་བྱ་ཐབས་འཐུས་སྒོ་ཚང་དུ་གཏོང་རྒྱུ་མཐའ་འཁྱོངས་བྱས་ནས་ཞིང་འབྲེལ་མ་དངུལ་སྣ་ཚོགས་ས་ཁུལ་དབུལ་པོ་དང་མང་ཚོགས་དབུལ་པོར་ཕྱོགས་རྒྱུར་སྐུལ་འདེད་བཏང་སྟེ་2017ལོར་ནོར་སྲིད་ཀྱི་ཞིང་འབྲེལ་མ་དངུལ་སྣ་ཚོགས་སྒོར་དུང་ཕྱུར་110.35སྤྱི་འདོམས་བསྡུ་སྒྲིལ་བྱས་ཡོད།
ཐོན་ལས་དབུལ་སྐྱོར་དང་། ཡུལ་གཞན་དུ་གནས་སྤོས་དབུལ་སྐྱོར། སྣོད་བཅུད་དབུལ་སྐྱོར་བཅས་ལ་སྐུལ་འདེད་ཧུར་ཐག་བཏང་བ།
རང་ལྗོངས་ཀྱི་དབུལ་སྒྲོལ་འགག་སྒྲོལ་ལས་དོན་ཐད་ལེགས་ཆ་འདོན་སྤེལ་དང་ཞན་ཆ་གསབ་པའི་འབྲེལ་བ་ཐག་གཅོད་ཡང་དག་བྱེད་རྒྱུར་དམིགས་ནས་གྲོང་ཁྱེར་དང་གྲོང་རྡལ་དུ་ལས་ཞུགས་དང་ཉེ་ཁུལ་དུ་ལས་ཞུགས་དང་། ཕ་ཡུལ་དང་མི་བྲལ་བ། ལས་ཀ་ཤེས་ལ་འཇོན་པའི་འབྲེལ་བ་ཐག་གཅོད་ཡང་དག་བྱེད་པ་དང་། ཐོན་ཁུངས་ཀྱི་རང་སྤུས་དང་དགེ་མཚན་ཆེ་རིགས་ལ་གཞིགས་པ། ཡུལ་བབ་དང་བསྟུན་ནས་ཁྱད་ལྡན་ཐོན་ལས་གོང་འཕེལ་གཏོང་བ། ཞིང་ལས་འཕྲོད་སར་ཞིང་ལས་དང་། འབྲོག་ལས་འཕྲོད་སར་འབྲོག་ལས། ནགས་ལས་འཕྲོད་སར་ནགས་ལས། ཚོང་ལས་འཕྲོད་སར་ཚོང་ལས། ཡུལ་སྐོར་འཕྲོད་སར་ཡུལ་སྐོར་བཅས་གོང་འཕེལ་བཏང་ནས་མང་ཚོགས་དབུལ་པོ་ཕ་ཡུལ་ནས་བྲལ་མི་དགོས་པ་དང་ས་ཆ་དེ་རང་ནས་བྲལ་མི་དགོས་པའམ་ཡང་ན་ཕ་ཡུལ་ནས་བྲལ་རུང་ཁུལ་དེ་ནས་བྲལ་མི་དགོས་པར་ཐོན་ལས་གོང་འཕེལ་ནང་ཞུགས་པ་དང་འབབ་འཕར་ཕྱུག་འགྱུར་ཐུབ་པ་བྱས་ཡོད། ལྗོངས་ཡོངས་ཀྱིས་ཐོན་ལས་དབུལ་སྐྱོར་གྱི་མ་དངུལ་ཁྱོན་སྒོར་དུང་ཕྱུར་110.27དོན་འཁྱོལ་དང་དམིགས་སར་འབྱོར་བ་བྱས་ཤིང་། ཟླ་10པའི་ཟླ་མཇུག་བར་མ་དངུལ་སྒོར་དུང་ཕྱུར་75.28བཏང་བ་དང་། རིམ་རྩིས་ལྟར་ན། ཐོན་ལས་དབུལ་སྐྱོར་རྣམ་གྲངས་ཁག་1030སྐྲུན་འགོ་ཚུགས་ཡོད་པ་དང་། དེའི་ནང་རྣམ་གྲངས་ཁག་188ལེགས་གྲུབ་ཟིན་ཡོད། དེ་དང་ཆབས་ཅིག་མི་ཁྲི་20ལྷག་ཙམ་ལ་ཕན་པ་ཐོབ་རྒྱུར་ཁྱབ་འགྱེད་སྐུལ་ཁྲིད་ཐུབ་པ་དང་འབྲེལ་མི་ཁྲི་5.12དབུལ་སྒྲོལ་ཡོང་རྒྱུར་ཐད་ཀར་སྐུལ་ཁྲིད་བྱས་ཡོད།
ཡུལ་གཞན་དུ་གནས་སྤོས་དབུལ་སྐྱོར་བྱེད་རྒྱུར་སྔར་བས་སྐུལ་འདེད་ཏན་ཏིག་བཏང་བ། རང་སྐྱོང་ལྗོངས་ཀྱིས《བོད་རང་སྐྱོང་ལྗོངས་ཀྱི“ལོ་ལྔ་ཚན་བཅུ་གསུམ་པའི”རིང་གི་ཡུལ་གཞན་དུ་གནས་སྤོས་དབུལ་སྐྱོར་གྱི་འཆར་འགོད》དང《བོད་རང་སྐྱོང་ལྗོངས་ཀྱི་ཡུལ་གཞན་དུ་གནས་སྤོས་དབུལ་སྐྱོར་གྱི་རྣམ་གྲངས་དོ་དམ་གྱི་གནས་སྐབས་ལག་བསྟར་བྱ་ཐབས》བཀྲམ་ནས་མང་ཚོགས་ཀྱི་འདོད་འདུན་ལ་བརྩི་འཇོག་གང་ལེགས་བྱེད་པའི་སྔོན་འགྲོའི་ཆ་རྐྱེན་འོག གནས་སྤོས་དང་ཐོན་ལས་དང་། བདེ་སྡོད་དང་ལས་བརྩོན་གྱི་ལས་དོན་དུས་གཅིག་ཏུ་སྤེལ་རྒྱུ་མཐའ་འཁྱོངས་བྱས་ཏེ་གནས་སྤོས་དབུལ་སྐྱོར་དེ་གྲོང་ཁྱེར་དང་གྲོང་རྡལ་ཅན་དང་། གྲོང་གསེབ་གསར་པ་འཛུགས་སྐྲུན། ཐོན་ལས་གསར་སྤེལ། ལས་ཞུགས། སྨན་བཅོས། སློབ་གསོ་སོགས་ཀྱི་ཆ་རྐྱེན་ལེགས་སུ་གཏོང་རྒྱུ་དང་ཟུང་འབྲེལ་དམ་ཟབ་བྱས་ཡོད་ཅིང་། ཟླ་10པའི་ཟླ་མཇུག་བར། 2016ལོར་བཀོད་སྒྲིག་བྱས་པའི་བཀོད་སྒྲིག་ས་ཚིགས་329ཡོངས་རྫོགས་སྐྲུན་འགོ་ཚུགས་པ་དང་། བཀོད་སྒྲིག་ས་ཚིགས་322ལས་མཇུག་འགྲིལ་ཡོད། རིམ་རྩིས་ལྟར་ན། མ་དངུལ་སྒོར་དུང་ཕྱུར་53.34བཏང་བ་དང་མི་ཁྲི་7ལྷག་ཙམ་བཀོད་སྒྲིག་ཁང་པའི་ནང་སྡོད་རྒྱུ་བྱུང་ཡོད།
རང་སྐྱོང་ལྗོངས་ཀྱིས“སྔོ་ཞིང་དྭངས་བའི་རི་ཆུ་ནི་གསེར་རི་དངུལ་རི་ཡིན་པའི”འདུ་ཤེས་ཟབ་ཏུ་བཏང་ནས་སྣོད་བཅུད་ཨང་དང་པོར་འཇོག་པ་དང་། སྔོན་ལ་སྲུང་སྐྱོང་བྱེད་པ། འཛུགས་སྐྲུན་གལ་ཆེ་མཉམ་འཛིན་བྱེད་པ་བཅས་ཀྱི་ཐབས་ལམ་མཐའ་འཁྱོངས་བྱས་ཏེ་སྣོད་བཅུད་སྲུང་སྐྱོང་དང་དམངས་ཕྱུག་དམངས་ཕན་གྱི་འབྲེལ་བ་ཐག་གཅོད་ཡང་དག་བྱས་ནས་སྣོད་བཅུད་ཁ་གསབ་དབུལ་སྒྲོལ་ལ་སྐུལ་འདེད་ཤུགས་ཆེན་བཏང་ཡོད། ཡིག་ཚགས་དང་གཱ་བཟོས་པའི་མི་འབོར་དབུལ་པོ་དང་མུ་འགྲམ་མི་འབོར་ཁྲོད་ངལ་རྩོལ་ནུས་པ་ལྡན་པའི་མང་ཚོགས་ལ་དམིགས་ནས“ལས་གནས་དང་མི་སྣ་གཏན་འཁེལ་དང་། ལས་གནས་དང་འགན་འཁྲི་གཏན་འཁེལ། ལས་གནས་དང་ཐོབ་ཆ་གཏན་འཁེལ”བཅས་ཀྱི་བྱེད་ཐབས་ལག་ལེན་བསྟར་ཏེ་འདི་ལོ་སྣོད་བཅུད་སྐྱིན་གསབ་ལས་གནས་ཁྲི་20མང་དུ་བཏང་བས་ལྗོངས་ཡོངས་སུ་སྣོད་བཅུད་ཀྱི་ཁ་གསབ་ལས་གནས་ཁྲི་70ཟིན་ཞིང་། མིག་སྔར་ཆེད་ལས་དང་འགན་གཅིག་ལྕོགས་ཀྱི་སྣོད་བཅུད་ཀྱི་ཁ་གསབ་ལས་གནས་ཁྲི་6.2དོན་འཁྱོལ་དང་དམིགས་སར་འབྱོར་བ་དང་འབྲེལ། མི་རེའི་ཆ་སྙོམས་ཁ་གསབ་རོགས་དངུལ་ཚད་གཞི་སྒོར་3000ཟིན་པ་དང་མ་དངུལ་སྒོར་དུང་ཕྱུར་18.6སྤྲད་ཡོད་པ་རེད།
ནུས་ཤུགས་གཅིག་སྒྲིལ་གྱིས་སྤྱི་ཚོགས་འགན་སྲུང་གི“བདེ་འཇགས་དྲ་བ”བརྟན་དུ་བཏང་བ།
རང་སྐྱོང་ལྗོངས་ཀྱིས《སྨན་བཅོས་རོགས་སྐྱོབ་དང་གྲོང་ཁྱེར་དང་གྲོང་གསེབ་ཀྱི་གྲོང་མིའི་ནད་ཆེན་འགན་བཅོལ་སྦྲེལ་མཐུད་ནུས་ལྡན་ཡོང་རྒྱུར་སྔར་བས་ཤུགས་སྣོན་རྒྱག་རྒྱུའི་སྐོར་གྱི་བརྡ་ཐོ》དང་། 《བོད་རང་སྐྱོང་ལྗོངས་ཀྱི་གནས་སྐབས་རོགས་སྐྱོབ་ལག་བསྟར་བྱ་ཐབས》《བོད་རང་སྐྱོང་ལྗོངས་ཀྱི་དམིགས་བསལ་དཀའ་ངལ་ཡོད་པའི་མི་འབོར་ལ་རོགས་སྐྱོབ་བསྙེན་བཀུར་བྱ་ཐབས(ཚོད་ལྟའི་ལག་བསྟར)》སོགས་ཀྱི་ཡིག་ཆ་བཏོན་ནས་གྲོང་གསེབ་ཀྱི་མ་མཐའི་འཚོ་བའི་འགན་ལེན་དང་དབུལ་སྐྱོར་གསར་སྤེལ་གྱི་སྲིད་ཇུས་སྦྲེལ་མཐུད་ནུས་ལྡན་ཐུབ་པ་བྱས་ཡོད། གྲོང་གསེབ་ཀྱི་མ་མཐའི་འཚོ་བའི་འགན་ལེན་གྱི་ཚད་གཞི་སྒོར་3311བར་མཐོ་རུ་བཏང་བ་དང་། འགན་ལེན་ལྔའི་བསྙེན་བཀུར་གྱི་ཚད་གཞི་སྒོར་4940བར་མཐོ་རུ་བཏང་བ། དབང་པོ་སྐྱོན་ཅན་གྱི་ཁ་གསབ་རོགས་དངུལ་ཁག་གཉིས་མི་རེར་ཟླ་རེར་སྒོར་55དང་སྒོར་110བར་མཐོ་རུ་བཏང་ཡོད།
སློབ་གསོའི་དབུལ་སྐྱོར་ལ་སྐུལ་འདེད་ཤུགས་ཆེན་བཏང་བ། སློབ་གསོའི་དབུལ་སྐྱོར་གྱི་321འདུ་འགོད་ལག་ལེན་གཏིང་ཟབ་བསྟར་ནས་རྨང་གཞིའི་སྒྲིག་བཀོད་འཛུགས་སྐྲུན་དང་། སློབ་མཚམས་འཇོག་རྒྱུ་ཚོད་འཛིན་དང་སློབ་སྐྱོད་འགན་ལེན། རྩལ་ནུས་གསོ་སྦྱོང་། སློབ་མར་དངུལ་གྱི་རོགས་སྐྱོར་བྱེད་པ་སོགས་ཀྱི་ལས་དོན་ལ་གཙོ་གནད་ཐོག་དམ་འཛིན་བྱས་ཏེ་འོས་འགན་སློབ་གསོ་དོ་སྙོམས་ངང་གོང་འཕེལ་འགྲོ་རྒྱུར་སྐུལ་འདེད་བཏང་ནས“འགན་ལེན་གསུམ”གྱི་ཚད་གཞི་སྒོར་3480བར་མཐོ་རུ་བཏང་བ་དང་། “འགན་ལེན་གསུམ”དང་སློབ་སྐྱོར་མ་དངུལ་སྒོར་དུང་ཕྱུར་21.22དང་ལོ་15ཡི་རིན་མེད་སློབ་གསོའི་མ་དངུལ་སྒོར་དུང་ཕྱུར་2.86དོན་འཁྱོལ་བྱས་ཡོད། ཉམས་ཞན་སློབ་གྲྭ་སྒྱུར་བཀོད་མ་དངུལ་སྒོར་དུང་ཕྱུར་5.6བཀོད་སྒྲིག་བྱས་ནས་འོས་འགན་སློབ་གསོའི་དུས་མཚམས་ཀྱི་སློབ་གྲྭ་ཁག་105སྒྱུར་བཀོད་བྱས་ཡོད། ས་བབ་མཐོ་བའི་ས་ཁུལ་གྱི་སློབ་གྲྭའི་ལུས་རྩལ་ཐང་འཛུགས་སྐྲུན་རྣམ་གྲངས་67ལག་ལེན་བསྟར་ནས་མ་དངུལ་སྒོར་དུང་ཕྱུར་3.35བཏང་བ་དང་། འབྲིང་རིམ་ལས་རིགས་ལག་རྩལ་སློབ་གྲྭ་དང་རྫོང་རིམ་པའི་ལས་རིགས་སློབ་གསོའི་ལྟེ་གནས་ཀྱིས་ཞིང་འབྲོག་པ་ཁྱོན་6266ལ་གསོ་སྦྱོང་བྱས་ཡོད། དབུལ་སྒྲོལ་འགག་སྒྲོལ་གྱི་འབྲིང་རིམ་ལས་རིགས་སློབ་གསོའི་སློབ་གྲྭས་སློབ་མ་1000ཆེད་དོན་སློབ་བསྡུའི་འཆར་གཞི་བཀོད་སྒྲིག་བྱས་ནས་ཞིང་འབྲོག་ཁུལ་ནས་སློབ་མ་དབུལ་པོ་6054མཐོ་སློབ་ཏུ་བསྡུ་རྒྱུའི་འཆར་གཞི་བཟོས་ཡོད། 《ཡིག་ཚགས་དང་གཱ་བཟོས་པའི་ཁྱིམ་ཚང་དབུལ་པོའི་བུ་ཕྲུག་གིས་མཐོ་སློབ་སློབ་གསོ་དང་ལེན་བྱེད་པའི་ཐད་རིན་མེད་སློབ་གསོའི་ཁ་གསབ་རོགས་དངུལ་སྲིད་ཇུས་ལག་བསྟར་གྱི་དོ་དམ་བྱ་ཐབས》བཏོན་ནས་རང་སྐྱོང་ལྗོངས་རིམ་པའི་2016 —2017ལོའི་སློབ་གྲྭ་ཆེ་མོ་བ་དབུལ་པོ་12508ལ་མ་དངུལ་གྱི་རོགས་སྐྱོར་བྱས་ཏེ་མ་དངུལ་སྒོར་ཁྲི་8755.6བཏང་བ་དང་མི་རེར་ཆ་སྙོམས་སྒོར་7000ཟིན་ཡོད་པ་རེད།
བདེ་ཐང་དབུལ་སྐྱོར་ལ་སྐུལ་འདེད་ཤུགས་ཆེན་བཏང་བ། ཞིང་འབྲོག་ཁུལ་གྱི་སྨན་བཅོས་ཐད་ཀྱི་སྲིད་གཞུང་གི་ཁ་གསབ་ཚད་གཞི་སྒོར་435ནས་སྒོར་475བར་མཐོ་རུ་བཏང་བ་དང་། ཞིང་འབྲོག་པའི་ནད་ཆེན་འགན་བཅོལ་གྱི་གྲོན་དངུལ་མི་རེར་ལོ་རེར་ཆ་སྙོམས་སྒོར་18ཟིན་པ་དང་། གཞི་རྩའི་སྤྱི་པའི་འཕྲོད་བསྟེན་ཞབས་ཞུའི་གྲོན་དངུལ་ཚད་གཞི་མི་རེར་ཆ་སྙོམས་སྒོར་65བར་མཐོ་རུ་བཏང་བས་རྒྱལ་ཡོངས་ཀྱི་ཆ་སྙོམས་ཆུ་ཚད་ལས་སྒོར་15མཐོ་བ་ཡོད་པ་རེད།
ལས་ཞུགས་དབུལ་སྐྱོར་ལ་སྐུལ་འདེད་ཤུགས་ཆེན་བཏང་བ། ཁྲོམ་རའི་དགོས་མཁོ་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ཏེ་གསོ་སྦྱོང་ལ་བརྟེན་ནས་ལས་ཞུགས་ལ་སྐུལ་འདེད་གཏོང་རྒྱུ་དམིགས་ཡུལ་དུ་བཟུང་ནས་མངགས་བཅོལ་བྱ་ཐབས་དང་། ཁ་ཕྱོགས་གཏན་འཁེལ་གྱི་བྱ་ཐབས། གྲོང་གསེབ་ཏུ་སློབ་གསོ་སྤེལ་བ་སོགས་ཀྱི་གསོ་སྦྱོང་བྱ་ཐབས་སྤྱོད་པ་དང་། ལས་རིགས་ལག་རྩལ་སློབ་གྲྭ་དང་། དམངས་གཉེར་གསོ་སྦྱོང་སྒྲིག་གཞི། ཁེ་ལས་ཁག བོད་སྐྱོར་ཞིང་ཆེན་དང་གྲོང་ཁྱེར་སོགས་ཀྱི་གསོ་སྦྱོང་གི་ཐོན་ཁུངས་ལ་སྤྱི་འདོམས་བྱེད་པ། ཁེ་ལས་དང་རྟེན་གཞི་ཕན་ཚུན་སྐུལ་འདེད་དང་། དུད་ཚང་དབུལ་པོ་དང་སྦྲེལ་མཐུད། ཁེ་ལས་ཀྱི་མངགས་བཅོལ་གསོ་སྦྱོང་སོགས་ཀྱི་བྱ་ཐབས་སྤྱོད་པ་བཅས་བྱས་ཏེ་ལས་ཞུགས་བྱེད་འདོད་པའི་མི་འབོར་དབུལ་པོ་ཡོངས་རྫོགས་གསོ་སྦྱོང་ནང་བཅུག་པ་དང་འབྲེལ། ཁྱིམ་ཚང་དབུལ་པོའི་བུ་ཕྲུག་དང་དེ་བཞིན་དམའ་རིམ་དང་མཐོ་རིམ་སློབ་འབྲིང་ཐོན་ཡང་མུ་མཐུད་སློབ་གྲྭ་འགྲིམ་ཐུབ་མེད་པའི་ཁྱིམ་ཚང་དབུལ་པོའི་ངལ་རྩོལ་ནུས་ཤུགས་ལྷག་འཕྲོར་རིན་མི་དགོས་པར་འབྲིང་རིམ་ལས་རིགས་སློབ་གསོ་དང་ལེན་ཐུབ་པ་བྱས་ཡོད། འདི་ལོ་མི་འབོར་དབུལ་པོ་གསོ་སྦྱོང་གི་ཁ་གསབ་མ་དངུལ་སྒོར་ཁྲི་7200སྤྲད་ཅིང་། རིམ་རྩིས་ལྟར་ན། ཟླ་10པའི་ཟླ་མཇུག་བར་མི་འབོར་དབུལ་པོ་ཁྲི་4.71ལ་གསོ་སྦྱོང་བྱས་པ་དང་མི་ཁྲི་3.96ལས་ཞུགས་གཞན་སྒྱུར་ཐུབ་ཡོད་པ་རེད།

robotstxt: allowed

filter: keep


text:
ཁ་སར་ཁྱིམ་རྒྱུད་ལོ་རྒྱུས་དེ་རིང་སོང་།
ས་ངན་ས་བྲིས་ངོ་མཚར་རང་ཆེའོ།
ཁ་སར་ཚང་གི་བྱུང་བ་མདོར་བསྡུས།
སྤྱིར་ཁ་སར་ཞེས་པ་ནི་ཁམས་ཀྱི་དགོན་སྡེ་ཐོག་མ་དཔལ་རྒྱལ་བ་ཀཿཐོག་པའི་བླ་ཆེན་ནམ། སྔ་འགྱུར་སྙིང་མའི་ཡོངས་གྲགས་ཀྱི་སྐྱེས་ཆེན་དམ་པ་དྲི་མེད་ཞིང་སྐྱོང་མགོན་པོའི་སྐུ་སྐྱེ་བཞི་པ། རིག་འཛིན་འཇིག་མེད་གླིང་པ་སོགས་སྐྱེས་ཆེན་མང་པོས་བཀའ་ཡིས་ཡང་ཡང་བསྔགས་པའི་ཞིང་སྐྱོང་རིག་འཛིན་འཇིག་མེད་མགོན་པོའི་གདུང་རྒྱུད་ལ་ཟེར་ཞིང་། དེ་ལ་ཁ་སར་ཚང་ཟེར་བའི་རྒྱུ་མཚན་ནི་ཀཿཐོག་དགོན་པ་ཀཿཡིག་ལྟ་བུའི་གནས་སུ་ཆགས་པས་ཀཿཐོག་ཅེས་བྱ་ཞིང་། རྒྱལ་བ་ཀཿཐོག་པའི་བསྟན་འཛིན་སྐྱེས་བུ་གང་མང་གདུང་རྒྱུད་འདི་ཚང་ལ་འཁྲུངས་པས་ཕྱི་རྟེན་ཀ་དང་། ནང་གི་བརྟེན་པར་ཁ་ཞེས་གསལ་བྱེད་ཀྱི་གོ་རིམ་ལྟར་བཏགས་པའམ། ཀཿཡི་ཐོག་ཏུ་དགོན་སྡེ་ཆགས་ཤིང་བསྟན་འཛིན་སྐྱེས་བུ་འཁྲུངས་སར་ཁ་སར་ཚང་ཞེས་བཏགས་པ་ཡིན་ལ། མིང་དེ་ཀཿཐོག་པའི་སྐྱེས་མཆོག་དམ་པ་དྲུང་ནམ་མཁའ་རྒྱ་མཚོ་མཆོག་གིས་རྟེན་འབྲེལ་ཁྱད་པར་ཅན་དང་དགོས་པ་བླ་ན་མེད་པར་དགོངས་ནས་བཏགས་པར་གྲགས། ཁྱིམ་རྒྱུད་འདི་རུ་ཐུན་མོང་ཐུན་མིན་གྱི་རིག་པའི་གནས་ལ་མཁས་ཤིང་། གྲུབ་པའི་རྟགས་མཚན་མངའ་བའི་མཁས་གྲུབ་གཉིས་ལྡན་གྱི་སྐྱེས་བུ་ཟམ་མ་ཆད་པར་བྱོན་མྱོང་བས། ད་ལྟའི་བར་དུ་ཁ་སར་ཚང་ཞེས་སྙན་པའི་གྲགས་པ་རྒྱས་ཡོད།
ཁ་སར་སྨན་པ་མགོན་པོ་བཀྲ་ཤིས།
1.དེ་ཡང་ཐོག་མར་དྲི་མེད་ཞིང་སྐྱོང་རིག་འཛིན་འཇིགས་མེད་མགོན་པོ་ནི་དུས་རབས་བཅུ་བདུན་པར་སྐུ་འཁྲུངས་ཤིང་། རིག་འཛིན་འཇིགས་མེད་གླིང་པ་གཙོར་མཛད་ཀྱི་སྐབས་དེའི་རྙིང་མའི་བླ་ཆེན་གང་མང་གིས་ཞིང་སྐྱོང་རིག་འཛིན་བདུད་འདུལ་རྡོ་རྗེའི་ཡང་སྲིད་དུ་ཐུགས་ཐག་བཅད་པ་དང་། དགེ་རྩེ་མ་ཧ་པཎྜི་ཏས་ཀཿཐོག་དགོན་དུ་གདན་དྲངས་ཤིང་གསེར་ཁྲིར་མངའ་གསོལ་མཛད། དགེ་རྩེ་པཎ་ཆེན་དང་ངེས་དོན་སི་ཏུ་ཆོས་ཀྱི་སེང་གེ་སོགས་སྐྱེས་ཆེན་མང་པོ་ལས་བཀའ་གཏེར་སྤྱི་དང་། ཁྱད་པར་གཏེར་ཆེན་བདུད་ཀློང་གཉིས་ཀྱི་དབང་ལུང་ཁྲིད་བཅས་ཡོངས་རྫོགས་གསན་ནས་ཐེག་དགུའི་ཆོས་མཛོད་རྒྱ་མཚོར་མངའ་དབང་འབྱོར་ཏེ་བཤད་སྒྲུབ་ལས་ཀྱི་འཁོར་ལོ་གསུམ་ལ་བྱ་བ་རྒྱ་ཆེར་མཛད།
2.ཞིང་སྐྱོང་རིག་འཛིན་འཇིགས་མེད་མགོན་པོའི་གདུང་སྲས་མགོན་པོ་བཀྲ་ཤིས་སམ་ཡོངས་གྲགས་སུ་མགོན་བཀྲ་ནི་རབ་བྱུང་བཅུ་གསུམ་པར་འཁྲུངས་པ་དང་ཁོང་ནི་རྣམ་དཔྱོད་ཕུལ་དུ་ཕྱིན་ཅིང་། ཡི་གེ་འབྲི་ཀློག་སོགས་ཆེར་སློབ་མ་དགོས་པར་ཤེས་ཤིང་ཐུན་མོང་རིག་གནས་ཀུན་ལ་བྱང་ཆུབ་པར་གྱུར། ཁྱད་པར་དུ་གསོ་བ་རིག་པར་ཤེས་རབ་རྩལ་དུ་རྫོགས་ནས་རྒྱུད་བཞི་སོགས་སྨན་གཞུང་ལ་ཤིན་ཏུ་མཁས་པར་གྱུར་པ་དང་། ཁོང་ནི་འགྲོ་བའི་ནད་གདུང་འཇོམ་པར་ཆེད་དུ་བྱོན་པ་ལྟ་བུའི་བྱམས་སེམས་དང་སྙིང་རྗེ་ལྷན་སྐྱེས་སུ་མངའ་ཞིང་། ནད་པ་ཀུན་ལ་རང་གི་མ་ལྟར་སྐྱོང་བའི་སྐྱེས་བུ་མཆོག་ཏུ་གྱུར་པ་ཞིག་ཡིན་པར་གྲགས།
3.གཏེར་སྟོན་འགྲོ་འདུལ་སྟོབས་ལྡན་གླིང་པ་ནི་ཡོངས་སུ་གྲགས་པའི་གླིང་པ་བཅུ་དྲུག་གི་ཡ་གྱལ་སྟོབས་ལྡན་གླིང་པ་ཡིན་ལ་རབ་བྱུང་བཅུ་གསུམ་པར་སྐུ་འཁྲུངས། སྐུ་བལྟམས་སྐབས་ཆུ་ཟངས་འོ་མས་གང་པ་སོགས་ཡ་མཚན་པའི་རྟགས་བཟང་མང་དུ་བྱུང་། དགུང་ལོ་བཅུ་གཉིས་པར་ཡི་གེ་འབྲི་ཀློག་ནས་སྒྲ་སྙན་སྨན་རྩིས་སོགས་ལ་མཐར་ཕྱིན་པ་མཁྱེན་པར་མཛད། སི་ཏུ་ཆོས་ཀྱི་བློ་གྲོས་སོགས་ལས་བཀའ་གཏེར་མང་པོ་དང་མདོ་སྔགས་རིག་གནས་དང་བཅས་པ་སྦྱངས་བརྩོན་མཐར་ཕྱིན་པར་མཛད་དེ་ཀཿཐོག་གི་དབྱར་གནས་མཁན་པོ་གནང་པ་དང་། མཁའ་འགྲོ་མའི་བརྡ་ཡིག་ཤོག་སེར་ལན་གྲངས་མང་དུ་བབས་པས་རྗེས་འབངས་ཉེར་ལྔའི་ཡ་གྱལ་རླངས་ཆེན་དཔལ་གྱི་སེང་གེའི་སྐྱེ་སྤྲུལ་དུ་ལུང་གིས་ཟིན་པ་ལྟར། འགྲོ་འདུལ་སྟོབས་ལྡན་གླིང་པར་མངའ་གསོལ་ཞིང་རྒྱལ་དབང་མཚོ་སྐྱེས་སྙིང་ཐིག་སོགས་གཏེར་ཆོས་གང་མང་གཏེར་ནས་དྲངས་པ་དང་། ཁྱད་པར་དུ་ཀཿཐོག་བྲག་སེང་གེའི་མགོ་ནས་ཁྲོམ་གཏེར་བླ་ན་མེད་པ་ཞིག་བླངས་པ་སྟེ། གཏེར་སྦྲོམ་དུ་ཤེར་ཕྱིན་འབུམ་པའི་ཤོག་སེར་དང་གནས་ཡིག་རིན་ཆེན་སྙིང་པོ། ཆོས་དུང་དཀར་མོ་གཡས་འཁྱིལ་བཅས་ཡོད་པ་བཏོན་ཞིང་། གཏེར་ཤུལ་རྒྱལ་མཚན་བཙུགས་པའི་རྗེས་ཤུལ་སོགས་ད་ལྟ་དངོས་སུ་མཇལ་དུ་ཡོད། སྦྲོམ་བུའི་ཤུན་ལྤགས་ཧོར་པོ་ཚོ་བརྒྱད་ཀྱི་མི་སྟོང་ཕྲག་ལྷག་ལ་བྱིན་རྟེན་དུ་གནང་བ་དང་། དེ་ཐོབ་པའི་སྐྱེ་བོ་དག་ཚེ་ལོ་མཐའ་རུ་ཕྱིན་པར་གྲགས།
ཁ་སར་གཏེར་ཆེན་སྟོབས་ལྡན་གླིང་པ།
4.རབ་བྱུང་བཅུ་བཞི་པའི་ནང་དུ་ཁ་སར་རིག་འཛིན་ཞེས་པའི་བཟོ་གསོ་གཉིས་ལ་མངའ་དབང་འབྱོར་བའི་སྐྱེས་མཆོག་དེས་ཁ་སར་ཚང་གི་བྱ་བཞག་རྒྱུན་བསྐྱངས་ཤིང་། ཁོང་ནི་གཞུང་རྒྱུད་དྲང་ལ་བྱམས་སྙིང་རྗེ་རང་ཆས་སུ་ཡོད་པ། དཀའ་ངལ་གང་ལའང་མི་འཛེམ་པར་འགྲོ་བའི་ནད་གདུང་འཇོམ་པར་བརྩོན་པའི་གོ་ཆ་བགོས་པ་ཞིག་ཡིན་པར་ཀུན་ལ་རླུང་ལྟར་གྲགས། ཁོང་ཆོ་ག་ཕྱག་ལེན་སོགས་ལ་ཤིན་ཏུ་མཁས་ཤིང་། འདོན་རྟ་དབྱངས། གར་ཕྱག་ཐིག་གསུམ། འབུད་རྡུང་དཀྲོལ་གསུམ་སོགས་ལ་ཐོག་པ་མེད་པ་དང་། གཏེར་སྟོན་གྱི་ཟབ་ཆོས་སྐོར་དང་སྨན་རྒྱུད་མན་ངག་སོགས་ཀྱི་ཆ་ཤས་རེ་རེ་ནས་རྒྱུད་འཛིན་ནན་ཏན་བྱེད་པར་མ་ཟད། ཐང་ག་འབྲི་བཞེང་བྱེད་པར་ཡང་ཕུལ་དུ་ཕྱིན་པའི་ལྷ་རིས་པ་མིང་དུ་གྲགས་པ་ཞིག་ཀྱང་ཡིན་ལ། ཁོང་གིས་བྲིས་པའི་ཐང་ག་དང་། རི་མོ། ཤིང་བརྐོས། རྡོ་ལྷ་སོགས་ཤིན་ཏུ་མང་ངོ་། །
5.དུས་རབས་བཅུ་བཞི་པའི་སྨད་དུ་སྐུ་འཁྲུངས་པའི་ཁ་སར་འཆི་མེད་བླ་མའམ་ཁ་སར་གཅོད་པ་འཆི་མེད་ནི་དགུང་ལོ་བཅུ་གསུམ་པར་ཀློག་བསླབས་ཤིང་། ཀཿཐོག་གི་སྒྲུབ་སྡེ་སོ་སོའི་བསྙེན་མཚམས་ལ་ལོ་མང་པོ་བཞུགས་པ་དང་། དགེ་རྩེ་སྤྲུལ་སྐུ་སོགས་ཀཿཐོག་གི་བླ་མ་དག་ལས་དབང་ལུང་ཁྲིད་སོགས་གསན་ནས་ཉམས་ལེན་གྱི་གནད་ལ་གཞོལ་བ་དང་། བྱང་སེང་ཕུག་ཏུ་གཅོད་མཚམས་ལོ་མང་དུ་བཞུགས་ནས་གཅོད་ཀྱི་ལྟ་སྒོམ་ལ་རང་དབང་འབྱོར། ཧོར་པོ་ཚོ་བརྒྱད་ཀྱི་ནད་པ་གང་མང་ལ་ཁོང་གིས་གཅོད་གསུངས་ནས་ནད་ལས་གྲོལ་ཡོང་བ་མང་དུ་བཤད་རྒྱུ་ཡོད་ཅིང་། སྣང་སྲིད་ཟིལ་གྱིས་ནོན་ཞིང་ཆོས་སྐྱོང་བྲན་དུ་ཁོལ་བའི་ངེས་དོན་གྱི་རྣལ་འབྱོར་བ་ཞིག་ཡིན་པར་ཀུན་ལ་རླུང་ལྟར་གྲགས་ཤིང་། ཁོང་ལ་གནགས་སེམས་དང་ངན་སྨོན་བྱེད་པ་སོགས་ལ་བཀའ་སྲུང་གི་ཉེས་ཆད་འཕྲལ་དུ་ཡོང་བ་སོགས་མང་པོ་བཤད་དུ་ཡོད་པ་དང་ཀཿཐོག་དུར་ཁྲོད་ནས་རོ་ལང་བཏུལ་བ། འབོ་ར་དགོན་ནས་རྐུན་མ་ངོས་བཟུང་པ་སོགས་མངོན་ཤེས་དང་གྲུབ་པའི་རྟགས་མཚན་མངོན་སུམ་དུ་སྟོན་པའི་བླ་མ་ཞིག་གོ །
6.ཨ་ངག་གཏེར་རྒྱུད་སྤྲུལ་ཚུལ་ཁྲིམས་ནི་རབ་བྱུང་བཅོ་ལྔ་པར་སྐུ་འཁྲུངས་ཤིང་། ཁོང་དགུང་ལོ་བརྒྱད་ནས་ཡི་གེ་འབྲི་ཀློག་བསླབས་པ་དང་། རྣམ་དཔྱོད་སྤྱིར་བཏང་གི་བྱིས་པ་ལས་ཡོངས་སུ་འདས་པས་དགུང་གྲངས་བཅུ་གཉིས་ལ་སོན་སྐབས་ཀཿཐོག་གི་འཆམ་དང་སྒྲུབ་ཁག་ཚང་མའི་ཕྱག་ལེན་ཡོངས་ལ་བྱང་ཆུབ་པར་མ་ཟད། ཀཿཐོག་སྒྲུབ་མཆོད་ཀྱི་རྡོ་རྗེ་འཛིན་པའི་མཚན་གནས་བཞེས་ཤིང་། སྤྲུལ་པའི་བཟོ་བོ་གྲུ་པ་ཕུར་བུ་ཚེ་རིང་ལགས་དགེ་རྒན་དུ་བསྟེན་ནས་ལྷ་རིས་དང་། བཅའ་བཟོ། བརྐོས་སོགས་ལ་མཐར་ཕྱིན་པར་སྦྱངས། ཁོང་གི་སྐུ་ཚེའི་མཛད་པ་ཆེ་ཤོས་ནི་བཟོ་རིག་པར་མཛད་ཅིང་། སྒོས་སུ་རྒྱལ་བ་ཀཿཐོག་པའི་བསྟན་པར་བྱས་རྗེས་བླ་ན་མེད་པ་བཞག་ཡོད་པ་དང་གོས་སྐུ་དང་། ཐང་མོ་ཆེ། འཇིམ་སྐུ་སོགས་བགྲང་གིས་མི་ལོངས་པ་བཞེངས་བསྐྲུན་གནང་ཡོད།
7.ཁ་སར་སྨན་པ་བླ་མ་བསོད་ནམས་སྟོབས་ཆེན་ནི་རབ་བྱུང་བཅུ་དྲུག་པར་སྐུ་འཁྲུངས་ཤིང་ཆུང་དུས་ནས་ཡི་གེ་ཀློག་འདོན་དང་རིག་པའི་གནས་ལ་བསླབས་ཤིང་། སྤྲུལ་ཚུལ་ཁྲིམས་ཀྱི་མདུན་ནས་བཟོ་གསོ་གཉིས་ལ་ཕྱིས་ཕྱིན་པ་བསླབས་པ་སྟེ། གསོ་བ་རིག་པར་སྤྲུལ་ཁྲིམས་རང་ཉིད་དང་འདྲ་བའི་སློབ་བུར་གྱུར་ཅིང་། བཟོ་རིག་ཀྱང་སྤྲུལ་བའི་བཟོ་བོ་འོ་སེ་ཀརྨ་དང་མཉམ་དུ་སྦྱོང་པ་བྱས་པས་བཟང་ངན་ཆེར་མི་ཕྱེད་པའི་ལྷ་རིས་པར་གྱུར། མ་ཟད་རྩིས་ས་རིས་དང་སྙན་ངག་སོགས་ལའང་མཁས་པར་བྱས། ད་དུང་སྡེ་དགེའི་ཡིག་མཁན་གྲགས་ཆེན་འབྲི་ར་འགྱུར་མེད་དགེ་རྒན་དུ་བསྟེན་ནས་ཡིག་གཟུགས་སྣ་ཚོགས་ལ་བྱང་ཞིང་ཡིག་གཟུགས་ཀུན་ལ་ཐོགས་པ་མེད་པའི་བསྔགས་བརྗོད་ཐོབ། ཁ་སར་བསོད་ནམས་སྟོབས་ཆེན་གྱིས་ཆུ་སྨན་མཛོ་དགའ་འམ་རིན་ཆེན་སྲོག་སྟེར་ཆེན་མོ་དང་། འབམ་སྨན་རྒྱ་ནག་མ། གཉེན་འཇམ་ཨོ་སེར་ཆེན་མོ་སོགས་ཀྱི་ལག་ལེན་ལ་བྱང་ཆུབ། དེ་བཞིན་དངུལ་ཆུ་བཙོ་བཀྲུའི་ལག་ལེན་ཆ་ཚང་དང་སྨན་སྦྱོར་དུག་འཕྲལ་སོགས་ལ་ཤིན་ཏུ་མཁས་པར་གྱུར། དེང་རབས་ནུབ་ལུགས་སྨན་གྱིས་མ་ནུས་པར་འཆི་བར་ཉེ་བའི་ནད་པ་མང་པོ་འཆི་སོས་སྨན་གྱིས་གསོས་པའི་གཏམ་རྒྱུད་མང་དུ་འདུག་ཅིང་ཀུན་གྱིས་བསྟོད་པའི་མེ་ཏོག་གཏོར་སའི་ལྷ་རྗེ་ཞིག་ཡིན་པར་མ་ཟད་རྒྱལ་བ་ཀཿཐོག་པའི་རྡོ་རྗེ་འཛིན་པའང་ཡིན་ནོ། །
8.ཁ་སར་སྨན་པ་འཇམ་དབྱངས་བསྟན་འཛིན་ནི། སྤྱི་ལོ་1973ལོའི་བོད་ཟླ་དགུ་པའི་ཚེས་ཉེར་གསུམ་ཉིན་ཏེ་རྒྱལ་ཕུར་ནོར་བུའི་འགྲུབ་སྦྱོར་ལ་འཁྲུངས་ཤིང་། ཆུང་དུས་ནས་སྨན་པ་ཁུ་བོ་བསོད་ནམས་སྟོབས་ཆེན་དང་འོ་སེ་ཀརྨ་གཉིས་ཀྱི་མདུན་ནས་བཟོ་གསོ་གཉིས་གཙོར་བྱས་ཀྱི་རིག་གནས་ཀུན་ལ་སྦྱོང་བ་བགྱིས་པ་དང་། ཀཿཐོག་དྲི་མེད་ཞིང་སྐྱོང་ལགས་ཀྱིས་ཆེ་མཐོང་གནང་ནས་ཁོང་དང་མཉམ་འབྲེལ་གྱིས་ཉམས་ཐག་ནད་མ་ཀུན་ལ་རིན་མེད་སྨན་སྦྱིན་ལོ་མང་བགྱིས་ནས། ནད་པ་མི་ཉུང་བའི་ནད་གདུང་འཇོམ་པར་ལེགས་བྱས་མཐོ་བ་དང་། ཁོང་གིས་རྒྱུན་པར་ཁ་སར་རིང་ལུགས་དག་མའི་སྨན་གྱི་སྡེབ་སྦྱོར་དང་། ཡབ་མེས་ནས་བརྒྱུད་པའི་མན་ངག་གི་རྒྱུན་བཟང་རྒྱུན་སྐྱོང་བླ་མེད་གནང་བཞིན་གང་ནུས་ཀྱིས་སྤྱི་ཚོགས་ལ་ཞབས་འདེགས་ཞུ་བཞིན་པ་ལགས། ཁོང་ནི་མི་གཤིས་བཟང་ཞིང་ལྷག་བསམ་དང་རིགས་ཞེན་རང་ཆས་སུ་ཡོད་པའི་སྐྱེས་བུ་རྨད་དུ་བྱུང་བ་ཞིག་ཀྱང་ཡིན། །
མཁྱེན་ཀོང་མཆོག་གསུམ་གྱི་ཞལ་ཐང་།
འདི་ནི་ཁ་སར་ཚང་ཞེས་པའི་ངོ་མཚར་བའི་ཁྱིམ་རྒྱུད་འདིའི་སྐྱེས་མཆོག་དག་གི་མཛད་པ་ཤིན་ཏུ་བསྡུས་པ་ཙམ་ཡིན་པ་ལས། ཞིབ་རྒྱས་ཤིག་འབྲི་དགོས་ན་སྐྱེས་མཆོག་རེ་རེ་ལའང་བྲིས་ན་རྫོགས་དཀའ་བའི་བླ་མེད་ཀྱི་མཛད་པ་རེ་ཡོད་པས་འབྲི་བར་མི་ནུས་མོད། འདིར་གྲོགས་མཆོག་དམ་པས་བསྐུལ་ངོར་མི་ཟློག་ཙམ་དུ་འཇུ་རབ་གསལ་དུ་འབོད་པས་བྲིས་པ་དགེ་ལེགས་འཕེལ། །
ས་ངན་ས་བྲིས་ཀྱི་ལོ་རྒྱུས་རགས་ཙམ་བརྗོད་པ།
ལྷ་པ་ཆོས་འགྲུབ་ཀྱི་ཕྱག་བྲིས།
སྤྱིར་ས་ངན་ཞེས་པ་ནི་ཡོངས་གྲགས་སུ་རེ་ཁེ་ཆུ་ཉི་སྲིབ་གཉིས་ཀྱི་ཡུལ་ཚོ་སོ་སོར་གོ་དགོས་ཏེ། ད་སྐབས་རྫོང་བཞི་རུ་གཏོགས་ཡོད་དེ། གོ་འཇོ་རྫོང་ལ་གཏོགས་པའི་ཁེ་རུ་ཡུལ་ཚོ། གློག་སྨད་ཡུལ་ཚོ། གསེར་ཐང་ཡུལ་ཚོ། སྨིན་མདོ་ཡུལ་ཚོ། བྱང་སང་ཡུལ་ཚོ། འབུམ་སྐྱེས་ཡུལ་ཚོ། དེ་ཚོ་ས་ངན་ཡུལ་རྐྱང་པ་ཡིན་པ་དང་། ས་ངན་ལུང་པ་དང་གོ་འཇོའི་ལུང་པ་གཉིས་འདྲེས་མ་ཡིན་པའི་ཡུལ་ཚོ་ནི་ལྷ་ཐོག་ཡུལ་ཚོ་དང་། ཨ་དབང་ཡུལ་ཚོ། གཙེས་པ་ཡུལ་ཚོ་སོགས་ཁོངས་སུ་གཏོགས་ཡོད། སྨར་ཁམས་རྫོང་ལ་གཏོགས་པའི་སྒོ་ཕོ་ཡུལ་མཚོ། འབའ་པ་རྫོང་ལ་གཏོགས་པའི་རྒྱ་ཡན་ཡུལ་མཚོ། དཔལ་ཡུལ་རྫོང་ལ་གཏོགས་པའི་ས་ངན་ཡུལ་ཚོ་ཡང་ན་གསེར་པ་ཡུལ་ཚོ་བཅས་སུ་གནས་ཡོད་ཅིང་། ས་ངན་ས་བྲིས་ཞེས་པ་ནི་ས་ངན་ནས་དར་ཁྱབ་བྱུང་བས་ན་དེ་ལྟར་འབོད།
ས་ངན་བྲིས།
དེ་ཡང་འབྲི་རྫ་ཟལ་མོ་སྒང་གི་གཡས་ཟུར། གསེར་ལྡན་འབྲི་ཆུ་སྔོན་མོའི་གཡོན་ཟུར། ས་བྲིས་ཀྱི་རྒྱུད་པ་ཅུང་ཙམ་བཤད་ན་ལོ་ཆེན་དྷརྨ་ཤྲི་ཡིས་བྲིས་ཐུར་ཆག་པ་གང་མཆོད་ནས་འབྲི་ཆུ་ཤར་ནུབ་གཉིས་ལ་ཁྱབ། དེའི་སྨོན་ལམ་ལ་བརྟེན་ནས་རྗེ་འབངས་ཉེར་ལྔའི་ནང་ནས་ལྡན་མ་རྩེ་མང་གི་ཡང་སྤྲུལ་བྲིས་པ་ཆོས་འགྲུབ་ཟེར་བ་དུས་རབས་བཅོ་བརྒྱད་སྔོན་ཙམ་ནས་ས་ངན་བླ་ཆུ་སྟེང་ཕབ་ཚང་དུ་སྐུ་འཁྲུངས་ཤིང་ས་བྲིས་ཀྱི་ཡིག་གཟུགས་ཀྱི་འབྲི་རྒྱུན་གསར་གཏོད་མཛད། བཤད་རྒྱུན་ལ་ཕབ་ཚང་གི་བུ་བྲིས་པ་ཆོས་འགྲུབ་ནར་སོན་རྗེས་ཕ་མས་ཁོ་བོ་བུད་ཤིང་འཐུ་རུ་མངགས་མོད། ཁོ་བོ་མཚན་མོ་ནས་མ་གཏོགས་ཕྱིར་ཁྱིམ་ལ་མ་སླེབས་པར་མ་ཟད། བུད་ཤིང་ཀྱང་མང་པོ་ལོན་མེད་པས་ཁྱིམ་མིས་ཕྱི་ཉིན་ཁོ་བོ་ཟོག་རྫིར་མངགས། འོན་ཀྱང་ཁོས་ཉིན་གོང་པོར་ཟོག་དེད་པ་ཙམ་མ་གཏོགས་ཟོག་ལ་ཡང་རྩ་ཆུ་གང་ཡང་བཏུང་མ་བཅུག་ནས་ཕྱིར་ཁྱིམ་ལ་སླེབས། ཁྱིམ་མིའི་ཐབས་ཟད་དེ་ཁོ་བོ་ལ་སློབ་སྦྱོང་བྱེད་དུ་བཅུག ཉིན་ཞིག་ཁོ་བོ་སྤང་ཐང་ཞིག་ཏུ་གཉིད་ལ་ཡུར་ནས་རྨི་ལམ་ཡ་མཚན་ཞིག་རྨིས། རྨི་ལམ་དུ་ཁོ་བོས་སྣག་ཚ་ཁྱོར་གང་འཐུང་བ་རྨིས་ཤིང་། དེའི་རྗེས་ཕབ་ཚང་གི་བུ་བྲིས་པ་ཆོས་འགྲུབ་གྱི་བཟོ་རྩལ་གྱི་རྟོགས་པ་མངོན་པར་སད་དེ་རྡོ་དང་གྱང་། རྡོ་ལེབ་སོགས་ཀྱི་ངོས་སུ་གཟུགས་རིས་སྣ་ཚོགས་བྲིས་ནས་མཁྱེན་པའི་ཤེས་རབ་ཀྱི་རྩལ་ལ་གཞན་གྱིས་འགྲན་ཐབས་བྲལ་བར་གྱུར། བཟོ་རྩལ་ལ་བྱང་ཆུབ་པར་མ་ཟད། ཁྱད་པར་དུ་འཕགས་པའི་བོད་ཡིག་ཡིག་གཟུགས་ཀྱི་བྲིས་རྒྱུན་ཏེ་ས་ངན་ས་བྲིས་གསར་གཏོད་མཛད། ཁོང་གིས་སྔ་དྲོའི་དུས་སྔ་ཆོག་འདོན་ཡིག་དང་ཕྱི་དྲོའི་དུས་ཕྱི་ཆོག་འདོན་ཡིག་འོད་ཆེན་ཉིན་པ་བཞི་བསྟོད་བཅས་འདོན་ཡིག་སོགས་མང་པོ་བྲིས་ཡོད་ཅིང་བྲིས་ལ་བྲིས་ཚུགས་ལི་ཁམ་ཛར་གསུམ་ཡོད་དེ་(ལི་ནི་ནས་འབྲུ་དང་ཛར་ནི་ཀ་ཡིག་གི་མཐའ་མའི་གསེག་བྲིས་ལྟ་བུ་དང་། ཁམ་ནི་སྨྱུག་ཁམ་གང་གིས་དྲང་མོར་བྲིས་པའི་ནག་ཆ་ལ་གོ་དགོས་གསུང་སྲོལ་འདུག)། ཤ་ཚུགས། རུས་ཚུགས། སྤུ་ཚུགས་བཅས་ཤ་གངས་ལ(རི་བོ་ཞིག་གི་མིང་ཡིན)་མན་ཆད་ན་བྲིས་ཚུགས་དང་དེའི་ལོ་རྒྱུས་མང་ཙམ་འདུག
ས་ངན་བྲིས།
དུས་རབས་བཅུ་དགུའི་མཇུག་ནང་བྱོན་པའི་བྱང་ཆུབ་ཆོས་ཀྱི་སེང་གེ་ནི་ས་ངན་ཉིན་དགོན་ཐུབ་བསྟན་བྱང་ཆུབ་གླིང་གི་སྤྲུལ་སྐུ་ཡིན། སྤྲུལ་སྐུ་རིན་པོ་ཆེ་བྱང་ཆུབ་ཆོས་སེང་ནི་སྤྱིར་ཐུབ་བསྟན་ཡོངས་རྫོགས་ཀྱི་རྒྱལ་བསྟན་བོད་འདིར་ཞུགས་སོ་ཅོག་ལ་འདི་སྙམ་དུ་ཁ་ཚོན་གཅོད་པར་མི་ནུས་ཀྱང་། མཛད་རྣམས་མདོར་བསྡུས་ནི་སྐུ་ན་ཕྲ་བའི་གོང་ནས་འབྲི་ཀློག་སོགས་དཀའ་ཚེགས་མེད་པར་མཁྱེན་ཅིང་། རིག་པའི་གནས་ཆེན་བཅུ་དྲུག་གང་ལ་ཡང་སྤོབས་པ་མ་ཞུམ་པར། ཆོ་ག་དབྱངས་རོལ་གར་འཆམ་ལ་སོགས་པའང་ཐུགས་སུ་ཆུད། བྱང་ཆུབ་ཆོས་སེང་མཆོག་གི་སྐུ་རིང་དུ་ས་བྲིས་འདི་དར་ཞིང་རྒྱས་པར་གྱུར། །
(དཔལ་ཡུལ་དམངས་སྲོལ་རིག་གནས་འཚོལ་བསྡུ་ཚན་ཆུང་དང་འཇུ་རབ་གསལ། དཔལ་ཡུལ་རྫོང་རིག་གནས་ཡུལ་སྐོར་དང་རྒྱང་བསྒྲགས་བརྙན་འཕྲིན་ཁང་བཅས་ཀྱིས་པར་དང་ཡི་གེ་མཁོ་འདོན་བྱས།)
ས་ངན་ས་བྲིས།


text:
གྱོད་དཔེ།
ང་ས་ཆ་གཞན་ཞིག་ལ་ཞོར་ལས་སུ་སོང་ནས་མིང་ལ་མཁའ་རྩེ་ཟེར་བའི་སྐྱེས་པ་ཞིག་ངོ་ཤེས་ལ། རྗེས་སུ་ངེད་གཉིས་ཀྱི་བར་དུ་བརྩེ་དུངས་ཟབ་མོ་ཆགས་པར་མ་ཟད། ཉིས་སྟོང་དྲུག་ལོའི་ཟླ་གསུམ་པ་ནས་མཉམ་གཅིག་ཏུ་བསྡད་དེ་འཚོ་བ་རོལ་མགོ་བརྩམས་མོད། སྐབས་དེར་གཉེན་སྒྲིག་ཐོ་འགོད་ཀྱི་འགྲོ་ལུགས་མ་བསྒྲུབས། དེ་ནས་ཟླ་འགའ་འགོར་རྗེས་ང་རང་མཁའ་རྩེ་དང་འགྲོགས་ནས་ཁོའི་ཁྱིམ་དུ་སོང་ལ། ཁོའི་ཕ་མ་གཉིས་ཀྱིས་ཕྱེས་པའི་ཚོང་ཁང་བདག་གཉེར་དང་ཚོང་རྒྱག་རོགས་སོགས་བྱེད་བཞིན་ཕ་མ་གཉིས་དང་མཉམ་དུ་འཚོ་བ་རོལ་ནས་བསྡད་པ་ཡིན། བར་སྐབས་དེར་ངས་ཁོའི་ཕ་མ་གཉིས་ཀྱི་ལག་ནས་གླ་ཕོགས་སོགས་སྐར་གཅིག་ཀྱང་བླངས་མ་མྱོང་། ད་ལོའི་ཟླ་བཅུ་བར། རྒྱུ་རྐྱེན་གང་མང་ཞིག་གི་དབང་གིས་ང་དང་མཁའ་རྩེ་གཉིས་ཀྱི་བར་ལ་འགལ་བ་མང་པོ་ཞིག་བྱུང་སྟེ་རིམ་བཞིན་ཕན་ཚུན་གྱི་བརྩེ་དུངས་ལའང་ཆག་གྲུམ་ཆེན་པོ་ཐེབས་པས་རང་རང་སར་མི་འགྲོ་ཐབས་མེད་བྱུང་།
ཁྲིམས་བཤད།
ཁྱོད་དང་མཁའ་རྩེ་གཉིས་ཀྱིས་དུས་རྒྱུན་ཁོའི་ཕ་མས་ཕྱེས་པའི་ཚོང་ཁང་དུ་རོགས་བྱས་པར་གླ་ཕོགས་སོགས་ངལ་རྩོལ་གླ་ཡོན་མ་བླངས་པར་མ་ཟད། ཚོང་གི་ཁེ་སྤོགས་ཀྱང་ཆ་སྙོམས་ཀྱིས་བགོ་བཤའ་མ་བྱས། ཁྱོད་ཡོད་དུས་ཚོང་ཁང་ལ་ཐོབ་པའི་ཁེ་སྤོགས་ནི་མཁའ་རྩེ་ཕ་མ་གཉིས་དང་ཁྱོད། མཁའ་རྩེ་བཅས་ཀྱི་སྤྱིའི་རྒྱུ་ནོར་ཡིན། ཁྱོད་དང་མཁའ་རྩེ་གཉིས་ལ་ཐོབ་འོས་པའི་ཆ་ཤས་དེ་ནི་གཞི་གཅིག་ཏུ་སྡོད་པའི་སྐབས་ཀྱི་སྤྱིའི་རྒྱུ་ནོར་དུ་བརྩི་དགོས་པས། དེ་དག་བགོ་བཤའ་བྱེད་པར་རེ་བ་བཏོན་ཆོག་མོད། འོན་ཀྱང་ཚོང་ཁང་བགོ་བཤའ་བྱེད་པར་རེ་བ་བཏོན་མི་ཆོག 《ཆེས་མཐོ་མི་དམངས་ཁྲིམས་ཁང་གི〈ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་གཉེན་སྒྲིག་བཅའ་ཁྲིམས〉ཀྱི་གནད་དོན་འགའི་འགྲེལ་བཤད》ཀྱི་དོན་ཚན་ལྔ་བའི་གཏན་ཁེལ་ལྟར་ན། 《གཉེན་སྒྲིག་བཅའ་ཁྲིམས》ཀྱི་དོན་ཚན་བརྒྱད་པའི་གཏན་ཁེལ་བྱས་པ་ལྟར། གཉེན་སྒྲིག་ཐོ་འགོད་མ་བྱས་པར་ཁྱོ་ཤུག་གི་མིང་ཐོག་ནས་གཞི་གཅིག་ཏུ་འཚོ་བ་རོལ་བའི་ཕོ་མོས་མི་དམངས་ཁྲིམས་ཁང་ལ་གཏུག་བཤེར་བྱས་ཏེ་བཟའ་འཐོར་བྱེད་པར་རེ་བ་བཏོན་ཚེ། གཉེན་སྒྲིག་ཐོ་འགོད་བྱས་པའི་ཁྲིམས་མཐུན་ཁྱོ་ཤུག་དང་ཁྱད་པར་ཡོད་དགོས། གོ་བཞི་ལོའི་ཟླ་གཉིས་པའི་ཚེས་གཅིག་ཉིན《གཉེན་སྒྲིག་ཐོ་འགོད་དོ་དམ་སྲོལ་ཡིག》ལག་བསྟར་བྱས་རྗེས། ཕོ་མོ་གཉིས་ཀྱིས་གཉེན་སྒྲིག་ཐོ་འགོད་བྱས་མེད་ན་གཞི་གཅིག་ཏུ་སྡོད་པའི་འབྲེལ་བ་མེད་པར་བཟོ་བར་ཐག་གཅོད་དགོས། ཁྱོད་དང་མཁའ་རྩེ་གཉིས་ཉིས་སྟོང་དྲུག་ལོའི་ཟླགསུམ་པར་གཞི་གཅིག་ཏུ་བསྡད་དེ་འཚོ་བ་རོལ་མགོ་བརྩམས་མོད། དེ་དུས་ཁྱོད་གཉིས་ཀྱིས་གཉེན་སྒྲིག་འགྲོ་ལུགས་བསྒྲུབས་མེད་པས། ཁྱོད་དང་མཁའ་རྩེ་གཉིས་ནི་གཞི་གཅིག་ཏུ་སྡོད་པའི་འབྲེལ་བ་ཙམ་ཡིན། དེའི་རྐྱེན་གྱིས《གཉེན་སྒྲིག་བཅའ་ཁྲིམས》ཁྲོད་ཁྱོ་ཤུག་བར་གྱི་རྒྱུ་ནོར་ཐག་གཅོད་ཀྱི་གཏན་ཁེལ་བཀོལ་མི་འོས། སྤྱིར་བཏང་དུ་བཤད་ན། གཞི་གཅིག་ཏུ་སྡོད་པའི་སྐབས་ཀྱི་རྒྱུ་ནོར་གྱི་བགོ་བཤའ་ནི་སྤྱིའི་རྒྱུ་ནོར་ལྟར་ཐག་བཅད་དེ་ཆ་སྙོམས་ཀྱིས་བགོ་བཤའ་བྱེད་དགོས། ཁྱོད་དང་མཁའ་རྩེ་གཞི་གཅིག་ཏུ་སྡོད་པའི་སྐབས་ཁོའི་ཕ་མ་གཉིས་ཀྱི་ཚོང་ཁང་དུ་ལས་ཀ་གཉེར་ནས་བསྡད་མོད་གླ་ཡོན་ཅི་ཡང་མ་བླངས། ཐོབ་འོས་པའི་ཡོང་སྒོ་ཚོང་ཁང་གི་ཚོང་གཉེར་དུ་བཀོལ་ཟིན་ལ། ཁྱོད་མཁའ་རྩེ་ཡི་ཕ་མའི་ཚོང་ཁང་གི་བདག་གཉེར་ཁྲོད་ཞུགས་ཤིང་བདག་གཉེར་བྱ་འགུལ་ལ་ཞུགས་པས་ཚོང་ཁང་གི་ཁེ་སྤོགས་ཐོབ་ཏུ་འཇུག་དགོས། ཁེ་སྤོགས་དེ་ནི་ཁྱོད་དང་མཁའ་རྩེ། ཁོའི་ཕ་མ་བཅས་ཀྱི་སྤྱིའི་རྒྱུ་ནོར་ཡིན། བགོ་བཤའ་བྱེད་པའི་རྒྱུ་ནོར་ནི་ཁྱོད་ཚོ་གཞི་གཅིག་ཏུ་སྡོད་པའི་སྐབས་ཀྱི་སྤྱིའི་ཡོང་སྒོ་ཡིན་པས་ཁྱོད་ལ་དེ་བགོ་བཤའ་བྱེད་པར་རེ་བ་འདོན་པའི་དབང་ཆ་ཡོད། འོན་ཀྱང་ཁེ་སྤོགས་དེ་དག་ཚོང་ཁང་གི་འཕེལ་རྒྱས་ཕྱོགས་སུ་བཏང་མེད་ཚེ་ཚོང་ཁང་ནི་སྔར་བཞིན་མཁའ་རྩེའི་ཕ་མ་གཉིས་ཀྱི་རྒྱུ་ནོར་ཡིན། དེའི་རྐྱེན་གྱིས་ཁྱོད་ཀྱིས་ཚོང་ཁང་བགོ་བཤའ་བྱེད་པའི་རེ་བཏོན་མི་ཆོག
རྩོམ་སྒྲིག་པ། ཀླུ་མོ་མཚོ།


text:
འདུ་བྲལ་གྱི་སྐྱོ་སྣང་། ༡༽
དཀར།
ཤེས་རིག་གི་འདུ་ཤེས།
མཐོན་མཐིང་གི་མཁའ་དབྱིངས་ནས་རྟ་བདུན་དབང་པོའི་ཟེར་བརྒྱ་བདག་གི་མདུན་ངོས་སུ་ལྷམ་མེར་ཤར། དེ་དུས་ངའི་ཡིད་ཀྱི་མཚོ་ངོགས་སུ་བཟོད་པར་དཀའ་བའི་ལོ་རྒྱུས་རིང་མོ་དེ་དྲན་དུས། མིག་ཟུང་གི་འདབ་ལས་མཆི་མ་རྡོག་རེ་འདོན་བཞིན་འདས་པའི་ལོ་རྒྱུས་དེ་མི་འབྲི་ཐབས་མེད་བྱུང་སོང༌།
ཨ་ཤུ་་་་་ཨ་ཤུ་་་་་༌། སྒྲོལ་མ་དང་ངེད་གཉིས་ཆུང་བྱིས་པའི་དུས་ནས་བཟུང་མཉམ་དུ་ནར་སོན་པའི་རྩེད་གྲོགས་ཤིག་ཡིན་ལ། མོའི་ཨ་མ་དང་ངའི་མ་ལོ་གཉིས་ཀྱང་ཆུང་དུས་ནས་མཉམ་སྐྱེས་མཉམ་འགྲོགས་ཀྱིས་འཚོ་བ་རོལ་ནས་གཅིག་གིས་གཅིག་ལ་ཁྱེད་ཀྱིས་མི་ཟ་ན་ངས་འཐུང་ཟེར་བའི་གྲོགས་ཀྱི་དྭངས་མ་ཞིག་ཡིན། ངེད་གཉིས་ཀྱང་ཆུང་དུས་ནས་མཉམ་སྐྱེས་མཉམ་འགྲོགས་ཡིན་པ་བརྗོད་ག་ལ་དགོས། ངེད་གཉིས་ལོ་བདུན་ནས་མཉམ་དུ་མཚོ་སྔོན་སློབ་ཆུང་ལ་སོང༌། དེ་དུས་སྒྲོལ་མར་མི་གཞན་གྱིས་ཉེས་རྡུང་བཏང་ཚེ་ང་ཁོ་མོའི་རྒྱབ་རྩར་ལང་རྐྱང་བྱས་པ་ཡིན། ཉིན་ཞིག་ལ་སྒྲོལ་མས། “ང་ལ་རྡོ་རྗེས་གཅར་རྡུང་བཏང་སོང་” ཞེས་བཤད།
(ཨོྃ་མ་ཎི་པདྨེ་ཧཱུྃ། བརྩེ་ལྡན་གྱིས་གྲོགས་པོ་རྣམ་པ་ལགས། དགོངས་པ་མ་ཚོམས།) འདིར་ངས་མ་ཎི་ཞིག་བཏོན་ཏེ་བཤད་དགོས་དོན་ཁོ་བོ་ང་ཚོ་ལམ་ལ་ཆས་དུས་ལམ་བར་དུ་བལ་ཡུལ་གྱི་དམག་མིས་བསད་པའི་འདས་པོ་ཞིག་ཏུ་གྱུར་སོང་བས་ངས་མིང་ནས་བཟུང་བ་ལ་སྡིག་བཤགས་ཀྱི་ཆེད་དུ་ཡིན། དགོངས་དག་ཞུ་བ་དང་ཆབས་ཅིག་མུ་མཐུད་འབྲི་རྒྱུ་ཡིན།
སྤྱིར་རྡོ་རྗེ་ནི་སློབ་གྲྭ་དེའི་ནང་ནས་སློབ་སྦྱོང་དང་ཀུན་སྤྱོད་གང་ཐད་ནས་ཡག་ཤོས་ཡིན་པར་མ་ཟད། སུམ་བཟང་སློབ་མ་ཞིག་ཀྱང་ཡིན། ལྷག་པར་དུ་ངེད་གཉིས་གྲོགས་པོ་བཟང་པོ་ཞིག་ཡིན་མོད། ངས་ཉིན་དེར་ཅི་ཡིན་འདི་མིན་མེད་པར་ཁོ་མོའི་རྒྱབ་རྩར་ལངས་ཏེ་ཁོ་ལ་ཉེས་རྡུང་ཡག་ཐག་ཆོད་ཅིག་བཏང་བ་ཡིན། སྤྱིར་བཏང་ང་རང་ལ་མཚོན་ན། ཡོན་ཏན་ཞིག་ཡོད་པ་ནི། སློབ་གྲོགས་རྣམས་དང་མཉམ་དུ་རྩེད་མོ་ལ་གཡེང་རྒྱུ་དང་རྒྱལ་འགྲན་བྱེད་རྒྱུ་དེ་ཡིན།
རིམ་བཞིན་ལོ་ཟླ་འདས་ནས་ང་ཚོས་འབྲིང་རིམ་སློབ་གྲྭར་རྒྱུག་སྤྲོད་དགོས་བྱུང༌། དེ་དུས་ངའི་རྒྱུགས་སྤྲད་ཀྱི་སྐར་འབྲས་ནི་༥༥ ཡིན་ཡང༌། ངའི་ཨ་ཕ་འབྲིང་རིམ་སློབ་གྲྭའི་དགེ་རྒན་ཡིན་པ་དང༌། (ཞོ་ཀྲང་) སློབ་གཙོ་དང་ཁོ་གཉིས་གྲོགས་པོ་རྙིང་པ་ཡིན་པ་མ་ཟད། ད་ལྟའི་སྐབས་འདི་དང་བསྟུན་ནས་ཨ་ཕས་ཁོ་ལ་ལུག་གཅིག་བྱིན་པས་ང་འབྲིང་རིམ་སློབ་གྲྭར་འགྲིམ་ཐུབ་པ་བྱུང༌། དེ་ནས་ལོ་ཟླ་དེ་ཆུའི་གཉེར་མ་བཞིན་ཕར་བརྒྱུགས་ནས་ལོ་གསུམ་ལོན་པའི་ཉིན་མོ་ཞིག་ལ། ངའི་སློབ་གྲོགས་བཀྲ་ཤིས་ཀྱིས་ང་ལ། “སྒྲོལ་མའི་ཕ་རྒན་ལ་ནད་ཚབས་ཆེན་ཞིག་བྱུང་ནས་མོ་སློབ་གྲྭ་ནས་འགྲོ་སོང༌། ཁྱོད་འདི་ལྟར་བསྡད་ན་འགྲིག་གམ།” ཞེས་མགོ་འཇུག་མེད་པའི་སྐད་ཆ་དེ་ཐོས་སྐབས། ངའི་སེམས་ལ་བཤད་མི་ཤེས་པའི་དྲི་བ་མང་པོ་ཞིག་འཁོར༌སོང་།
ཕྱི་དྲོ་སློབ་གྲྭ་གྲོལ་ནས་ནང་ལ་ལོག་ཡོང་དུས་ནང་ན་ངའི་ཕ་མ་གཉིས་མེད་པར་སྲིང་མོ་གཅིག་པུ་ལྷག་འདུག “ཕ་མ་གཉིས་གང་ལ་བུད་སོང་” ཞེས་དྲིས་པ་ན། སྲིང་མོས་བཤད་རྒྱུར། “ཨ་ཅེ་སྒྲོལ་མའི་ཨ་ཕར་ནད་ཚབས་ཆེན་ཞིག་བྱུང་ནས་ཟི་ལིང་གི་སྨན་ཁང་ལ་བུད་སོང༌། དོ་ནུབ་ངེད་གཉིས་ནང་ནས་སྡོད་དང་ཨ་མ་མྱུར་དུ་སླེབས་ཟེར་གི་” ཞེས་བཤད་སོང༌། ཉིན་དེའི་ཕྱི་ཉིན་ཞོགས་པའི་ཆུ་ཚོད་ལྔ་པའི་ཐོག་ཨ་མ་དང་སྒྲོལ་མ་མ་བུ་གཉིས་སླེབས་སོང༌། དེ་དུས་སྒྲོལ་མའི་ཞལ་རས་དུང་ཟླ་འདྲ་བ་མིག་ཟུང་གི་མཆི་མས་བརླན་འདུག་ལ། མོའི་ཨ་མའི་གདོང་ལ་ཡང་ཐལ་མདོག་ལྟར་བུའི་སྐྱོ་ཉམས་ཀྱིས་ཁེངས་ནས་འདུག་པ་མ་ཟད། ངའི་ཨ་མའི་ངོ་གདོང་ཡང་སྐྱོ་ཉམས་ཀྱིས་གང་བཞིན་སྒྲོལ་མའི་མགོ་ལ་བྱིལ་བྱིལ་བྱེད་བཞིན་པའི་རྣམ་པ་མཐོང་དུས་དོན་ཡག་པོ་ཞིག་མིན་པ་ཧ་གོ་སོང༌། སྐབས་དེར་ངའི་སྲིང་མོས་ “ཨ་མ་སླེབས་སོང” ཟེར་ནས་སྐད་བརྒྱབ་ནས་ཨ་མའི་མདུན་དུ་རྒྱུགས་སོང་པས་ངས་འགོག་བསམ་ཡང་འགོག་་ལོང་མ་བྱུང་། མོས་ “ཨ་མ་ང་ལ་ཟི་ལིང་ནས་ལེགས་སྐྱེས་ཅི་ཞིག་ཉོས་” ཡོད་ཅེས་བཤད་བཞིན་ཨ་མར་འཐམ། ཨ་མའི་མིག་ནས་མཆི་མ་ཁ་ཤས་འཐོར་བཞིན་ཁོ་མོའི་འགྲམ་པར་འོ་ཞིག་བྱས་ཏེ། “ད་ཐེངས་ང་ལ་ཁོམ་པ་མ་བྱུང་བས་ཁྱོད་ལ་ལེགས་སྐྱེས་ཉོ་ཐུབ་མ་སོང༌།” ཞེས་བཤད་བཞིན་སྒོར་ལྔ་ལག་ཏུ་བཞག་ནས་ད་ཞོགས་ཇ་འཐུང་ནས་སློབ་གྲྭར་སོང་ཟེར། དེ་ནས་ང་ཚོས་ཞོགས་ཇ་འཐུང་ཚར་བའི་རྗེས་ལ་ཨ་མས་ང་ལ། ” ཤེས་རིག་ཁྱོད་ཀྱིས་ཆོས་སྒྲོན་སློབ་གྲྭར་བསྐྱལ་རྗེས་ཁྱོད་རང་དང་ཨ་ཕ་སྒྲོལ་མ་གསུམ་ལ་དགོངས་པ་ཞུས་ནས་ཤོག་དགོངས་ཞུ་ཡི་གེ་འདི་རེད” ཟེར་བཞིན་ཤོག་བུ་ཞིག་གི་ཐོག་ཨ་ཕའི་བྲིས་པའི་དགོངས་ཞུ་ཡི་གེ་ཡོད་པ་ཞིག་སྤྲད་སོང༌།
ངས་རྐང་འཁོར་བསྐོར་ནས་ཆོས་སྒྲོན་སློབ་གྲྭར་བསྐྱལ་ནས་ང་ཚོ་གསུམ་ལ་དགོངས་པ་ཞུས་ཏེ་ཕྱིར་ཡོང་དུས། ཁོ་མོ་གསུམ་ལ་སྐད་ཆ་ཅི་ཡང་བཤད་རྒྱུ་མེད་པར་རང་རང་སར་བསྡད་འདུག་པས་ང་ཡང་ཅི་བྱེད་འདི་བྱེད་མེད་པར་སྒོ་ཁ་ནས་ཕར་འགྲོ་ཚུར་འགྲོ་བྱེད་བཞིན་པའི་སྐབས་རླངས་འཁོར་ཞིག་ཐོན་བྱུང་ལ་དེའི་ནང་དུ་ཨ་ཕ་ཡོད་པས་ཁོས་ང་ལ་ངག་བཀོད་མང་པོ་བཞག་སྟེ་མྱུར་མོར་བུད་སོང༌།
དེ་ནས་ངས་ཨ་ཕས་བཅོལ་བའི་ལས་དོན་ལ་བརྩོན་བཞིན་པ་ན། སྒྲོལ་མ་དེར་ཡོང་ནས་ང་ལ། “ཤེས་རིག་ཁྱོད་ཀྱིས་ང་ལ་འཁང་ར་མ་བྱེད་” ཟེར་ནས་བུད་སོང༌། ངས་ཁོ་མོའི་སྐད་ཆ་ལ་དོ་སྣང་ཅི་ཡང་མ་བྱས་པར་ཨ་ཕས་བཅོལ་བའི་ལས་དོན་རྣམས་མུ་མཐུད་དུ་བསྒྲུབ་བཞིན་སྡོད་པའི་སྐབས་ལ། ཉེན་རྟོག་པ་མང་པོ་ཞིག་ཡོང་ནས་བསམ་ལོང་དྲན་ལོང་མེད་པར་ང་ལ་ལྕགས་སྒྲོག་བརྒྱབ་ནས་ཉེན་རྟོག་ལས་ཁུངས་སུ་ཁྲིད་ནས་སྐད་ཆ་ཁ་ཤས་དྲིས་པ་འདི་ལྟར། དམག་དཔོན་ལུག་ཞོ་ཡིས། “ཡ་ཤེས་རིག་སྒྲོལ་མ་དང་ཁྱེད་གཉིས་ཀྱི་བརྩེ་དུང་དེ་ཅི་འདྲའི་གདུག་རྩུབ་ཅན་ཞིག་རེད།” ཅེས་བཤད་སོང༌། དེ་དུས་ངའི་སེམས་ལ་འཇིགས་སྐྲག་ཞིག་སྐྱེས་བཞིན་ག་ཡིན་འདི་ཡིན་མ་ཤེས་པར། “ཅི་རེད་” ཟེར་ནས་འདྲི་དགོས་བྱུང་། ཡང་དོན་ཁོས་ ”ད་ཁྱོས་སྨྱོ་རྫུ་མ་བྱེད། དེ་ནི་ཁྱོད་རང་དང་སྒྲོལ་མའི་བར་གྱི་འབྲེལ་བ་ལ་རག་ལས་ཡོད་རྒྱུ་རེད་” ཅེས་ཟེར། དེ་དུས་ངས་ “སྒྲོལ་མ་དང་ངེད་གཉིས་ཀྱི་འབྲེལ་བ་འཇིག་རྟེན་འགྲོ་ལུགས་ཙམ་རེད་མ་གཏོགས་འདི་ཁྲིམས་འགལ་གྱི་བྱ་བ་དང་ཉེན་རྟོག་པ་ལ་རག་ལས་ཡོད་པ་ མ་རེད།” ཅེས་བཤད་དུས། ལུག་ཞོ་ཡིས། “ད་ཁྱོས་མ་བཤད་ན་ཡང་ཆོག འདིར་ལྟོས་དང་ཤེས་གསལ་རེད་” ཟེར་ནས་ཡར་ལངས་ནས་ཁང་པ་གཞན་ཞིག་གི་སྒོ་ཕྱེས་སོང༌།
ཨ་ཁ་ཁ་འདི་་་་་་་འདི་ནི་ངའི་བློ་ཡུལ་དུ་ཡོང་དཀའ་བ་ཞིག་རེད། སྒྲོལ་མ་ཁྱོད་ཀྱིས་བྱ་ངན་ཅི་ཞིག་བྱས་པ་ཡིན། ཁྱོད་ཀྱི་ཞལ་རས་ལ་ལྟོས་དང༌། རྟ་ལྕག་གི་ཤུལ་དང་ཁྲག་དམར་གྱི་ཐིག་པ། ་་་་་་་ཨ་ངའི་སྙིང་གི་དུམ་བུ། འདི་ནི་ངའི་རྨི་ལམ་རེད་དམ། མངོན་སུམ་རེད། ཅི་འདྲའི་སེམས་སྐྱོ་བ་ལ། ཡང་ངའི་མིག་ཆུ་འཐོར་བཞིན་འདུག དགོངས་འགལ་མེད་པར་ཞུ། དེ་དུས་ངས་ཁོ་མོ་མཐོང་དུས་ཁ་ཡང་གྲག་མ་ཐུབ། ཁོ་མོས་མགོ་བོ་བཀྱགས་ཏེ་ང་ལ་ལྟ་ཙམ་གྱིས་ཡང་བསྐྱར་མར་ལྷུང་སོང༌། དེ་ནས་ཕྱིར་ཡོང་ནས་ལུག་ཞོ་དང་དོན་ཁོ་སོགས་ཀྱིས་ང་ལ། “ཁྱོད་ཀྱིས་དྲང་མོར་བཤད་ཀྱི་ཡིན་ནམ་མིན། མ་བཤད་ན་ཡང་སྒྲོལ་མར་གསོད་ཁྲིམས་རེད་”ཟེར། གསོད་ཁྲིམས་ཞེས་པའི་ཚིག་དེ་ཐོས་མ་ཐག་ངའི་སྙིང་ཕྱུངས་པ་ལྟ་བུའི་ཚོར་སྣང་ཞིག་སྐྱེས་སོང༌། ཡིན་ཡང་བྱེད་ཐབས་མི་འདུག དེ་ནས་ངས་སྒྲོལ་མར་ཅིའི་ཕྱིར་གསོད་ཁྲིམས་བཅད་པ་རེད་དམ་ཞེས་དྲིས་པ་ན། ཁོས་སྒྲོལ་མས་”ཨ་ཕ་”ཟེར། ངའི་ “སྒྲོལ་མའི་ཨ་ཕ་ཁྲག་ནད་ཀྱི་ཤི་བ་མ་རེད་དམ་” ཅེས་དྲིས་པར། ཁོ་ཚོས་ང་ལ་ལག་ལྕག་ཞིག་བརྒྱབ་ནས་མུན་ནག་གི་ཁང་མིག་ཅིག་ཏུ་ཁྲིད་ནས་བཞག
ཕྱི་ཉིན་ཞོགས་པར་ཁོ་ཚོ་ཡོང་ནས་ང་ལ་དྲི་བ་མང་པོ་དྲིས་སོང༌། ངས་ཅི་ཡང་མི་ཤེས་པས་ཅི་ཡང་ངོས་ལེན་མ་བྱས། དེ་ནས་བཟུང་ཟླ་གཅིག་གི་རིང་ངས་ཚ་གྲང་གི་སྡུག་བསྔལ་དང༌། རྟ་ལྕག་གི་བྲོ་བ་རྐྱང་རྐྱང་མྱངས་ནས་བསྡད་པ་ཡིན། འདི་ནི་ང་ལ་འབབ་པའི་ལས་འགན་ཞིག་རེད། ཟླ་གཅིག་གི་རྗེས་ང་བཙོན་གྲོལ་བཏང་སོང༌།
ང་ནང་ལ་སླེབས་དུས་ངའི་ཕ་མ་གཉིས་དང་སྲིང་མོ་གསུམ་སྡུག་བསྔལ་གྱིས་མནར་ནས་བསྡད་འདུག ཁོ་ཚོས་ང་མཐོང་དུས་གདོང་ལ་བཅོས་མིན་གྱི་འཛུམ་མདངས་ཤིག་རྒྱས་ནས་ང་ལ་སྒྲོལ་མའི་གནས་ཚུལ་སོགས་མང་པོ་གཅིག་རྗེས་གཉིས་མཐུད་ཀྱིས་དྲིས་པས་གང་ཤེས་པ་དག་ལ་ལན་བཏབ་པ་ཡིན། ཁོ་ཚོས་དྲི་བ་རྫོགས་དུས་ངས་སྒྲོལ་མའི་ཨ་མ་ལ་ “སྒྲོལ་མ་དངོས་གནས་ཁོ་མོའི་ཕ་གསོད་མཁན་རེད་དམ།” ཞེས་དྲིས་པས། སྒྲོལ་མའི་ཨ་མའི་ “དྲང་མོར་བཤད་ན་སྒྲོལ་མའི་ཨ་ཕ་ཁོ་མ་རེད། མོ་ལོ་གཉིས་ཡིན་དུས་ཨ་ཕ་མེད་སོང་བ་རེད། དེ་ནས་ལོ་གཅིག་འགོར་ནས་ངས་ཉིན་རྟོག་པ་ཞིག་ཁྱོ་གར་བླངས་ནས་སྒྲོལ་མ་ལ་ཨ་ཕ་ཞེས་འབོད་དུ་བཅུག་པ་ཡིན། ཁོས་ཀྱང་སྒྲོལ་མ་ལ་ཕ་དངོས་གནས་ལྟར་བརྩེ་བ་གནང་འདུག ཡིན་ཡང༌། ཁོ་མོས་རྒྱ་དེ་ཕ་ཚབ་ཡིན་པ་ཤེས་པ་དང་དེ་གསོད་དགོས་པའི་རྒྱུ་མཚན་སོགས་ངས་མ་ཤེས། སྤྱིར་ཁོ་མོ་ཀུན་སྤྱོད་ཡག་པོ་དང་སློབ་སྦྱོང་ཡག་པོ་ཡོད་པ་ཀུན་གྱིས་ཤེས་གསལ་ལྟར་རེད། ང་རང་གིས་བལྟས་ན་ཁོའི་ཀུན་སློང་མ་འགྲིག་པ་ཞིག་ཨེ་ཡིན་བསམ་པ་ཡོད་ཀྱང༌། ཨོྃ་མ་ཎི་པདྨེ་ཧཱུཾ་་་་་་ད་ཅི་ཆ།” ཞེས་ངུ་བཞིན་དུ་བརྗོད་སོང༌། ད་ནི་ངས་ཁོ་མོས་ཅིའི་ཕྱིར་རང་ཉིད་ཀྱི་ཕ་ཚབ་གསོད་དགོས་པ་ཤེས་མ་སོང་། ངེད་གཉིས་ཀྱི་འབྲེལ་བའི་ཆེད་ཟེར་ན་ཡང་ཁོས་ནམ་རྒྱུན་ང་བུའི་འདུ་ཤེས་བཞག་ནས་འབོད་སྐབས་ཀྱང་བུ་ཤེས་རིག་ཟེར་བའམ་སྐབས་རེར་མག་པ་ཞེས་ཀྱང་འབོད། ད་ནི་ང་མགོ་ཉོག་སོང༌། ཀློག་པ་པོ་རྣམས་པས་ཁོ་མོས་རང་གི་ཕ་ཚབ་དེ་ཅིའི་ཕྱིར་གསོད་དགོས་པ་ཤེས་སམ།
དེ་རྗེས་ང་ཚོས་འདི་ལ་རྩད་གཅོད་ཞིབ་འཇུག་མང་པོ་བྱས་ཀྱང་གྲུབ་འབྲས་མ་ཐོན་པས་ཅུང་ཙམ་ཞིག་བཞག་པ་ཡིན། དེ་ནས་ཁྲིམས་ཞིབ་ཁང་དང་ཉེན་རྟོག་པ་སོགས་ལ་རྒྱུད་ལག་ནན་མོ་དང་རྒྱུ་ནོར་མང་པོ་བཏང་རྐྱེན་ཁུལ་ཁྲིམས་ཁང་ནས་ཟླ་གཉིས་ཀྱི་རྗེས་སུ་ཁྲིམས་ཐག་གཅོད་རྒྱུ་ཁྱབ་བསྒྲགས་བྱས་པས་ངའི་སེམས་ཅུང་ཙམ་བདེ་ལ་བབས། དེ་ནས་ཉིན་ཉེར་གསུམ་འགོར་བའི་ཉིན་མོ་ཞིག་ལ་ངས་ཁོ་མོར་ཟ་མ་སྐྱེ་ལ་སྐབས། ངོ་ཤེས་ཉེན་རྟོག་པ་ཞིག་དང་འཕྲད་པས་མོ་ལ་ཅུང་ཙམ་ཐུག་ཐུབ་པ་བྱུང༌། ངས་མོ་ལ། “ཁྱོད་ཀྱིས་རང་གི་ཕ་ཚབ་གསོད་དགོས་པའི་རྒྱུ་རྐྱེན་གང་ཡིན། ཁྱེད་ལ་དཀའ་ངལ་ག་རེ་སྤྲད་སོང་ཞེས་སོགས་” དྲི་བ་མང་པོ་ཞིག་སེམས་འཚབ་དང་བཅས་དྲིས་པར། ཁོ་མོས “རྒྱ་བཙོག་དེས་ང་ནམ་རྒྱུན་དགྲ་རུ་བཟུང་བ་མ་ཟད། སྐད་ཆ་མི་དགོས་བ་མང་པོ་བཤད་པ་ལ་ཚར་རྒྱུ་མེད། ཉིན་དེའི་ཞོགས་པར་ཁོས་ང་འཛིན་ཐབས་མང་པོ་ཞིག་བྱས་སོང་། ང་ཁོང་ཁྲོ་ལངས་ནས་སློབ་གྲྭ་གྲོལ་དུས་སྨན་ཁང་ལ་སོང་ནས་ཨ་ཕའི་གོན་པར་འདེབས་རྒྱུའི་དུག་བཙོང་དགོས་ཞེས་བཤད་ནས་དུག་ཉོ་ཐུབ་པ་བྱུང་སོང༌། ནང་དུ་ཡོང་ནས་ཁོའི་ཐུག་པ་ནང་དུ་འཕངས་ནས་བསད་པ་ཡིན།” ཞེས་བཤད་སོང་། གཞན་ཡང༌། “ཁྱོད་ཚོས་སྔོན་གྱི་ལས་ཀ་གཟབ་གཟབ་གནང་རོགས་” ཟེར་ནས་མིག་ཆུ་འདོན་བཞིན་བཤད། དེ་རྗེས་ནས་ཀྱང་མོ་ལ་ཟ་མ་རེ་བསྐྱལ་ནས་ཐེངས་འགའ་ཐུག་རྒྱུ་བྱུང་།
སྤྱི་ལོ་༡༩༩༦ ཟླ་བ་༥ ཚེས་༢༣ ཉིན་ཁོ་མོ་ལ་ཁུལ་ཁྲིམས་ཞིབ་ཁང་ནས་མོ་མི་གསོད་ཀྱི་ལག་དམར་མོ་ཡིན་པ་ཁས་ལེན་བྱས་པ་དང་གཅིག ཁོ་རང་ལ་ཡང་སྐྱོན་ཡོད་པ་དང་གཉིས། ཁོ་བོའི་རོ་བདག་རྣམས་ཀྱི་མོ་འཛིན་བཟུང་བྱས་མི་ཆོག་པར་ཡར་ཞུ་བྱས་པ་དང་གསུམ་གྱིས་རྐྱེན་བྱས་ནས། མོ་ལ་གསོད་ཁྲིམས་མེད་པ་དང༌། ལོ་གསུམ་གྱི་ཁྲིམས་ཐག་བཅད་པ་ཡིན་ཞེས་བཤད་སོང༌། འདིའི་རྗེས་ཀྱི་གནས་ཚུལ་རྣམས་ངས་མི་ཤེས་པས་དགོངས་འགལ་མེད་པ་ཞུ་བ་དང་ཆབས་ཅིག་ཁོ་མོ་མྱུར་དུ་བཙོན་གྲོལ་ཡོང་བའི་སྨོན་ལམ་རྒྱག་རོགས་གནོངས་ཞེས་ཞུ་རྒྱུ་ཡིན།
མུ་འགོད………….
༢༠༠༡ ཟླ་༣ ཚེས་༢༡ ཉིན་བྲིས།
རྩོམ་ཡིག་གི་བདག་དབང་ངེད་དྲ་ཚིགས་ལ་ཡོད་པས་གང་བྱུང་འཁྱེར་མི་ཆོག


text:
རྒྱ་གར་གྱི་སྲིད་བློན་ནཱ་རན་ཏཱ་ར མཱོ་དྷི་མཆོག་སྤྱི་ཟླ་དྲུག་པའི་མགོ་ནས་ཨ་མེ་རི་ཀར་འཚམས་གཟིགས་སུ་ཕེབས་ཡོད་པ་དང་། ཨ་རིའི་སྲིད་འཛིན་ཨོ་བྷ་མ་དང་མཇལ་མོལ་ལས་གཞན། ཨ་རིའི་གྲོས་ཚོགས་གོང་འོག་ཚང་འཛོམས་སར་གཏམ་བཤད་གནང་ཡོད། གནད་དོན་དབྱེ་ཞིབ་པས། ཐངས་འདིའི་འཚམས་གཟིགས་ཀྱིས་ཨ་རི་དང་རྒྱ་གར་གྱི་འབྲེལ་བ། ལྷག་པར་དུ་རྒྱལ་སྲུང་གི་མཉམ་འབྲེལ་བྱེད་ཕྱོགས་ཐད་སྡིངས་ཆ་གསར་བ་ཞིག་ལ་བསླེབས་པར་ངོས་འཛིན་བྱས་འདུག ཡིན་ན་ཡང་། རྒྱ་ནག་གཞུང་གི་མགྲིན་ཚབ་སྨྱན་བྱད་ཁག་གིས་རྒྱ་གར་གྱིས་མ་འོངས་པའི་འཕེལ་རྒྱས་མངོན་པར་འགྱུར་ཆེད་ཨ་རི་དང་ལག་གདང་དཔུང་སྦྲེལ་གྱིས་རྒྱ་ནག་འགོག་ཐབས་བྱེད་མི་སྲིད་ཅེས་ཉེན་བརྡའི་ཚུལ་དུ་བཏང་ཡོད་པ་རེད།
རྒྱ་གར་གྱི་སྲིད་འཛིན་མཱོ་དྷི་མཆོག་གིས་སྤྱི་ཟླ ༦ ཚེས ༨ ཉིན་ཨ་རིའི་གཟིགས་སྐོར་ལེགས་པར་འགྲུབ་ཡོད་པ་དང་། འཚམས་གཟིགས་སྐབས་ཨ་རིའི་སྲིད་འཛིན་ཨོ་བྷ་མ་མཆོག་ལ་མཇལ་མོལ་གནང་བ་མ་ཟད། ཨ་རིའི་གྲོས་ཚོགས་གོང་འོག་ཚང་འཛོམས་སར་གཏམ་བཤད་གནང་ཡོད། ཨ་རིའི་ནང་གི་ཆུ་ཚོད ༤༨ རིང་གི་མཛད་རིམ་ཁྲོད། བྱ་འགུལ ༡༦ ལ་ཞུགས་ཡོད་པ་དང་། ལོ་བཅུ་ལྷག་གི་རིང་གྲོས་མོལ་རབ་དང་རིམ་པ་བྱས་མཐར ༼རྒྱབ་ཕྱོགས་མཁོ་སྒྲུབ་ལས་དོན་ཁག་ཐེག་གྲོས་ཆོད༽བཞག་པའི་མ་ཚད། མཉམ་ལས་རང་བཞིན་གྱི་དམངས་སྤྱོད་ཉིང་རྡུལ་གས་འགྱུར་སྒྲིག་ཆས་འཛུགས་སྐྲུན་གྱི་གྲོས་ཆོད་ཅིག་ཀྱང་བཞག་པ་སོགས། ཨ་རི་དང་རྒྱ་གར་གྱི་འབྲེལ་བ་སྡིངས་ཆ་གསར་བ་ཞིག་ལ་བསླེབས།
ཨ་རིའི་ཕྱི་སྲིད་ལྷན་ཁང་གི་ལྷོ་ཨེ་ཞི་ཡ་དང་དཀྱིལ་ཨེ་ཞི་ཡའི་ལས་དོན་གྱི་དྲུང་ཆེའི་ལས་རོགས Nisha · Biscay ལགས་ཀྱིས། རྒྱ་གར་དང་འབྲེལ་ལམ་ཇེ་བཟང་དུ་གཏོང་རྒྱུ་དེ་ཨ་རིའི་ཁེ་ཕན་དང་མཐུན་པ་དང། ང་ཚོ་དང་རྒྱ་གར་བར་འཐབ་ཇུས་རང་བཞིན་གྱི་གྲོགས་པོའི་འབྲེལ་བ་དེ་སྲིད་འཛིན་ཨོ་བྷ་མའི་ཕྱིར་ཨེ་ཞི་ཡར་ལོགས་པ་ཞེས་པའི་འཐབ་ཇུས་ཀྱི་ཆ་ཤས་གལ་ཆེན་ཞིག་ཡིན། འཐབ་ཇུས་དེས་ཤེས་པ་ཞིག་ནི། ཨ་རིར་བདེ་འཇགས་དང་དར་རྒྱས་ཡོང་དགོས་ན་རྒྱ་གར་དང་ཞི་བདེ་རྒྱ་མཚོའི་བདེ་འཇགས་དང་དར་རྒྱས་བརྟན་དགོས་པ་དེ་རེད། ཅེས་བཤད་འདུག
རྒྱ་གར་གྱི་སྲིད་བློན་མཱོ་དྷི་ཡིས་ཨ་རིའི་གྲོས་ཚོགས་གོང་འོག་གཉིས་ཀ་ཚང་འཛོམས་སར་དུས་ཡུན་སྐར་མ ༤༨ རིང་གཏམ་བཤད་གནང་ཡོད་པ་དང་། གཏམ་བཤད་སྐབས་ཐེངས ༡༥ ལ་གྲོགས་པོའི་འབྲེལ་བ་ཞེས་གླེང་ནས་ཨ་རི་དང་རྒྱ་གར་གྱི་འབྲེལ་ལམ་མཚོན་ཡོད་ལ། གཏམ་བཤད་ཐེངས ༦༨ ལ་དགའ་བསུའི་ཐར་མོ་བརྡབས་ནས་བཅད་ཡོད་པ་རེད། ཨ་རིའི་རྒྱལ་ས་ཝ་ཞིན་ཊིན་ན་ཡོད་པའི་རྒྱ་གར་གྱི་གཞུང་ཚབ་ཆེན་མོ་སྐུ་ཞབས Allen • Singhལགས་ཀྱིས། གཏམ་བཤད་དེས་ཨ་རི་དང་རྒྱ་གར་གྱི་འབྲེལ་ཐག་ཇེ་དམ་དུ་བཏང་བ་མ་ཟད། ༢༠༡༦ ལོའི་ཨ་རིའི་སྲིད་འཛིན་འོས་འདེམས་ཆེན་མོའི་རྗེས་ཀྱི་འབྲེལ་ལམ་ལའང་རྨང་གཞི་བཞག་ཡོད་ཅེས་དང་། ཡང་ཁོང་གིས་དེ་དང་གཅིག་མཚུངས་ཀྱི་གལ་གནད་ཅན་ཞིག་ནི་ཨ་རིའི་འཛིན་སྐྱོང་བརྗེ་སྤོར་གྱི་ལོ་འདི་རུ། ཨ་རི་དང་རྒྱ་གར་གྱི་འབྲེལ་བ་ཇེ་བཟང་དུ་གཏོང་རྒྱུར་ཨ་རིའི་གྲོས་ཚོགས་གོང་འོག་གཉིས་ཀས་རྒྱབ་སྐྱོར་ཐོབ་ཡོད་པས། ངས་བསམ་ན་གྲོས་ཚོགས་ཚང་འཛོམས་སར་གཏམ་བཤད་སྐབས། འཐུས་མི་ཚོའི་དགའ་སྣང་དང་། གྲོས་ཚོགས་ཀྱིས་སྲིད་བློན་མཱོ་དྷེའི་གཟིགས་སྐོར་སྐབས་གོ་སྒྲིག་བྱས་པའི་བྱ་འགུལ་སྣ་མང་སོགས་ལས་ཨ་རིའི་གྲོས་ཚོགས་གོང་འོག་གཉིས་ཀས་ཨ་རི་དང་རྒྱ་གར་གྱི་འབྲེལ་བ་ཇེ་བཟང་དུ་གཏོང་རྒྱུར་རྒྱབ་སྐྱོར་ཆེན་པོ་ཡོད་པ་དང་མུ་ནས་མུ་རུ་རྒྱལ་ཁབ་གཉིས་ཀའི་འབྲེལ་བ་རྒྱུན་འཁྱོངས་བྱེད་རྒྱུར་ཐུན་མོང་མོས་མཐུན་ཡོད་པ་མཚོན་ཡོད། ཅེས་བཤད་འདུག
དེ་མིན་གོང་དུ་ཞུས་པ་ནང་བཞིན། མཱོ་དྷི་ཡི་གཟིགས་སྐོར་སྐབས་ཨ་རི་དང་རྒྱ་གར་བར༼རྒྱབ་ཕྱོགས་མཁོ་སྒྲུབ་ལས་དོན་ཁག་ཐེག་གྲོས་ཆོད༽བཞག་ཡོད་ལ། གྲོས་ཆོད་དེ་ལྟར་ན་ཨ་རི་དང་རྒྱ་གར་གཉིས་ཀའི་དམག་གི་རྟེན་གཞི་ཁག་མཉམ་བཀོལ་བྱས་ཆོག་པ་དང་། དེ་མིན་རྒྱབ་ཕྱོགས་ཀྱི་མཁོ་སྒྲུབ་ལས་དོན་མཁོ་འདོན་དང་ཞིག་གསོ་བྱས་ཆོག་པ་རེད། གྲོས་ཆོད་དེ་བཞག་པས་ཨ་རི་དང་རྒྱ་གར་གྱི་འགོག་སྲུང་ལས་དོན་ཐད་མཉམ་ལས་སྔར་ལས་ལྷག་པ་བྱེད་ཐུབ་པ་རེད། དེའི་ཆ་ནས་བཤད་ན་ཨ་རི་དང་རྒྱ་གར་གཉིས་མཉམ་གནས་མཉམ་ལས་བྱས་ནས་ས་ཁུལ་དེ་གར་འབུར་ནས་ཐོན་དང་ཐོན་གྱིན་པའི་རྒྱ་ནག་གི་སྟོབས་ཤུགས་སྙོམས་སྒྲིག་བྱ་རྒྱུར་ནུས་པ་རྒྱ་ཆེན་པོ་ཐོན་རྒྱུར་གདོན་མི་ཟ།
རྒྱ་ནག་གཞུང་འབྲེལ ༼ གོ་ལའི་དུས་བབ༽ གྱི་དབྱིན་ཡིག་པར་ངོས་སུ་རྒྱ་གར་གྱི་སྲིད་བློན་མཱོ་དྷི་མཆོག་གི་ཨ་རིའི་གཟིགས་སྐོར་རྫོགས་རྗེས་རྩོམ་ཡིག་སྤེལ་ནས། རྒྱ་གར་གྱིས་རྒྱ་ནག་འགོག་ཐབས་དང་ཡང་ན་ཕྱོགས་མཐའ་གདམ་ནས་རང་ཉིད་ལ་འཕེལ་རྒྱས་ཡོང་ཐབས་བྱེད་མི་སྲིད། ཅེས་ཉེན་བརྡའི་ཚུལ་དུ་བཀོད་འདུག
རྒྱ་གར་གྱིས་སྲིད་བློན་མཱོ་དྷི་མཆོག་གི་ཐེངས་འདིའི་གཟིགས་སྐོར་དེ་ཨ་རིའི་ཕེབས་ཐེངས་བཞི་བ་དེ་ཡིན་ཞིང་། ཨ་རིའི་སྲིད་འཛིན་ཨོ་བྷ་མ་དང་མཇལ་འཕྲད་ཐེངས་བདུན་པ་དེ་ཡིན། རྒྱ་གར་བ་ཚོས་མཱོ་དྷི་ནི་ཕྱི་འབྲེལ་སྨྱོན་པ་ཞེས་བཏགས་ཡོད་པ་ཇི་བཞིན། སྐུ་ཞབས་མཱོ་དྷི་ཡིས་སྲིད་བློན་གྱི་འགན་བཞེས་ནས་ལོ་གཉིས་ཀྱི་ནང་དུ། ཉི་མ ༩༥ ལ་ཕྱིའི་རྒྱལ་ཁབ་ཁག་ན་ཕྱི་འབྲེལ་གྱི་ལས་ལ་འབད་བརྩོན་བྱས་ནས། རྒྱ་གར་དེ་ཡང་བསྐྱར་རྒྱལ་སྤྱིའི་སྡིངས་ཆའི་སྟེང་བསླེབ་ཐབས་བྱས་ཡོད།


text: བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན་གཏོང་བ་བསོད་ནམས་ཟླ་བ། ཉེ་སྔོན་ངས་ཚོད་ལྟ་ཞིག་བྱས་པའི་བརྒྱུད་ཤེས་གསལ། གུ་གུལ་ཡིག་ཆ་བཟོ་ས་ Google Document ནང་བོད་ཡིག་གཟུགས་རིས་ངོས་འཛིན་བྱེད་ཐུབ་པ་ཧ་གོ་བྱུང་། གཟུགས་རིས་ངོས་འཛིན་ཐུབ་ཐབས་ཀྱི་ལག་རྩལ་དེ་ལ་དབྱིན་ཡིག་ཐོག་ OCR (Optical Character Reader) ཟེར་བ་དང་། དེ་ནི་ཤོག་ངོས་དང་དཔར་དུ་བཏབས་པའི་ཡིག་རིགས་རྣམས་གློག་ཀླད་ཀྱིས་ངོས་འཛིན་ཐུབ་པ་དང་། ངོས་འཛིན་ཐུབ་རྗེས་ཡིག་འབྲུ་དེ་དག་གློག་ཀླད་ཀྱིས་བསྐྱར་ཏུ་ཡིག་བཏགས་བྱེད་རོགས་བྱེད་པའམ། ཡིག་བསྒྱུར་ཐད་ཀར་བྱེད་རོགས་བྱེད་པ། ཡང་ན་ངོས་འཛིན་བྱས་རྗེས་ཡིག་འབྲུ་རྣམས་སྒྲ་ལྡན་དུ་བསྒྱུར་བ་སོགས་བཀོལ་སྤྱོད་སྣ་ཚོགས་བྱེད་རྒྱུ་ཡོད། མུ་མཐུད་ཀློག གུ་གུལ་ཡིག་ཆ་བཟོ་ས་ Google Document ནང་བོད་ཡིག་གཟུགས་རིས་ངོས་འཛིན་བྱེད་ཐུབ་པ།


text:
བོད་ཡིག་དང་ཐའི་ཡིག་གཉིས་ཀྱི་བར་ལ་འབྲེལ་བ་ཨེ་ཡོད།
མི་ཉག་ཀུན་དགའ་བཀྲ་ཤིས།
ད་ལྟ་གྲོགས་པོ་ཞིག་ཐའི་ཡུལ་(Thailand 泰国)དུ་སྤྲོ་འཆམ་ལ་འགྲོ་བཞིན་པའི་སྒང་ཡིན་པ་དང་། ཁོས་ཟིན་ཐོ་ཞིག་དང་མཉམ་དུ་ཡུལ་དེ་གའི་དཔར་འགའ་ཡང་དྲྭ་ཐོག་ཏུ་བཞག་འདུག དཔར་བྱེ་བྲག་པ་ཞིག་གིས་ཁྱོད་ལ་དོ་སྣང་འདྲེན་ཡོང་ལ། བསམ་བློ་གསར་པ་ཞིག་འཁོར་བའི་དམིགས་བསལ་གྱི་རྒྱུ་ཆ་མཁོ་སྤྲོད་བྱེད་སྲིད། དཔར་དེ་ནི་གང་ཞིག་གི་མིང་བརྡ་གསལ་བའི་ཐའི་ཡིག་དང་དབྱིན་ཡིག་ཤན་སྦྱར་གྱི་མིང་བྱང་ཞིག་རེད། གཙོ་བོ་དཔར་ལ་བལྟས་ནས་བརྗོད་གཞི་འདིར་བསམ་གཞིགས་བྱེད་དགོས།
རྣམ་རྒྱུན་སོ་སོས་མཐོང་བའི་ཐའི་ཡིག་ཡིག་གཟུགས་རྣམས་ཆུང་ཆུང་ཡིན་སྟབས་དེ་དག་གི་དབྱིབས་དང་ཡང་ན་བཟོ་ལྟར་དེ་ཙམ་གྱི་དོ་སྣང་མ་བྱས། དཔར་རིས་ནང་གི་ཡིག་ཆེན་འདི་ཚོར་ཞིབ་ཀྱིས་བལྟས་ན། དབྱིན་སྐད་དུ་ Bamiyanguha ཅེས་བྲིས་པའི་ཐའི་ཡིག་ནི་བོད་ཡིག་དང་ཧིན་དི་གཉིས་གཅིག་ཏུ་འདྲེས་པའི་ཡིག་རིགས་ཤིག་ཡིན་པ་ཧ་ཅང་འདྲ་པོ་འདུག
དཔེར་ན་དཔར་རིས་ཀྱི་ནང་དུ་གསལ་བ་བཞིན། Ba (བ) Mi (མ) Ya (ཡ) N (न) Gu (गु) Ha (ཧ) མིང་ཚིག་འདི་ཡི་ནང་དུ་བོད་ཡིག་དང་འདྲ་བའམ། བོད་ཡིག་བཞི་ཡོད་པ་དང་། ཧིན་དི་དང་འདྲ་བའམ་ཧིན་དི་གསུམ། Mi ནི་བོད་ཡིག་དང་ཧིན་གཉིས་ཀར་འདྲ་བའི་ཡི་གེ་ཞིག་ཅི་ནས་ཀྱང་རེད་འདུག ད་དུང་གི་གུ་དང་འདྲའམ་དེའི་སྒྲ་ཇི་བཞིན་འབྱིན་པར་ནུས་པའི་དབྱངས་ཡིག་ཡོད་པ་སོགས་རིག་པས་དཔྱད་པའི་རིན་ཐང་ལྡན་པ་ཞིག་ནི་གཏན་གཏན་རེད་འདུག
རང་རེའི་བོད་ཡིག་འདི་ཐོན་མིས་གསར་གཏོད་མཛད་པའམ། གསར་བཅོས་གནང་བ་གཉིས་བར་གྱི་ཐག་མ་ཆོད་པའི་རྩོད་རྙོག་རིང་པོ་འདིའི་དཀའ་གནད་སེལ་བའི་ལྡེ་མིག་དེ་ཐའི་ཡིག་གི་ལག་ཏུ་ཡོད་མི་སྲིད་པ་མ་རེད། ཡང་མིན་ན་ཐའི་ཡིག་དེ་འབྲུག་ཡིག་དང་འདྲ་བར་བོད་ཡིག་ཨ་མར་གྱུར་པའི་བོད་ནས་ཐད་ཀར་དར་ཞིང་རྒྱས་པའི་ཡི་གེ་ཞིག་མ་ཡིན་པའི་ངེས་པ་ཡང་མི་འདུག དེ་མིན་ན་བོད་ཡིག་འདི་རྒྱ་གར་ནས་མ་ཡིན་པར་ཐའི་ཡུལ་ནས་དར་ཡོང་བའི་ཡི་གེ་ཞིག་ཀྱང་ཡིན་སྲིད། གང་ལྟར་བོད་ཀྱི་ལོ་རྒྱུས་སྨྲ་བ་དང་བོད་ཡིག་གི་བྱུང་རིམ་ལ་ཐུགས་སྣང་ཡོད་པ་ཚོས་ཐའེ་ཡིག་དང་དེའི་བྱུང་རིམ་དང་ལོ་རྒྱུས་ལ་སློབ་སྦྱོང་གནང་དགོས་པ་གལ་ཆེ་དོན་ཆེན་ཞིག་རེད་འདུག་བསམ།
ང་ཚོའི་བོད་ཡིག་གི་ཤུགས་རྐྱེན་དེ་འབྲུག་ཙམ་མ་ཟད། ད་དུང་ཐའི་ཡུལ་དང་། འབར་མ། དེ་བཞིན་དེ་དག་གི་ཁྱིམ་མཚེས་རྒྱལ་ཁབ་ཆུང་ཆུང་ཁག་ཏུ་སླེབས་ཡོད་སྲིད་པ་དང་། ཡང་ན་ལུང་པ་དེ་དག་གི་ཡི་གེའི་ཤུགས་རྐྱེན་བོད་ལ་སླེབས་པ་སོགས། མདོར་ན་ང་ཚོས་བོད་ཡིག་གི་རྒྱ་ཁྱོན་དང་ཁྱབ་ཚད་ཤེས་དགོས་ན་ལུང་པ་དེ་དག་དང་མི་རིགས་དེ་དག་གི་སྐད་ཡིག་དང་ལོ་རྒྱུས་ལ་ངེས་པར་དུ་རྒྱུས་ལོན་བྱེད་དགོས་པ་ཧ་ཅང་གནད་འགག་ཅན་ཞིག་ཏུ་སྣང་།།
མི་ཉག་ཀུན་དགའ་བཀྲ་ཤིས་ཀྱིས་སྤྱི་ལོ་༢༠༡༧ ཟླ་༠༧ ཚེས་༡༣ ལ་བྲིས།།


text:
དམུ་གཤེན་རི་རྒྱལ་དགོན་ཁྲི་བརྟན་ནོར་བུ་རྩེའི་གར་འཆམ་སྐོར།
[ཟླ་ཚེས། 2016-01-16 17:37:12][རྩོམ་པ་པོ། གཤེན་བཙུན་ཉི་མ་འོད་ཟེར།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྒྱལ་ཀུན་མཁྱེན་བརྩེའི་རང་གཟུགས་ལྷ་མིའི་ག༵ར། །
ག༵ར་གྱི་ལག་ལེན་གཤེན་བསྟན་གསར་རྙིང་འཆ༵མ། །
འཆ༵མ་གྱི་སྟངས་སྟབས་སྔོན་བྱོན་མཁས་པའི་གསུ༵ང་། །
གསུ༵ང་འབུམ་རྣམས་ལས་ཇི་བཞིན་མདོར་བསྡུས་བཀོད། །
དེ་ཡང་ཀུན་གྱི་ནང་ནས་ཆེས་སྔ་བ་དང་ལོ་རྒྱུས་ཀྱི་ཁུངས་རིང་བའི་རུས་རྒྱུད་ཆེན་པོ་དྲུག་གི་ནང་ཚན་དམུ་རིགས་གཤེན་གྱི་གདུང་འདིར།སྟོན་པ་རྫོགས་པའི་སངས་རྒྱས་རྒྱལ་བ་གཤེན་རབ་མི་བོ་མཆོག་སྐུ་འཁྲུངས་ཤིང་། ཁོང་ནི་སྤྱིར་འཛམ་གླིང་སྟེང་གི་ཤེས་རིག་གི་སྒྲོན་མེ་ཐོག་མ་སྒྲོན་མཁན་དང་།ལྷག་པར་དམུ་རྒྱལ་གཤེན་གྱི་བསྟན་པ་རིན་པོ་ཆེ་འདིར་དོན་སྙིང་ལྡན་པའི་ཤེས་རིག་སྟོན་མཁན་གྱི་མེས་པོ་ཡང་ཡིན་པ་མ་ཟད།རྒྱུད་པ་དེ་དང་ལྡན་པའི་གཤེན་ནམ་མཁའ་སྣང་བ་མདོག་ཅན་བོད་རྗེ་དང་པོ་གཉའ་ཁྲི་བཙན་པོའི་བླའི་མཆོད་གནས་སུ་གདན་དྲངས་ཏེ་གསང་སྔགས་སེམས་ཕྱོགས་ཀྱི་བོན་སྡེ་མང་པོ་ཉམས་ལེན་མཛད་པ་དང་།རྒྱལ་སྲིད་བོན་ལ་བརྟེན་ནས་བསྐྱངས་ཤིང་། ཞང་ཞུང་ཡུལ་གྱི་མཁས་པ་བརྒྱ་རྩ་བརྒྱད་ལ་སོགས་བྱོན་ཏེ་རང་མི་རིགས་ཀྱི་སྲོལ་རྒྱུན་རིག་གནས་འདི་ཉམས་པ་མེད་པར་འཛམ་གླིང་གོ་ལའི་ཡང་རྩེར་སོན་ཞིང་སྣ་མང་ཤེས་རིག་རྒྱ་མཚོའི་ཁྲོད་ན་ཞུམ་པ་མེད་པ་ཆུ་བོ་གང་གྭའི་རྒྱུན་བཞིན་མཆིས།
དེ་བས་དམུ་རིགས་གཤེན་གྱི་བསྟན་པ་འདི་ནི་མི་ལོ་ཆིག་སྟོང་ཡར་སྔོན་ནས་སྤྲུལ་པའི་སྐུ་མཆོག་གཤེན་ཆེན་ཀླུ་དགའ་ཞེས་ལྷོ་འབྲིག་མཚམས་ཡུལ་དུ་སྐུ་འཁྲུངས་པ་ནས་བཟུང་རིག་གནས་དང་ཤེས་དཔལ་ལ་སོགས་དར་ཞིང་གནས་ཡོད།
དེ་བཞིན་ཕྱིས་མི་ལོ་དགུ་བརྒྱ་ཡས་མས་ནས་བྱོན་པའི་གཤེན་གྱི་སྲས་མཆོག་གཤེན་ཀུན་མཁྱེན་ཡབ་སྲས་ནས་རྒྱུད་པ་ཟམ་མ་ཆད་པ་དམུ་དབང་ཉི་མ་རྒྱལ་མཚན་ལ་སོགས་འདུལ་རྒྱུད་འཛིན་པའི་རྣམ་འདྲེན་མཁན་རབས་རྣམས་ཀྱིས་ཤེས་རིག་སྤེལ་ཏེ་མཛད་པའི་འཕྲིན་ལས་བསྐྱངས་པའི་ལོ་རྒྱུས་ཡོད་པ་རྣམས་ད་ལྟའི་དུས་རབས་འདི་ཡི་བར་རླུང་འཚུབ་ནང་གི་མར་མེ་ལྟར་དུ་གནས་ཤིང་།དེར་བརྟེན་ད་རེས་ཁོང་རྣམས་པས་གསུངས་པའི་རིག་གནས་སམ་དེའི་ནང་གི་གར་གྱི་ལག་ལེན་སྐོར་འདི་མ་ཉམས་རྒྱུད་འཛིན་ཡོང་ཆེད་ངོ་སྤྲོད་ཙམ་ཞིག་ཞུ་རྒྱུ་ཡིན།
གཤེན་ལུགས་ཀྱི་ཁྲོ་འཆམ་སམ་གར་གྱི་ལག་ལེན་སྐོར་ཅུང་ཙམ་ཞིག་བཤད་པ་ལ། སྤྱིར་གར་འཆམ་ཞེས་པ་ནི་འཇིག་རྟེན་པ་ཕོ་མོའི་བདེ་སྐྱིད་ཀྱི་སྣང་བ་མཚོན་པའི་རྩེད་མོའི་རིགས་ཀྱི་གླུ་གར་ལྟ་བུ་ཞིག་མིན་པར།གདུལ་བྱ་འཁོར་བའི་སེམས་ཅན་ཐམས་ཅད་འདུལ་བའི་ཕྱིར་དུ་སངས་རྒྱས་སྟོན་པའི་ཞལ་ནས།ཐབས་ལ་མ་བརྟེན་ཐུགས་རྗེ་གང་ལས་འབྱུང་། །ཚུལ་ལ་མ་བརྟེན་འགྲོ་དྲུག་ག་ནས་སྤྲོ། ཞེས་གསུངས་པ་བཞིན་ཐབས་རྣམ་པ་སྣ་ཚོགས་ཀྱི་སྒོ་ནས་གང་ལ་གང་འདུལ་དུ་བོན་སྒོ་བསམ་གྱིས་མི་ཁྱབ་པ་ཞིག་གསུངས་ཤིང་།དེའི་ནང་ནས་འདིར་ཉོན་མོངས་པ་དུག་གསུམ་ལ་ལྟོས་ཏེ་བོན་ཕྱི་ནང་གསང་གསུམ་དུ་གསུངས་པའི་བར་པ་སྟེ།ནང་བསྒྱུར་ལམ་གསང་སྔགས་ཐེག་པ་ཆེན་པོའི་སྒོ་ནས་ས་ལམ་གྱི་རྟོགས་པ་རང་རྒྱུད་ལ་བརྙེས་ནས་ཚེ་གཅིག་ལ་རིག་འཛིན་བདེ་བ་ཆེན་པོའི་གོ་འཕང་མངོན་དུ་འཐོབ་པའི་ཆ་རྐྱེན་ཞིག་ཡིན་ཞིང་།ངོ་བོ་གསང་སྔགས་ཀྱི་ནང་དོན་དང་མཐུན་པར་རྣམ་པ་ཡི་དམ་ལྷ་དང་སྲུང་མ་སོགས་ཀྱི་གར་དུ་རོལ་ཞིང་།དམིགས་པའང་ལྷ་དང་སྲུང་མའི་ང་རྒྱལ་དང་མ་བྲལ་བར་རང་དང་གཞན་གྱི་ཕྱི་ནང་གསང་བའི་དགྲ་བགེགས་བདུད་ཚོགས་ཐམས་ཅད་ཟིལ་གྱིས་གནོན་པ་དང་།ཁྱད་པར་དུ་གཞན་རྒྱུད་ལ་དད་པ་དང་དག་སྣང་འཕེལ་ཞིང་བྱིན་རླབས་འཇུག་པའི་ཐབས་སུ་གྱུར་པའི་ཞི་དྲག་གང་རུང་གི་ལུས་ཀྱི་སྟངས་སྟབས་ཤིག་ཡིན་པ་ནི།ཁྲོ་འཆམ་གྱི་ཕྱག་རྒྱའི་འགྲེལ་ཆུང་གི་རིམ་པ་གསལ་བའི་སྒོ་འབྱེད་ལྟར། རྒྱུན་གཏན་དགོན་འདིའི་གར་འཆམ་ནི་བོད་ཟླ་བཅུ་གཅིག་པའི་ཉི་ཤུ་བརྒྱད་ཉིན་ནང་འཆམ་དང་འབྲེལ་གར་འཆམ་གྱི་སྟ་གོན་ལེགས་པར་བགྱིས་ཏེ།ཉི་ཤུ་དགུ་ཉིན་ཕྱི་འཆམ་སྟེ་དངོས་སུ་རྡོ་བཅལ་ནང་ཉིན་གང་ཙམ་ཞིག་འཆམ་གྱི་ཡོད་། དེའི་ནང་དོན་ནི་རྣམ་པ་བདུན་གྱི་བསྟན་ཏེ།གནས་གང་དུ་གསུང་པ་དང་གཅིག སྟོན་པ་གང་གིས་གསུང་པ་དང་གཉིས། དོན་བྱེད་ཅིའི་ཕྱིར་གསུང་པ་དང་གསུམ།རྒྱུད་གང་ལས་བཏུས་པ་དང་བཞི། འཁོར་གང་གི་ཞུས་པ་དང་ལྔ། ལག་ཏུ་ཇི་ལྟར་བྱུང་བ་དང་དྲུག ལས་ལ་ཇི་ལྟར་སྦྱར་བ་དང་བདུན་ནོ།དེ་ལ་གནས་ནི་འོག་མིན་འདའ་བ་མེད་པའི་ཕོ་བྲང་དུ་གསུངས། སྟོན་པ་ནི་ཐུགས་རྗེ་ཞི་བའི་ངང་ལས་ཅི་མ་གཡོས་ཀྱང་།སྐུ་འབར་བའི་ཆ་ལུགས་སུ་སྤྲུལ་པ་ཡི། ཁྲོ་བོ་མཁའ་འགྱིང་ཁ་དེས་གསུངས། དོན་བྱེད་ནི་བོན་གྱི་བསྟན་པ་བཤིགས་པ།གཤེན་རབ་ཀྱི་དབུ་འཕང་དམད་པ། སྒྲུབ་གཤེན་གྱི་སྐུ་ལ་བསྡོ་བ། ཟབ་མོའི་དམ་ལས་ལྡོག་པ། རྔ་ཐོག་དཀོར་ལ་འབགས་པ།དགེ་བྱེད་ལ་བར་དུ་གཅོད་པ། ཕྱི་མི་དང་མི་མིན་གྱི་བར་ཆོད། ནང་དགྲ་བགེགས་གསང་བ་མ་རིག་པ་རྣམས་འདུལ་བ་དང་།ཁྱད་པར་དུ་རྐྱེན་དྲག་པོ་བཟློག་པ་དང་། གཤེད་དྲག་པོ་སྒྲོལ་བའི་ཕྱིར་དུ་གསུངས་སོ། རྒྱུད་ནི་དབལ་མོ་ལས་ཀྱི་ཐིག་ལེ་དྲག་པོའི་རྒྱུད་ལས་བཏུས།འཁོར་ནི་ཡེ་གཤེན་གཙུག་ཕུད་དང་། རིགས་ཀྱི་བདེ་བར་གཤེགས་པ་རྣམས་ཀྱིས་ཞུས། ལག་ཏུ་ཇི་ལྟར་བླང་བ་ནི།གཤེན་པོ་རྣམས་དབལ་ཆས་སུ་བཞུགས། ཕོད་ཁ་བྷན་ཕུར་བསྣམས། རྔ་གཤང་གི་སྒྲ་བཏང་། ཕུད་རྒོད་གནམ་དུ་གཏོར་ཞིང་བསྙེན་པ་དང་།ཉེ་བསྙེན་སྔོན་དུ་སོང་བའི་གཤེན་པོ་དེས། སྐྱབས་འགྲོ་སེམས་བསྐྱེད་ལྡན་པའི་གོ་གོན་ནས།བདག་ཉིད་ལྷ་ཡི་ང་རྒྱལ་དང་མ་བྲལ་བར་བྱས་ཏེ། ཞི་རྒྱས་དབང་དྲག་གི་ལས་གང་བྱེད་དང་སྦྱར།ཁྱད་པར་དྲག་པོའི་ལས་ལ་སྦྱར། མཚམས་བཅད་པའི་དུས་སུ། གསལ་བ་རྣམ་གསུམ་བསྒོམ་ཏེ། བདག་ཉིད་ཡི་དམ་གྱི་ལྷ་རུ་གསལ།བྷན་དྷ་ཕུར་པ་ལས་ཀྱི་ལྷ་རུ་གསལ། ཕོ་ཉ་ལས་ཚོགས་རྣམས་ཀྱི་དགྲ་བགེགས་གང་ཡིན་པ་དེ། རང་དབང་མེད་པར་བཀུག་ལ་བསྟིམས།དྲག་པོའི་ཐུན་གྱི་མྱོས་ཤིང་འཐིབ་སུ་བཅུག ཕུར་པ་ལིང་གའི་གནས་རྣམས་ལ་རིམ་པར་བཙུགས་ལ་སྒྲོལ།རྣམ་ཤེས་བོན་ཉིད་དབྱིངས་སུ་སྤོར། རང་ཉིད་གཙོ་བོར་བསྒོམ། ཕུང་པོ་ཚོགས་སུ་བསྒྲལ་ཞིང་།ལས་ཀྱི་རྗེས་གཅོད་ཅིང་མནན་བསྲེགས་འཕང་གསུམ་བྱ་ལ་བྲོ་རྡུང་བྱ། རྗེས་སུ་བསྔོ་བ་སྨོན་ལམ་བྱ།མཐར་མི་དམིགས་པའི་ངང་ལ་བཞག་ཞེས་དང་།
དེ་བཞིན་བོད་རབ་བྱུང་དྲུག་པའི་ནང་ཙམ་ལ་བྱུང་བའི་དམུ་གཤེན་ཉི་མ་རྒྱལ་མཚན་གྱི་གསུང་འབུམ་ལས།ཐོག་མར་ས་འདུལ་བར་བྱ་བའི་སྔགས་ཀྱི་གར་འཆམ་གྱི་བཀོད་པ་ཀླུ་རྒྱལ་གདེང་ཀའི་ཕྱག་རྒྱ་རྣམ་རོལ་ཡིད་དབང་གཏེར་འཛིན་ཞེས་བྱ་བ་ལས།འདི་ལྟར་གསུངས་ཏེ། །དེ་ཡང་གར་འཆམ་འདི་ཉིད་ཇི་ལྟར་ལ་དགོས་ཤེས་ན། གཙུག་ལག་ཁང་དང་མཆོད་རྟེན་ཆེན་པོ་བཞེངས་པའི་དུས་ཀྱང་སྔ་ཕྱིར་གང་དུའང་ལེགས་ཤིང་།ཁྱད་པར་ཕྱི་ནང་གི་དཀྱིལ་འཁོར་བཞེངས་སུ་གསོལ་བའི་དུས་དགོས་པ་ཡིན་ཏེ། ཐོག་མར་སྟོང་པ་ཉིད་ཀྱི་གསུང་དང་སྒྲ་དང་ཞི་བའི་ས་བདག་བཅོས་པའི་རྗེས་ལ།ས་ཡི་གེགས་དང་དམ་སྲི་ས་སྲི་བསྒྲལ་ཞིང་འདུལ་བ་དང་། ས་བདུད་ས་འདྲེ་གཅར་ལ་གནན་ཅིང་ས་ཡི་དངོས་གྲུབ་ནོད་པར་བྱ་བའི་ཐབས་ཁྱད་པར་དུ་ཆེ་བ་ཞིག་ཡིན་ཞེས་གསུངས་ཤིང་།
དེ་བཞིན་བོད་ཟླ་བཅུ་གཉིས་པའི་ཚེས་བཅོ་ལྔ་ཉིན་བདག་ཅག་གི་སྟོན་པ་རྫོགས་པའི་སངས་རྒྱས་གཤེན་རབ་མི་བོ་སྐུ་འཁྲུངས་པའི་ཉིན་ཡིན་པར་བརྟེན་འཁྲུངས་མཆོད་ལ་གར་གྱི་ལག་ལེན་ལྟར་སེག་གཅོད་ཞེས་པ་དེ་འཆམ་ཞིང་བླ་གྲྭ་ཚང་མ་གླིང་བསྐོར་དུ་སེར་ཕྲེང་ལ་ཕེབས་པ་དང་།དེ་བཞིན་མ་རྒྱུད་སོགས་སྒྲུབ་པ་ཆེ་བ་རྣམས་ཚོགས་སྐབས། མཆོད་དཔོན་གྱིས་འཆམ་གོས་དང་ཞྭ་ནག་གསོལ་ཕྱག་མཚན་རྣམས་སྣབས་ཏེ་རྔ་གདུང་གི་ཚིག་བཤད་དང་བསྟུན་ནས་ཚོགས་འཆམ་གྱི་གར་སྟབས་བྱེད་པ་དང་།སྒྲུབ་གཞུང་གི་ཚིག་བཤད་དང་བསྟུན་ནས་མཆོད་པ་འབུལ་ཚུལ་བཅས་བྱེད་ཀྱི་ཡོད། གཞན་ཡང་དགུ་གཏོར་ཟབ་རེབ་དང་སྒྲུབ་ཆེན་སོགས་ཚོགས་སྐབས་འཆམ་རིམ་མི་འདྲ་བ་མང་པོ་ཡོད་དེ་དཔེར་ན།སྲུང་མ་ཆ་ཚང་འཆམ་པ་དང་གཤེན་ཚང་གི་ལྕམ་སྐུ་ངོ་མ་འཆམ་ར་ནང་ཕེབས་ཏེ་ཆང་ཕུད་གསེར་སྐྱེམས་མཆོད་སྲོལ་ཡོད་པ་དང་།སྲིད་རྒྱལ་དུས་དྲུག་དང་། ཡེ་ཤེས་དབལ་གྱི་གཟེ་མའི་གར་འཆམ། སྔོན་མོ་འབྲུག་མགོ་དང་། ལྗང་ནག་སྦྲུལ་མགོ་སོགས་གཅན་སྤྱང་མགོ་བརྙན་སྣ་ཚོགས་ཀྱི་འདྲ་འབག་གསོལ་ཏེ་གཟེ་མའི་རྔ་བརྒྱག་དང་འབྲེལ་བའི་གར་འཆམ།དེ་བཞིན་སྟག་ལྷ་མེ་འབར་གྱི་སྤྲུལ་པ་སྟེ། དབལ་སྟག་ཁྲོ་བོ་ཆེན་པོའི་འཆམ། ཤྭ་བའི་འཆམ།རྩལ་ཆེན་སེང་གེའི་གར་འཆམ། ལྷ་མོའི་གྲིབ་སེལ་ལ་སོགས་འཆམ་སྣ་མང་དག་ཅིག་འཆམ་སྲོལ་ཡོད་པ་ནི་མདོ་རྒྱུད་ལས་ཀྱང་།ལ་ལས་སེང་ཆེན་རྔམ་གར་བྱེད། ལ་ལས་ཁྲོ་རྒྱལ་འཇིགས་གར་བསྒྱུར། ལ་ལས་མཁའ་འགྲོའི་མཛེས་གར་བསྒྱུར།ཞེས་གསུངས་པ་བཞིན་རྩལ་ཆེན་སེང་གེའི་གར་འཆམ་འདི་ལ་ཆེ་བའི་ཡོན་ཏན་མང་པོ་བརྗོད་རྒྱུ་ཡོད་ཅིང་།སྟག་ལ་མེ་འབར་གྱི་སྤྲུལ་པ་སྟེ། འཆམ་ཆེན་དེ་དག་སྤོས་དང་རོལ་མོའི་སྣ་དྲངས་ཏེ་འཆམ་རར་སྤྱན་འདྲེན་བྱེད་ཀྱི་ཡོད་པ་དང་།གཏོར་རྒྱག་སོགས་བྱེད་སྐབས་ཡི་དམ་གྱི་བསྐུལ་བ་གསུང་ཞིང་ཡེ་ཤེས་ལྷ་ཡི་གར་སྟབས་དང་འབྲེལ་བའི་ལྷ་བྲོ་བྱིན་ལྡན་ཤ་སྟག་ཡིན་ནོ། །
གཞན་ཡང་གསང་སྔགས་ཀྱི་གར་འཆམ་འདི་ནི་ཉིན་གཅིག་གཉིས་ཙམ་གྱི་མང་ཚོགས་ཀྱི་བལྟ་་མོ་ཙམ་མ་ཡིན་པར།འདི་ཉིད་མཇལ་བའི་གོ་སྐབས་ཐོབ་པའི་སྐྱེ་བོ་ཕོ་མོ་རྣམས་ཀྱིས་དད་པས་གསོལ་བ་བཏབ་ན་བྱིན་རླབས་དང་དངོས་གྲུབ་འབྱུང་ཞིང་།ཚེ་འདི་ལ་ནད་མེད་ཚེ་རིང་བ་དང་།བསམ་དགུ་འགྲུབ་པར་མ་ཟད། ཕྱི་མར་ཡང་བར་དོའི་གནས་སྐབས་སུ་སྔར་འདྲིས་ཀྱི་མི་དང་འཕྲད་པ་བཞིན་ལས་མཁན་དང་དབལ་མོའི་ཚོགས་ཐམས་ཅད་ལྷ་སྲུང་དུ་ངོ་ཤེས་པས།འཇིག་སྐྲག་སོགས་ལས་གྲོལ་ཏེ་གསང་ཆེན་རིག་འཛིན་བདེ་བ་ཆེན་པོའི་གོ་འཕང་མངོན་དུ་ཐོབ་པར་བྱེད་པའི་དགོས་པ་སོགས་ཡོད་དེ།འོན་ཀྱང་གང་ཟག་རང་རྒྱུད་ལ་དད་གུས་མོས་གསུམ་ཡོད་དགོས་པ་ནི་གལ་ཆེན་ཡིན་ཏེ། ལུང་ལས་ཀྱང་།བཀའ་རྒྱུད་བྱིན་རླབས་རང་གི་དད་པས་ལེན་ཞེས་གསུངས་པས་སོ། །
ཞེས་གཤེན་བཙུན་ཉི་མ་འོད་ཟེར་པས་འདི་ལོའི་དགུ་གཏོར་ཆེན་མོའི་སྐབས་བྲིས་སོ། །


text:
རྔོག་བུ་བདུ་དམགོན་ཚེ་རིང་།
སྨན་གྱི་སློབ་གྲྭ་ལྟ་ན་སྡུག་ནི་གངས་ཅན་སྨན་པའི་རྒྱལ་པོ་གཡུ་ཐོག་རྙིང་མ་ཡོན་ཏན་མགོན་པོ་མཆོག་དགུང་གྲངས་ལྔ་བཅུ་རྩ་ལྔ་ཕེབས་པའི་དུས་སུ་ཕྱག་བཏབ་པའི་སྨན་གྱི་སློབ་གྲྭའི་མཚན་ཡིན།
ཀོང་པོ་ནི་བར་དབུས་གཙང་རུ་བཞི་ཞེས་པའི་(སྲོང་བཙན་སྒམ་པོའི་སྐབས་སུ་དབུས་ལ་དབུ་རུ། གཡོ་རུ། གཙང་ལ་གཡས་རུ། རུ་ལག ཡན་ལག་སུམ་པའི་རུ་བཅས་དམག་དཔུང་གི་རུ་ཁག་ལྔ་ལ་བགོས་ཡོད་པ་ཕྱིས་སྤྱི་ལོའི་དུས་རབས་བཅུ་བདུན་པར་གཡས་རུ། གཡོན་རུ། དབུས་རུ། རུ་ལག་དེ་ཉིད་གུང་རུ་ལ་མིང་བསྒྱུར་ནས་སུམ་པའི་ཆུ་བཞི་སྒང་དྲུག་གཏོགས་པའི་རུ་ཁག་ཆེན་པོ་བཞིར་བགོས་པའི་)གཡོན་རུའི་ཤར་ཕྱོགས་སུ་ཉང་པོ། ལོང་པོ། ཀོང་པོ་གསུམ་ཞེས་ཉང་ཆུའི་སྟོད་སྨད་བར་གསུམ་གྱི་ཉང་ཆུ་དང་ཞོ་ཁའི་ཆུ་ཆེན་འདྲེས་མཚམས་ནས་ཀོང་སྨད་རྩེ་ལྷ་སྒང་བར་ལ་ཀོང་པོ་ཟེར། རྒྱལ་བོ་གྲི་གུམ་བཙན་པོར་སྲས་གཉིས་ཡོད་པ་ཉ་ཁྲི་དང་ཤ་ཁྲི་ཞེས་པའི་ཉ་ཁྲིས་རྒྱལ་ཕྲན་ཀོང་པོ་བཟུང་། ཤ་ཁྲིས་རྒྱལ་ཕྲན་ཉང་པོ་བཟུང་། ཀོང་དཀར་པོ་མང་པོ་རྗེ་ཞེས་ཉ་ཁྲིའི་མི་རྒྱུད་དང་དེའི་ཉེ་ཚན་ནང་རྒྱལ་བོར་བསྐོས་ནས་མངའ་བདག་མཛད་པའི་བོན་གྱི་བསྟན་པ་སྐྱོང་ཞིང་རྒྱས་པའི་རྒྱལ་ཕྲན་ཞིག་ཡིན།
དེང་སང་ཉང་ཁྲིའི林芝地区ཁོངས་གཏོགས་ཀྱི་སྨན་གླིང་། མེ་ཏོག སྤོ་མེས། ཀོང་པོ་རྒྱ་མདའ། སྣང་རྫོང་། རྫ་ཡུལ་བཅས་རྫོང་ཁག་འགའ་ལ་སྨན་གྱི་གྲོང་ཁྱེར་ལྟ་ན་སྡུག་"ཅེས་ཉང་ཁྲིའི་ཁོར་ཡུག་སྤྱི་ལ་ཆགས་པའི་སྨན་སྣ་མ་ཚང་བ་མེད་པ། སེམས་ཅན་གྱི་རིགས་མ་འདུས་པ་མེད་པ། གདགས་སྲིབས་ཀྱི་ཁྱད་པར་དོད་ཆེ་བ། མཚོ་ངོས་མཐོ་དམན་གྱི་ས་གཤིས་དྲོ་གྲང་སྙོམས་པ། མཚོ་དང་མཚེའུ་རང་བྱུང་དུ་ཆགས་པའི་ཁོར་ཡུག་སྤྱི་ལ་བཏགས་པ་ཡིན་པར་འདོད།
རྩ་རྒྱུད་ཀྱི་སྐབས་སུ་འབིགས་བྱེད་དང་། གངས་ཅན། སྤོས་ངད་ལྡན། མ་ལ་ཡ་སོགས་རི་བོ་གཅིག་ལ་ངོས་བཞི་ལྟ་བུར་དཔེའི་སྒོ་ནས་འགོད་དགོས་དོན་གཙོ་བོ་ནི། སྨན་གྱི་རོ་ནུས་ཡོན་ཏན་སོགས་སྐྱེ་སའི་གནས་ཀྱི་ཁྱད་པར་སྟོན་པ་ཙམ་ལས་གོང་དུ་བཤད་པ་ལྟར་ཉིང་ཁྲིའི་ཁོར་ཡུག་ལ་སྨན་སྣ་ཚང་བ་དང་། ཉིན་སྲིབས་ཀྱི་ཁྱད་པར་ཆེ་བ་སོགས་ས་ཆ་བྱིངས་ལ་དེ་ལྟ་བུའི་ཡོན་ཏན་ཡོད་པ་ཆེ་བརྗོད་ཀྱིས་བཏགས་པའོ། དེ་ལ་གཡུ་ཐོག་རྣམ་ཐར་ལས། སྨན་གྲོང་ལྟ་ན་སྡུག་ཏུ་ཕྱིན།།སྨན་བླ་མི་མཆོག་གཞོན་ནུ་དང་།།ཕ་དང་མེས་པོས་ལུང་བསྟན་ཐོབ།།སྨན་གྱི་རི་བོ་བཞི་རུ་ཕྱིན།།ཕན་ཡོན་སྨན་གྱི་སྐྱེ་གནས་མཐོང་།།ཞེས་སྨན་གྱི་ནུས་སྟོབས་ཡོན་ཏན་སོ་སོ་ཡིན་པའི་རི་བོ་བཞི་རུ་གསུངས་པའོ། རྩ་རྒྱུད་ལྟར་ན་རི་བོའི་རྩེ་མོ་ལ་སྨན་གྱི་གྲོང་ཁྱེར་ལྟ་ན་སྡུག་ཅེས་བྱ་བ་རིན་པོ་ཆེ་སྣ་ལྔ་ལས་གྲུབ་པའི་གཞལ་ཡས་ཁང་ཡོད་པ། གྲོང་ཁྱེར་གྱི་ལྷོ་ཕྱོགས་ན་རི་བོ་འབིགས་བྱེད་ཅེས་བྱ་བ་ཉི་མའི་སྟོབས་དང་ལྡན་པའི་རི་བོ། གྲོང་ཁྱེར་དེའི་བྱང་ཕྱོགས་ན་རི་བོ་གངས་ཅན་ཞེས་བྱ་བ་ཟླ་བའི་སྟོབས་དང་ལྡན་པའི་རི་བོ། གྲོང་ཁྱེར་དེའི་ཤར་ཕྱོགས་ན་རི་བོ་སྤོས་ངད་ལྡན་ཞེས་བྱ་བའི་རི་བོ། གྲོང་ཁྱེར་དེའི་ནུབ་ཕྱོགས་ན་རི་བོ་མ་ལ་ཡ་ཞེས་བྱ་བའི་རི་བོ་སོགས་ཡོད་པར་བསྟན་པའང་ས་ཁམས་དེའི་ཡུལ་ཕྱོགས་སོ་སོ་ལ་དེ་ལྟ་བུའི་ཡོན་ཏན་དང་ཆེ་བ། བསིལ་དྲོད་ཀྱི་སྟོབས་ཁྱད་པར་བ། ཡང་སྨན་གྱི་སྐྱེ་ཁུངས་སོ་སོ་བ། སྨན་གྱི་རིགས་སུ་གྱུར་བ་མ་ཚང་བ་མེད་པའི་གནས་བསྟོད་དང་ཆེ་བ་བརྗོད་ཕྱིར་མིན་ནམ་སྙམ།
"དེ་ཡང་གཡུ་ཐོག་རྙིང་མ་ཡོན་ཏན་མགོན་པོ་ཉིད་དགུང་ལོ་ང་ལྔའི་སྟེང་སློབ་མ་བདེ་བ་དཔལ་ཕྱག་ཕྱིར་ཁྲིད་ནས་ཀོང་པོ་སྨན་ལུང་དུ་བྱོན། སློབ་མ་སུམ་བརྒྱ་ལྷག་བསྐྱངས། དགུང་ལོ་རེ་དྲུག་སྟེང་རྒྱ་ནག་རི་བོ་རྩེ་ལྔ། མངའ་རིས། ལྷོ་ཁ། ཀོང་པོ། གུ་གེ དར་རྩེ་མདོ་(康定)དང་། རྒྱ་ནག་རི་བོ་རྩེ་ལྔར(五台山)ཕེབས། ཕྱིར་ཀོང་པོར་ཕེབས་ནས་དཔོན་སློབ་སྟོང་ལྷག་གིས་ཀོང་པོའི་སྨན་ལུང་དུ་སྨན་གྱི་སློབ་གྲྭ་ལྟ་ན་སྡུག་ཅེས་བྱ་བ་ཕྱག་བཏབ།"ཞེས་གསོ་རིག་ཚིག་མཛོད་ཆེན་མོ་ལས་གསལ།
དུས་དེར་སློབ་མ་སུམ་བརྒྱ་ཙམ་འདུས་པར་གྱུར་པས་དེ་དག་རྣམས་ལ་ཁོང་སྐུ་ངོ་མས་དཔལ་ལྡན་རྒྱུད་བཞི་དང་། ཁ་སྐོང་། ཆ་ལག་བཅས་ལོ་བཅུའི་རིང་སློབ་ཁྲིད་མཛད་པས་སྨན་པ་འབུམ་རམས་པ་ལྔ་བཅུ་དང་། སྨན་པ་རབ་འབྱམས་པ་ལྔ་བཅུ། སྨན་པ་དཀའ་བཅུ་པ་བརྒྱ་ཙམ་བཅས་བྱུང་། སློབ་གྲྭ་འདི་ནི་བོད་ཀྱི་གསོ་རིག་ལོ་རྒྱུས་ཐོག་འཁོད་པའི་སློབ་གྲྭ་སྔ་ཤོས་དང་། གཞིས་རྒྱ་ཆེ་ཤོས་ཀྱི་སློབ་གྲྭ་ཞིག་ཡིན། སློབ་གྲྭ་དེར་སྨན་པ་འབུམ་རམས་པ་དང་། སྨན་པ་རབ་འབྱམས་པ། སྨན་པ་དཀའ་བཅུ་པ། སྨན་པ་བསྡུས་ར་བ་བཅས་རིགས་བཞིར་དབྱེ་ཡོད། སྨན་པ་འབུམ་རམས་པའི་གཞུང་ཚད་ནི་དཔལ་ལྡན་རྒྱུད་བཞི་རྩ་འགྲེལ། ཆ་ལག ཁ་སྐོང་། ཕྱོགས་རིགས་ཀྱི་སྨན་པ་དགུས་བསྒྱུར་བའི་གསོ་དཔྱད་ཀྱི་གཞུང་རྣམས་དང་། བོད་ཀྱི་མཁས་པ་མི་དགུས་མཛད་པའི་གཞུང་རྣམས། འཕགས་པ་ཀླུ་སྒྲུབ་ཀྱིས་མཛད་པའི་བསྟན་བཅོས་སོ་མ་རཱ་ཛ་དང་། ཨོ་རྒྱན་རིན་པོ་ཆེས་མཛད་པའི་བདུད་རྩི་བུམ་པ། སློབ་དཔོན་དཔའ་བོས་མཛད་པའི་ཡན་ལག་བརྒྱད་པའི་སྙིང་པོ་བསྡུས་པ། དྲང་སྲོང་དཔལ་ལྡན་འཕྲེང་བས་མཛད་པའི་དྲང་སྲོང་སྙན་བརྒྱུད། ཁ་ཆེའི་པཎྜི་ཏ་ཟླ་བ་མངོན་པར་དགའ་བས་མཛད་པའི་ཚིག་དོན་ཟླ་ཟེར་སོགས་རྩ་འགྲེལ་ཁ་སྐོང་། ཆ་ལག་རྣམས་བློ་ལ་ཐོན་ཅིང་། དེ་དག་གི་དོན་ལག་ལེན་དུ་བསྒྲིལ་ཤེས་པ་ལ་བྱའོ། །སྨན་པ་རབ་འབྱམས་པའི་གཞུང་ཚད་ནི་རྒྱུད་བཞི་རྩ་འགྲེལ། ཆ་ལག ཁ་སྐོང་། མདོ་བྱང་། བོད་ཀྱི་མི་དགུས་མཛད་པའི་གདམས་པ། བསྟན་བཅོས་སོ་མ་རཱ་ཛ། བདུད་རྩི་བུམ་པ་རྩ་འགྲེལ་ཆ་ལག་དང་བཅས་པའོ། །སྨན་པ་དཀའ་བཅུ་པའི་གཞུང་ཚད་ནི་རྒྱུད་བཞི་རྩ་འགྲེལ། ཆ་ལག ཁ་སྐོང་། མདོ་བྱང་དང་བཅས་པའོ། །སྨན་པ་བསྡུས་ར་བའི་གཞུང་ཚད་ནི་རྩ་བཤད་ཕྱི་གསུམ་རྩ་འགྲེལ། ཆ་ལག ཁ་སྐོང་། མདོ་བྱང་དང་བཅས་པ་ལ་བྱའོ། །རྒྱུད་བཞི་ཆ་ལག་རེ་ཙམ་ཐོན་པ་རྣམས་ཀྱིས་གཡུ་ཐོག་ཆེན་པོའི་གྲྭ་པ་རྣམས་ཀྱི་ཐུག་པ་བསྐོལ་བ་དང་བང་ཆེན་པ་དགོས་པར་གདའ། སློབ་གྲྭ་འདིའི་འཕྲིན་ལས་ཀྱི་རྒྱུན་ལས་ཡུལ་གངས་ཅན་པའི་གསོ་དཔྱད་ཀྱི་བསྟན་པ་འཛིན་པའི་སྐྱེས་ཆེན་སྤྲུལ་པའི་འགྲོ་དོན་མཛད་པ་བཅུ་དང་། སྦྱང་སྟོབས་ཡོན་ཏན་ གྱི་ཆེ་བ་དྲུག ཡོངས་གྲགས་སྨན་བླ་ལྟ་བུ་བཅུ། གྲགས་པ་གློ་བུར་ཐོན་པ་དྲུག དཔྱད་ལ་ནང་བྱན་ཆུད་པ་གཉིས། སྲོག་ཤིང་ལྟ་བུ་དགུ། དར་བྱེད་ཀུན་ཏུ་གྲགས་པ་ལྔ་བཅུ་རྩ་བརྒྱད་སོགས་བྱོན་ནས་དུས་ད་ལྟའི་བར་དུ་གསོ་དཔྱད་ཀྱི་བསྟན་པ་རིན་པོ་ཆེ་མི་ནུབ་པའི་གསོས་སུ་གྱུར་པའི་མཛད་རྗེས་རླབས་པོ་ཆེ་བཞག་ཡོད། །
རྩོམ་སྒྲིག་པ། མཁའ་མཚོ་སྐྱིད།


text:
སྤུས་ཚད་ཀྱི་ཆ་ནས་ཀྱང་རིམ་པས་ཡར་རྒྱས་སུ་འགྲོ་བའི་རེ་བ་འདུག
- །
- ལྷག་པ།, 05 ཟླ་བདུན་པ། 2017 15:09
- ། རྩོམ་རིག་མེ་ལོང་། ཆུ་སྐྱེས་སྒྲོལ་མ།
ང་རང་ལ་མཚོན་ན། སྙན་ངག་མེ་ལོང་སྦྱངས་ནས། རྩོམ་འབྲིའི་རྨང་གཞི་སྦྱངས་པ་ཞིག་ཡིན། རྟོགས་བརྗོད་དཔག་བསམ་འཁྲི་ཤིང་སོགས་སྲོལ་རྒྱུན་སྙན་ངག་ལ་སྦྱངས་ནས་འཚར་ལོངས་བྱུང་བ་ཞིག་ཡིན། བོད་ཀྱི་རྩོམ་རིག་ལ་སྦྱངས་པ་རེད། རྩོམ་ཡིག་ཀྱང་གང་ལ་གང་འཚམ་འབྲི་ཁུལ་བྱས་པ་རེད། བློ་སྐྱེད་ཟེར་ན་རེད། ཐོབ་བྱ་ཟེར་ན་རེད། སྤོབས་པ་ཞིག་ཡོང་གི་འདུག གཙོ་བོ་དེ། དཔེ་ཀློག་ཡིན་ན་རེད། རྩོམ་འབྲི་ཡིན་ན་རེད། ག་དུས་ཡིན་ནའང་། རང་ཉིད་སྦྱོང་བརྡར་བ་དཀྱུས་མ་ཞིག་ཡིན་བསམ་བསམ་ཞིག་སེམས་ནང་ལ་ཡོད་དགོས་པ་གལ་ཆེན་པོར་མཐོང་མཁན་ཞིག་ཡིན།
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་བ་རྣམས་སུ་བོད་ཀྱི་རྩོམ་རིག་སྐོར་ལ་བཅར་འདྲི་ཞུ་བཞིན་པ་ལས་ཆུ་སྐྱེས་སྒྲོལ་མས་དྲིས་ལན་གནང་བ་གཤམ་གསལ་ཏུ་གཟིགས་པར་གྱིས།
༡༽ ཁྱོད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲར་འཕྲད་མྱོང་ངམ།
ལན། ང་རང་རྩོམ་འབྲིའི་ལས་སུ་ཞུགས་ནས་ཕལ་ཆེར་མི་ལོ་ཉི་ཤུ་ཙམ་ཕྱིན་འདུག དེའི་རིང་ལ། སྦྱོང་བརྡར་མང་པོ་ཞིག་བྱས་ཡོད་རེད། ཉམས་མྱོང་ཡང་མང་པོ་ཞིག་བསགས་ཡོད་རེད། ད་ལྟ་ཕྱིར་དྲན་ཞིག་བྱས་ན། བཅད་ལྷུག་སྤེལ་མ་ལབ་ནའང་འདྲ། སྲོལ་རྒྱུན་དང་དེང་རབས་ལབ་ནའང་འདྲ། དཔྱད་རྩོམ་དང་སྒྲུང་རྩོམ་ལབ་ནའང་འདྲ། སྒྱུར་རྩོམ་ལབ་ནའང་འདྲ། སྦྱོང་བརྡར་མང་པོ་ཞིག་བྱས་པ་དང་། ཉམས་མྱོང་ཡང་མང་པོ་ཞིག་བསགས་རྒྱུ་རག་ཡོད་པ་འདྲ་པོ་རེད།
ད་ལྟ་ཁྱེད་རང་གིས་གསར་རྩོམ་དང་འབྲེལ་བའི་དངོས་བྱུང་ཡ་མཚན་པ་དེ་འདྲར་འཕྲད་མྱོང་ཡོད་མེད་སྐོར་འདྲི་ཡི་ཡོད་པ་རེད། བོད་ཀྱི་མཁས་པ་དང་རྩོམ་པ་པོ་ཁག་ཅིག་གི་གསུང་རྩོམ་ན་ཤར་མར་སྤེལ་ཟེར་བ་དང་། ཐོལ་བྱུང་དུ་སྦྱར་ཟེར་བ་དེ་འདྲ་འདུག ང་ལ་ནི་དེ་འདྲ་བྱུང་མ་མྱོང་། ཡིན་ནའང་། ཁོང་ཚོས་གསུངས་པ་དང་འདྲ་པོ་ཞིག་ཞུས་ན། ཉམས་མྱོང་བསགས་ཀྱིན་བསགས་ཀྱིན་འབྲི་རྒྱུ་ལས་སླ་རུ་འགྲོ་བ་ཞིག་འདུག ཚད་ལྡན་ཡིན་མིན་ཞུ་རྒྱུ་དཀའ་ཡང་། ད་བར་དུ་དེབ་ཁ་ཤས་བྲིས་ཁུལ་བྱས་པ་རེད། དུས་དེབ་དང་ཚགས་པར། དྲ་རྒྱའི་བརྒྱུད་ལམ་ལ་རྩོམ་ཡིག་ཡིན་ལ་མིན་ལ་མང་པོ་ཞིག་བྲིས་པ་རེད། རྩོམ་འབྲི་དང་ལྷན་དུ་དེབ་དང་རྩོམ་ཡིག་མང་པོ་ཞིག་བཀླགས་མྱོང་། ང་རང་ལ་ཡ་མཚན་པ་གཅིག་བྱུང་མྱོང་། ཉི་མ་གཅིག་ལ་ངས་སློབ་གྲྭ་ཞིག་གི་དུས་དེབ་ཅིག་བཀླགས་པ་ཡིན། དེའི་ནང་ལ་ངའི་རྩོམ་ཡིག་ཅིག་སློབ་མ་ཞིག་གིས་བཤུ་འབྲི་ཞུས་ནས་སྤེལ་འདུག་པ་མཐོང་བྱུང་། དེ་དུས་ང་ལ་སེམས་ཚོར་གཉིས་བྱུང་། ངའི་རྩོམ་ཡིག་ལ་དོ་སྣང་བྱས་འདུག་སྙམ་པའི་ཚོར་བ་ཞིག་དང་། སློབ་གྲྭའི་ཁོར་ཡུག་ནང་ལ་བོད་ཡིག་གི་རྩོམ་དེབ་དང་ཚགས་པར། རྩོམ་ཡིག་བཅས་ལ་དོ་སྣང་དེ་ཙམ་ཡོང་གི་མེད་པའི་ཚོར་བ་ཞིག་ཀྱང་བྱུང་།
༢༽ ཁྱོད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཇི་འདྲ་བཟུང་ཡོད།
ལན། ད་ལྟའི་བོད་ཀྱི་རྩོམ་རིག་ལབ་ཡོང་དུས། རྒྱ་ཆེན་པོ་ཞེ་དྲག་རེད། དཔེར་ན། བོད་ཕྱི་ནང་ལབ་ན་རྒྱ་ཆེན་པོ་རེད་ལ། གནའ་རབས་དང་དེང་རབས་ལབ་ནའང་རྒྱ་ཆེན་པོ་རེད། ལོ་བཅུ་ཕྲག་གཉིས་ཙམ་གྱི་རིང་ལ་རྩོམ་ཡིག་ཐ་རེ་ཐོར་རེ་འདྲ་པོ་ཞིག་བྲིས་མྱོང་བ་དང་། རྩོམ་ཡིག་དང་དེབ་གང་འཚམ་བཀླགས་མྱོང་བའི་ཐད་ནས་ཞུས་ན། གཞོན་སྐྱེས་རྩོམ་པ་པོ་ཚོའི་ནང་ལ། སྲོལ་རྒྱུན་གྱི་འབྲི་སྟངས་དེ་ཉམས་འགྲོ་ཡི་ཡོད་པ་ཞིག་ལ་ངོས་འཛིན་ཞུ་ཡི་ཡོད། དེང་རབས་ཀྱི་འབྲི་སྟངས་ལ་འཇུག་མཁན་ཅུང་མང་བ་ཞིག་མཐོང་སོང་། དཔེར་ན། གཞོན་སྐྱེས་ཚོའི་ནང་ལ། སྲོལ་རྒྱུན་སྙན་ངག་འབྲི་མཁན་ཉུང་ཉུང་འདྲ་པོ་རེད། རང་མོས་སྙན་ངག་དང་། ཡང་ན། ཕལ་སྐད་ཀྱིས་སྙན་ངག་འབྲི་མཁན་མང་པོ་འདྲ་པོ་ཞིག་རེད། ཡིན་ནའང་། ངས་སྲོལ་རྒྱུན་སྙན་ངག་འབྲི་མཁན་ཚོ་ཡག་པོ་འདུག དེང་རབས་སྙན་ངག་འབྲི་མཁན་ཚོ་ཡག་པོ་མི་འདུག་ཟེར་གྱི་མེད། སྤྱི་ཚོགས་ཀྱི་བསམ་བློ་དང་ཀློག་མཁན་གྱི་དོ་སྣང་། སྐབས་ཐོག་སྐབས་ཐོག་གི་རིག་གནས་སེམས་ཁམས་ཟེར་བ་ལ་ཚད་ཡོད་པ་མ་རེད། དེར་བརྟེན། སྲོལ་རྒྱུན་དང་དེང་རབས་ཀྱི་རྩོམ་ཡིག་འབྲི་མཁན་ལ་མང་ཉུང་གི་ཁྱད་པར་ཤོར་བ་འདིས་ཉམས་ཆག་ཅིག་སྟོན་གྱི་ཡོད་པར་ངོས་འཛིན་ཞུ་ཡི་མེད། དེ་ལྟར་རེད།
ཡང་རྩོམ་རིག་གི་གནས་སྟངས་བཤད་དགོས་ན། དཔེ་ཀློག་གནས་སྟངས་དེ་ཡང་བལྟ་ས་གཅིག་རེད། དེང་དུས་ཀྱི་དེབ་གསར་དང་སྔོན་གྱི་དཔེ་ཆ་བསྡུར་བ་ཡིན་ན། དགོན་པ་དང་སློབ་གྲྭ་གཉིས་ནི་ཐུན་མོང་དང་ཐུན་མོང་མ་ཡིན་པའི་རིག་གནས་སློབ་གཉེར་གྱི་ཁོར་ཡུག་ཆེན་པོ་གཉིས་རེད། ང་རང་གི་མཐོང་སྣང་ལ། དགོན་སྡེའི་རིག་གནས་པ་ཚོར་ཕྱོགས་གཉིས་ཀའི་ཤེས་ཚད་མཐོ་བ་ཡོད་པ་དང་། སློབ་གྲྭའི་རིག་གནས་པ་ཚོས་ཐུན་མོང་རིག་གནས་ལ་དམིགས་བསལ་དོ་སྣང་བྱས་དང་བྱེད་ཀྱིན་ཡོད་པ་ཞིག་འདུག་བསམ་གྱི་ཡོད། གང་ལྟར། ད་ལྟའི་དུས་སྐབས་ལ། ང་ཚོར་བོད་ཡིག་གི་ལམ་ནས་རྩོམ་ཡིག་འབྲི་མཁན་ཧ་ཅང་འཕེལ་རྒྱས་འགྲོ་བཞིན་པའི་དུས་སྐབས་ཤིག་རེད། དེ་ནང་བཞིན་སྤུས་ཚད་ཀྱི་ཆ་ནས་ཀྱང་རིམ་པས་ཡར་རྒྱས་འགྲོ་བའི་རེ་བ་ཡོད་པ་ཞིག་རེད།
༣༽ རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད།
ལན། སྤྱིར་བོད་ཀྱི་བུད་མེད་ཀྱི་བརྩམས་ཆོས་ལབ་ན་རྒྱ་ཆེན་པོ་རེད། དཔེར་ན། ངས་དབུས་བཟའ་མཁའ་འགྲོ་མའི་གསུང་འབུམ་ལ་རགས་ཙམ་མཇལ་མྱོང་། དེབ་ཆེན་པོ་དྲུག་འདུག དེ་བཞིན་བུད་མེད་སྐྱེས་ཆེན་ཚོའི་གསུང་འབུམ་གཞན་ཡང་མང་པོ་ཡོད་པ་རེད། དེ་ནས་དེང་སྐབས་ལ་མཚོན་ན། གཡང་སྒྲོལ་ལགས་དང་། བློ་བཟང་རབ་རྒྱས་ལགས། བཀྲ་ཤིས་རབ་རྒྱས་ལགས། དོམ་པ་ཚེ་རིང་དབང་མོ་སོགས་ཕྱི་རྒྱལ་ཁག་ཏུ་སྡོད་མཁན་དང་། དེ་བཞིན་རྒྱ་བལ་འབྲུག་གསུམ་ནང་ཡོད་མཁན་བུད་མེད་ཁག་ཅིག་ནས་དབྱིན་ཡིག་ནང་ལ་དེབ་དང་རྩོམ་ཡིག་སྤེལ་ཡོད་པ་རེད། དེ་སྡེ་ཚན་གཅིག་རེད།
ཡང་། རྒྱ་ནག་གི་ཡི་གེའི་ནང་ལ་མཚོན་ནའང་ཚེ་རིང་འོད་ཟེར་ལགས་དང་། མེ་སྒྲོན་ལགས་སོགས་བུད་མེད་རྩོམ་བྲིས་པ་སྡེ་ཚན་གཅིག་ཡོད་པ་རེད། ཁོང་རྣམ་པས་ཡིག་རིགས་དེ་གཉིས་ནང་རྩོམ་བྲིས་གནང་མཁན་ཚོ་དང་འདྲ་འདྲ་བྱས་ནས་ཕེབས་ཀྱི་ཡོད་པ་རེད། དེ་ཡང་ང་ཚོའི་གཟི་བརྗིད་ཅིག་རེད་བསམ་གྱི་ཡོད། ཁོང་ཚོའི་རྩོམ་འབྲིའི་སྤུས་ཚད་གང་འདྲ་ཡོད་མེད་ནི་ཞུ་ཁག་པོ་རེད། གང་ལ་ཟེར་ན། ང་རང་ལ་མཚོན་ན། བོད་ཡིག་ནང་ལ་རྩོམ་འབྲི་དང་། མཚམས་རེར་དབྱིན་ཡིག་གི་དེབ་དང་རྩོམ་ཡིག་དེ་འདྲ་བོད་ཡིག་ནང་ལ་བསྒྱུར་དང་སྒྱུར་གྱིན་ཡོད་པ་ཡིན་ནའང་། ཁོང་རྣམ་པའི་རྩོམ་ཡིག་རེ་འགའ་ཀློག་མྱོང་བ་ཙམ་ལས། བསྡུར་ནས་ཚད་གཞི་གང་ལ་སླེབས་ཡོད་མེད་ནི་ངའི་དབྱིན་ཡིག་ཤེས་ཚད་ཀྱིས་ཚོད་དཔག་ཐུབ་པ་ཞིག་མ་རེད།
སྤྱི་ཡོངས་ནས་བལྟས་ན། ད་ལྟ་བོད་ཀྱི་བུད་མེད་རྩོམ་པ་པོའི་དཔུང་ཁག་ཅིག་གྲུབ་ཡོད་པ་རེད། ང་ཚོའི་སྤྱི་ཚོགས་ནང་ལ། བཙན་བྱོལ་སྤྱི་ཚོགས་ནང་ནས།  >  >  >  >བཅས་བུད་མེད་ལ་ཆེད་དུ་དམིགས་པའི་དུས་དེབ་དང་རྩོམ་ཡིག་ཕྱོགས་བསྒྲིགས་ཀྱི་དེབ་འདོན་སྤེལ་བྱས་ཡོད་པ་རེད། ཡང་གཞིས་བཞུགས་བོད་མིའི་སྤྱི་ཚོགས་ནང་ནས། གཞིས་བྱེས་བུད་མེད་ཁག་ཅིག་གི་རྩོམ་ཡིག་ཕྱོགས་བསྒྲིགས་ >དང་དེང་རབས་བོད་ཀྱི་བུད་མེད་བརྩམས་ཆོས་བདམས་བསྒྲིགས >  >  >སོགས་ཡོད་པ་རེད། དེ་ཚོར་བལྟས་པ་ཡིན་ན། ད་ལྟ་ང་ཚོས་སྤོབས་པ་བྱེད་ཆོག་པ་ཞིག་ཆགས་འདུག འདི་ནི་ཕལ་ཆེར་བོད་ཀྱི་བུད་མེད་ཀྱི་རྩོམ་རིག་ལོ་རྒྱུས་ནང་གི་འཕེལ་རིམ་གསར་པ་ཞིག་རེད་ལབ་ནའང་འགྲིག་པ་ཞིག་ཏུ་མཐོང་གི་ཡོད།
༤༽ གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་།
ལན། གཞིས་བྱེས་གཉིས་ཀྱི་རྩོམ་འབྲིའི་རྨང་གཞི་ལབ་ན་འདྲ། ཡང་ན་གཞིས་བྱེས་གཉིས་ཀྱི་བུད་མེད་ཀྱི་རྩོམ་འབྲིའི་རྨང་གཞི་ལབ་ནའང་འདྲ། དེ་གཉིས་ལ་ཁྱད་པར་ཆེན་པོ་འདུག དཔེར་ན། ང་རང་ལ་མཚོན་ན། བོད་ནས་སྐྱེས་པ་རེད། འདི་ལྟར་བསམ་བློ་བཏང་བ་ཡིན་ན། ཕལ་ཆེར་གཞིས་བྱེས་གཉིས་ཀ་ནས་མི་ལོ་ཉི་ཤུ་རེ་བསྡད་པ་ཞིག་ཆགས་འདུག དེ་ཡིན་དུས་བོད་གཞིས་བྱེས་གཉིས་ཀར་རྒྱུས་ཡོད་ལྟ་བུ་རེད། དེ་གཞི་ལ་བཞག་ནས་ཞུས་ན། བོད་ནང་ནས་འཚར་ལོངས་བྱུང་མཁན་མང་ཆེ་བ་བོད་ཀྱི་འཚོ་གནས་ཁོར་ཡུག་དང་འབྲེལ་ནས་འཚར་ལོངས་བྱུང་བ་ཞིག་ཡིན་སྟབས། བོད་ཀྱི་འཚོ་བ་དང་རིག་གནས་མང་པོ་ཞིག་ལ་དངོས་སུ་འགྲོགས་འདྲིས་ཀྱི་རིག་གནས་རྨང་གཞི་ཞིག་ཡོད་པར་མཐོང་གི་ཡོད། དཔེར་ན། འབྲི་དང་གཡག ལུག་དང་ར་མ། ལྕི་བ་དང་རིལ་མ། བལ་དང་རྩིད་པ། ཀོ་བ་དང་པགས་པ་སོགས་དང་། ཡང་ན་དེ་དག་བེད་སྤྱོད་བྱེད་སྟངས་སོགས་རང་བཞིན་གྱིས་ཤེས་ཡོད་པ་ཞིག་དང་།
བྱེས་ཀྱི་སྤྱི་ཚོགས་ནང་ལ་མཚོན་ན། འབྲི་དང་གཡག ལུག་དང་ར་མ་སོགས་ཕལ་ཆེར་པར་གྱི་ལམ་ནས་ངོ་སྤྲོད་བྱེད་པ་ཙམ་བརྒྱུད་ནས་ཤེས་རྟོགས་བྱེད་དགོས་པ་ཞིག་ཆགས་ཡོད། འདི་གཉིས་ནི་རིག་གནས་དང་འཚོ་གནས་ཁོར་ཡུག་གི་ཁྱད་པར་རེད། དེ་ལྟར་རིག་གནས་ཀྱི་རྨང་གཞི་ལ་ཁྱད་པར་ཆེན་པོ་ཞིག་ཡོང་གི་ཡོད་པ་རེད། དེར་བརྟེན། བཙན་བྱོལ་ནང་ལ་བོད་ཡིག་གི་ལམ་ནས་རྩོམ་ཡིག་འབྲི་མཁན་ཕལ་ཆེ་བ་བོད་ནས་ཕེབས་མཁན་རེད།
ཡིན་ནའང་། ང་ཚོས་ཤེས་ཡོན་སྲིད་བྱུས་གསར་པ་ལག་བསྟར་བྱས་པའི་མི་ལོ་བཅུ་གྲངས་ཕྱིན་ཡོད་པ་རེད། དེ་ལ་ལྟ་སྟངས་གཞན་པ་ཞིག་གིས་བལྟ་དགོས་ཀྱི་འདུག དཔེ་སྟོན་སློབ་གྲྭ་ནི་དཔེ་མཚོན་ཡག་ཤོས་དེ་རེད། དཔེ་སྟོན་སློབ་གྲྺའི་སློབ་མ་ཚོ་ནི་བཙན་བྱོལ་བོད་ཀྱི་སྤྱི་ཚོགས་ནང་གི་སློབ་གྲྭ་གཞན་དང་བསྡུར་ན་བོད་ཡིག་གི་གནས་ཚད་མཐོ་བ་ཡོད་པའི་གནས་སྟངས་ཤིག་ཆགས་ཡོད་པ་རེད། ང་རང་གིས་དཔེ་སྟོན་སློབ་གྲྭའི་གནས་སྟངས་དང་ཤེས་ཚད་འདིའི་རྒྱུན་དེ་མཐོ་རིམ་སློབ་གཉེར་བར་དུ་རྒྱུན་བསྲིངས་ཐུབ་པ་ཡིན་ན། ང་ཚོས་ནམ་ཞིག་བཙན་བྱོལ་ནས་སྐྱེས་ཤིང་འཚར་ལོངས་བྱུང་བའི་ནང་ཡང་བོད་ཡིག་གི་ལམ་ནས་རྩོམ་ཡིག་འབྲི་མཁན་དེ་འདྲ་ཡོང་བའི་རེ་བ་ཆེན་པོ་འདུག་བསམ་གྱི་ཡོད།
༥༽ བོད་ཀྱི་རྩོམ་རིག་ལས་ཁྱོད་རང་ཉིད་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། བོད་ཀྱི་རྩོམ་རིག་ནི་ཧ་ཅང་རྒྱ་ཆེན་པོ་རེད། ང་རང་ལ་མཚོན་ན། སྲོལ་རྒྱུན་དང་དེང་རབས་ཀྱི་འབྲི་སྟངས་སྣ་ཚོགས་ལ་སྦྱོང་བརྡར་བྱས་མྱོང་བ་ཞིག་དང་། ཡང་སྲོལ་རྒྱུན་དང་དེང་རབས་ཀྱི་དེབ་དང་རྩོམ་ཡིག་གང་ལ་གང་འཚམ་བཀླགས་མྱོང་། ཡིན་ནའང་། ངས་བཀླགས་པ་དེ་ཚོ་ནི་ཆ་ཤས་ཆུང་ཆུང་ཞིག་རེད། སོ་སོས་རྩོམ་དང་དེབ་བྲིས་པ་དེ་ཡང་ཆ་ཤས་ཆུང་ཆུང་ཞིག་རེད།
ངས་ནམ་རྒྱུན་མཁས་པ་དང་རྩོམ་པ་པོ་གཞན་གྱི་དཔེ་དེབ་དང་རྩོམ་ཡིག་ཀློག་པ་དང་རང་ཉིད་ཀྱིས་རྩོམ་འབྲི་གཉིས་ནས་དཔེ་ཀློག་དེ་གལ་ཆེ་བར་མཐོང་གི་ཡོད། དེ་གང་འདྲ་རེད་ལབ་ན། དཔེ་ཀློག་ཅིག་གི་འགོ་བཙུགས་པ་ཡིན་ན། དེ་ནི་བློ་སྐྱེད་ལེན་པའམ་དཔེ་ཁྲིད་ཅིག་ལ་ཞུགས་པ་ལྟ་བུ་རེད། སོ་སོས་རྩོམ་ཡིག་འབྲི་བ་ནི། སོ་སོ་ལ་ཡིག་ཚད་གཏོང་གི་ཡོད་པ་འདྲ་པོ་རེད། དེ་འདྲ་ཡིན་དུས། དཔེ་ཀློག་དང་རྩོམ་འབྲི་གཉིས་བསྡུར་བ་ཡིན་ན། གཅིག་གིས་བློ་སྐྱེད་སྟེར་བ་དང་། གཅིག་གིས་སྤོབས་པ་སྟེར་བ་ཞིག་རེད། ངས་འདི་ལྟར་ངོས་འཛིན་ཞུ་ཡི་ཡོད། ང་རང་ལ་མཚོན་ན། སྙན་ངག་མེ་ལོང་སྦྱངས་ནས། རྩོམ་འབྲིའི་རྨང་གཞི་སྦྱངས་པ་ཞིག་ཡིན། རྟོགས་བརྗོད་དཔག་བསམ་འཁྲི་ཤིང་སོགས་སྲོལ་རྒྱུན་སྙན་ངག་ལ་སྦྱངས་ནས་འཚར་ལོངས་བྱུང་བ་ཞིག་ཡིན། བོད་ཀྱི་རྩོམ་རིག་ལ་སྦྱངས་པ་རེད། རྩོམ་ཡིག་ཀྱང་གང་ལ་གང་འཚམ་འབྲི་ཁུལ་བྱས་པ་རེད། བློ་སྐྱེད་ཟེར་ན་རེད། ཐོབ་བྱ་ཟེར་ན་རེད། སྤོབས་པ་ཞིག་ཡོང་གི་འདུག གཙོ་བོ་དེ། དཔེ་ཀློག་ཡིན་ན་རེད། རྩོམ་འབྲི་ཡིན་ན་རེད། ག་དུས་ཡིན་ནའང་། རང་ཉིད་སྦྱོང་བརྡར་བ་དཀྱུས་མ་ཞིག་ཡིན་བསམ་བསམ་ཞིག་སེམས་ནང་ལ་ཡོད་དགོས་པ་གལ་ཆེན་པོར་མཐོང་མཁན་ཞིག་ཡིན།
༦༽ རང་ཉིད་ངོ་སྤྲོད་མདོར་བསྡུས་ཤིག་བྱེད་རོགས།
ལན། ངའི་མིང་ལ་ཆུ་སྐྱེས་སྒྲོལ་མ་དང་། ཕ་ཡུལ་ལྷ་ས། ང་རང་ལ་མཚོན་ན། དགེ་རྒན་གྱི་ལས་ཀ་ཡུན་རིང་བྱས་མྱོང་བ་ཞིག་ཡིན། བོད་ཀྱི་བརྡ་སྤྲོད་དང་སྙན་ངག རྩོམ་རིག་་བཅས་ཀྱི་དགེ་རྒན་ལོ་འགའ་བྱས་མྱོང་། ད་ལྟ་བར་དུ་རྩོམ་ཡིག་ཐར་ཐོར་རེ་ཆད་མ་མཐུད་ཀྱིས་བྲིས་མྱོང་། དཔེར་ན། ༡༩༩༩ ལོར་ ༼སྤྲིན་བྲལ་ཟླ་བའི་འཛུམ་རླབས༽་ཟེར་བའི་སྙན་ངག་དེབ་ཅིག་དང་། དེ་ནས་རིམ་པས། རྡི་ལི་བོད་ཁང་གི་སཾབྷོཊ་ཞིབ་འཇུག་སློབ་ཡོན་ཐོབ་འོག་༼བོད་ཀྱི་བུད་མེད་རིག་པའི་སྐོར་གླེང་བ་༽ཞེས་པའི་དེབ་ཅིག བོད་གཞུང་ཤེས་རིག་ལས་ཁུངས་དང་མཉམ་འབྲེལ་གྱིས་༼ལོ་རྒྱུས་སྟེང་གི་བུད་མེད་གྲགས་ཅན་ངོ་སྤྲོད༽་ཀྱི་དེབ་གཅིག དཔྱད་བརྗོད་རྩོམ་ཡིག་ཕྱོགས་བསྒྲིགས༼དཔྱད་གླེང༽ཞེས་པ་ཞིག་བཅས་ཡོད། ད་ལྟ་བོད་ཀྱི་བུད་མེད་གྲགས་ཅན་ཞིག་གི་སྐུ་ཚེའི་ལོ་རྒྱུས་རྩོམ་སྒྲིག་བྱེད་ཀྱིན་ཡོད། ཡང་དུས་ཚོད་ཡོད་སྐབས་སུ། དབྱིན་ཡིག་གི་ནང་ཡོད་པའི་རྩོམ་ཡིག་དེ་འདྲ་དང་བྱིས་སྒྲུང་གི་དེབ་དེ་འདྲ་བོད་བསྒྱུར་ཡང་ཞུ་ཡི་ཡོད། གཞན་ལོ་རྒྱུས་ཟེར་ནས་ཅང་ཞུ་རྒྱུ་མེད།
ཕྱི་ལོ་༢༠༡༧ཟླ་༠༦ཚེས་༢༨ཉིན།


text:
༄༅། །ཕྱི་ལོ་ ༢༠༡༨ ཟླ་ ༤ ཚེས་ ༢༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་བོད་ཀྱི་ཞོ་སྟོན་རྒྱས་པ་ཐེངས་ ༢༣ པར་ཕེབས་པའི་འཁྲབ་སྟོན་པ་རྣམ་པ་དང་། བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་མི་ཁ་ཤས། དེ་བཞིན་བོད་ནས་འབྱོར་བ་ཁག་ཅིག་བཅས་ལ་མཇལ་ཁ་དང་བཀའ་སློབ་སྩལ་ཡོད་པ་རེད།
དེ་ཡང་བོད་ཀྱི་ཞོ་སྟོན་ཐེངས་ ༢༣ པ་དེ་བཞིན་ཟླ་འདིའི་ཚེས་ ༡༨ ནས་དབུ་བཙུགས་ཡོད་པ་ལྟར་བོད་ཀྱི་ཟློས་གར་ཚོགས་པ། ཅོན་ཏ་ར་བོད་ཁྱིམ། བལ་ཡུལ་ལྷ་ཚོགས། བྷན་རྡ་ར་ལྷ་ཚོགས། མན་སྤར་ལྷ་ཚོགས། ཀ་སྦུག་ལྷ་ཚོགས། མ་སུ་རི་ལྷ་ཚོགས། ཨོ་རི་ས་ལྷ་ཚོགས། སྦེལ་ཀོབ་ལྷ་ཚོགས། མོན་གྷོ་ལྷ་ཚོགས། ཀོ་ལེ་གྷལ་ལྷ་ཚོགས། སྤོན་ཊ་ལྷ་ཚོགས་བཅས་ནས་ཕེབས་པའི་འཁྲབ་སྟོན་པ་མི་གྲངས་ ༤༢༦ དང་། བོད་ཀྱི་དགུ་བཅུ་གསུམ་ལས་འགུལ་ཚོགས་པའི་རྒྱུན་ལས་སོགས་མི་གྲངས་ ༢༥ གཞན་ཡང་བོད་ནས་འབྱོར་བ་ཁག་ཅིག་བཅས་ལ་བོད་ཀྱི་ཟློས་གར་ནི་ཐུན་མོང་མ་ཡིན་པ་ཞིག་ཡིན་པའི་སྐོར་དང་དཔལ་ནཱ་ལེནྡྲའི་ཆོས་བརྒྱུད་ཀྱི་སྐོར། གཞན་ཡང་འདས་པའི་ལོ་རྒྱུས་ཀྱི་སྐོར་སོགས་ནས་བཀའ་སློབ་སྩལ་དོན།
ཐོག་མའི་འཆར་གཞི་ལ་ངོས་རང་ཚེས་ ༢༥ ལ་ཡར་ཡོང་ནས་ཐུག་ན་བསམ་ཡང་། གནམ་གྲུ་ཆུ་ཚོད་གཅིག་གཉིས་ཀྱིས་འགྱུར་བ་སོང་ན་དཀའ་ངལ་རེད། སྐབས་དེར་ཧ་ཅང་བྲེལ་བ་ཚ་བོ་ཆགས་མི་ཡོང་ངམ་བསམ་སོང་། དེ་ལས་དེ་རིང་འདིར་འཁྱུག་ཙམ་ཐུག་ན་བསམ་པ་དྲན་བྱུང་། བོད་ཀྱི་རིག་གཞུང་གི་ཆ་ཤས་ཟློས་གར་དང་། གཙོ་ཆེ་ཤོས་ལྷ་མོའི་ཟློས་གར་དེ་ཕལ་ཆེར་བོད་ལ་མ་གཏོགས་མེད་པ་ལྟ་བུ་རེད། ཁྱོད་རང་ཚོས་རྒྱུན་འཛིན་བྱས་པ་ཙམ་དུ་མ་ཟད་པའི་ས་ཁུལ་ཁག་མང་པོ་ཞིག་ལ་ལྷ་མོའི་ཟློས་གར་ཚུགས་ཡོད་པ་རེད། ཁྱོད་རང་ཚོ་ཚང་མ་བོད་གངས་ཅན་གྱི་ལྗོངས་ཀྱི་ཆོས་རྒྱལ་མེས་དབོན་རྣམ་གསུམ་གྱི་རྗེས་འབྲང་དང་། སྐད་ཡིག་ཟུར་གསལ་ཡོད་པ་རེད། ངོས་རང་ལོ་ ༨༢ ལོན་བསྡད་ཡོད། མི་མང་པོར་ཐུག་གི་ཡོད་པ་དང་། ཉམས་མྱོང་མང་པོ་བསགས་ནས་ཡོང་དུས་སྐད་ཡིག་འདིའི་ནང་ང་རང་ཚོ་བོད་ལ་ཡོད་པའི་སངས་རྒྱས་པའི་གཞུང་ནས་གསུངས་པའི་སེམས་ཁམས་རིག་པ་དང་ཚད་མ་རིག་པ་ནི་འཛམ་གླིང་འདིར་དགོས་མཁོ་ཡོད་པ་དང་འབྲེལ་བ་ཡོད་པ་ཧ་ཅང་གསལ་བོ་རེད། རྩ་བ་འབྱུང་ཁུངས་རྒྱ་གར་ནས་བྱུང་བ་རེད། ཡིན་ནའང་རྒྱ་གར་གྱི་བདག་པོ་བརྒྱབ་ཐུབ་ཡོད་པ་མ་རེད། དེང་སང་ངོས་ཀྱིས་རྒྱ་གར་བ་ཚོར་དེ་ལ་བདག་པོ་རྒྱག་དགོས་པ་རེད་ཅེས་འཆད་བཞིན་ཡོད།
ཆོས་རྒྱལ་ཁྲི་སྲོང་ལྡེ་བཙན་གྱི་སྐབས་ནས་བཟུང་དཔལ་ནཱ་ལེནྡྲའི་མཁས་པའི་གཙུག་རྒྱན་གྱི་གྲས་མཁན་ཆེན་ཞི་བ་འཚོ་བོད་ལ་གདན་ཞུ་གནང་བ་དང་། སྐབས་དེར་སངས་རྒྱས་ཀྱི་གོ་འཕང་ཐོབ་པ་ལ་མི་རྟོག་པ་གཅིག་པུ་སྒོམ་པས་འགྲིག་པ་དང་། སློབ་སྦྱོང་བྱེད་དགོས་མ་རེད་ཅེས་གསུང་མཁན་རྒྱ་ཡི་མཁན་པོ་དེ་འདྲས་ཤུགས་རྐྱེན་གང་འཚམ་བྱུང་བ་རེད། དེ་བྱུང་བས་མཁན་ཆེན་ཞི་བ་འཚོའི་དགེ་ཕྲུག་སློབ་དཔོན་ཀཱ་མ་ལ་ཤི་ལ་གདན་ཞུས་ཞོག་ཅེས་མཁན་ཆེན་ཞི་བ་འཚོས་ཞལ་ཆེམས་གནང་བ་ལྟར་ཁོང་བོད་ལ་ཕེབས།
ཞི་འཚོ་ཡབ་སྲས་གཉིས་ཧ་ཅང་མཁས་པ་རེད། ནཱ་ལེནྡྲའི་མཁས་པ་རེད། ཀླུ་སྒྲུབ་ཀྱི་གཞུང་དང་དབུ་མའི་ལྟ་གྲུབ་འཛིན་མཁན་དང་། ཕྱོགས་གླང་ཆོས་གྲགས་ཀྱི་དགེ་ཕྲུག་བྱས་ཏེ་ཚད་མའི་གཞུང་ལ་ཧ་ཅང་མཁས་པ་རེད། ཆོས་རྒྱལ་ཁྲི་སྲོང་ལྡེ་བཙན་གྱིས་མཁན་ཆེན་ཞི་བ་འཚོ་རང་ཉིད་བཞུགས་པའི་སྐབས་སུ་བསམ་ཡས་གཙུག་ལག་ཁང་བཞེངས་པ་དང་། དེར་གླིང་མང་པོ་ཞིག་ཡོད་པ་རེད། རྣམ་དག་ཚུལ་ཁྲིམས་གླིང་ཟེར་ཞིག་ཡོད་པ་དེ་ནི་མཁན་ཆེན་ཞི་བ་འཚོས་དགེ་ཚུལ་སློང་གི་སྡོམ་པ་འབོག་ཆོག་གནང་ཡུལ་དང་། སྒྲ་བསྒྱུར་ལོ་པཎ་གླིང་ཞེས་དཔེ་ཆ་སྒྱུར་མཁན་གྱི་སྒྲིག་འཛུགས་གཅིག་བཙུགས་ཡོད་པ་རེད། དེ་ནས་བདུད་འདུལ་སྔགས་པ་གླིང་ཟེར་བ་ཞིག་ཡོད་པ་རེད། རྒྱ་གར་ལ་ཕལ་ཆེར་སྔགས་པ་ཡོད་པ་མ་རེད། གྲུབ་ཆེན་ཚོ་མི་མེད་ལུང་སྟོང་ནགས་གསེབ་ལ་བཞུགས་པ་མ་གཏོགས་སྔགས་པའི་སྒྲིག་འཛུགས་སམ་གྲྭ་ཚང་བཙུགས་པ་བྱུང་ཡོད་པ་མ་རེད། བོད་ལ་བདུད་འདུལ་སྔགས་པ་གླིང་ཞེས་སྔགས་པ་གྲྭ་ཚང་ཞིག་བཙུགས་པ་རེད། དེ་ནས་མི་གཡོ་བསམ་གཏན་གླིང་ཞེས་རྩེ་གཅིག་པའི་སྒོམ་རྒྱག་ཡུལ་གཅིག་མཁན་ཆེན་ཞི་བ་འཚོ་རང་ཉིད་ཞལ་བཞུགས་དུས་འདུག བསམ་ཡས་བཞེངས་ནས་འདི་དག་ཡོད་པ་རེད། རིམ་བཞིན་མི་གཡོ་བསམ་གཏན་གླིང་དུ་ཡོད་པའི་རྒྱ་ཡི་མཁན་པོ་རིགས་གཅིག་གིས་སངས་རྒྱས་ཀྱི་གོ་འཕང་ཐོབ་པ་ལ་སྒོམ་རྒྱག་རྒྱུ་གཅིག་པུ་མ་གཏོགས་སློབ་སྦྱོང་བྱེད་དགོས་པ་མ་རེད་ཅེས་བྱུང་བ་རེད།
དེ་སང་ཉི་ཧོང་དུ་དེ་འདྲ་འདུག་ངོས་རང་ཐུག་བྱུང་། ཉི་ཧོང་ནང་པའི་རྒྱལ་ཁབ་རེད། དགོན་པ་ལྷ་ཁང་མང་པོ་ཡོད་པ་རེད། ཐེངས་ཤིག་ཉི་ཧོང་གི་ཆོས་པ་ཞིག་གིས་ངོས་ལ་སྐད་ཆ་འདྲི་བཞིན་འདུག། སངས་རྒྱས་ཀྱི་གོ་འཕང་ཐོབ་པ་ལ་མི་རྟོག་པ་སྒོམ་པ་གཅིག་པུའི་འགྲིག་གི་མ་རེད་དམ། སློབ་སྦྱོང་བྱེད་དགོས་པ་ཡོད་རེད་དམ་ཞེས་དྲིས་བྱུང་། ངོས་ནས་དེ་འགྲིག་གི་མ་རེད། སློབ་སྦྱོང་བྱེད་དགོས་པ་རེད་ཅེས་བརྗོད་རྒྱུ་བྱུང་། དེང་སང་ང་ཚོའི་བོད་པ་ལ་སངས་རྒྱས་ཀྱི་གོ་འཕང་ཐོབ་པ་ལ་ཐོས་བསམ་སྒོམ་གསུམ་ཡ་མ་བྲལ་བར་འགྲོ་དགོས་པ་རེད་ཅེས་བཤད་རྒྱུན་ཡོད་པ་དེ་ནི་མཁན་ཆེན་ཞི་བ་འཚོ་ཡབ་སྲས་ཀྱི་བཀའ་དྲིན་རེད། དེ་དུས་ཆོས་རྒྱལ་དབུས་སུ་བཞུགས་ནས་རྒྱ་ཡི་མཁན་པོ་ཚོ་དང་སློབ་དཔོན་ཀཱ་མ་ལ་ཤི་ལས་དབུ་ཁྲིད་པའི་ཚོགས་ཁག་ཅིག་བྱས་ཏེ་རྩོད་པ་བརྩད་པ་རེད། དེ་དུས་རྩོད་པ་བརྩད་པའི་སྐོར་ཡིག་ཐོག་ལ་བཀོད་འདུག་པ་དེང་སང་ང་ཚོས་མཐོང་རྒྱུ་ཡོད་པ་དེ་རེད། ཅེས་དང་།
ང་ཚོའི་མི་རབས་འདིས་དུས་ཚོད་ཁག་པོའི་ནང་ལ་ཆོས་རྒྱལ་གོང་མ་ཚོའི་ཞབས་འདེགས་གང་ལ་གང་འཚམ་སྒྲུབ་ཡོད་པ་རེད། ཧ་ཅང་དཀའ་ངལ་འཕྲད་པའི་དུས་ཚོད་གཉན་འཕྲང་གི་སྐབས་སུ་ད་ལྟའི་མི་རབས་འདིས་བྱས་རྗེས་ཆེན་པོ་བཞག་ཡོད་པ་རེད། ཕྱོགས་གཅིག་ནས་གཞིས་ལུས་རྒྱ་ཆེའི་མི་མང་གི་སེམས་ཤུགས་ཧ་ལས་པ་རེད། མི་འབུམ་ཁ་ཤས་བསད་པ་རེད། ཡིན་ནའང་། བོད་ཀྱི་སྙིང་སྟོབས་བརླག་ཡོད་པ་མ་རེད། དེ་བཞིན་ཕྲུ་གུ་ཆུང་ཆུང་སྐབས་ནས་སློབ་གསོ་བཏང་བ་སོགས་མང་པོ་བྱས་ཡོད་ཀྱང་། དེང་སང་ཕྲུ་གུ་ཆུང་ཆུང་ཚོས་ཀྱང་ང་ཚོ་བོད་པ་ཡིན་ཞེས་སེམས་ཤུགས་འཁྱེར་བསྡད་ཡོད་པ་ནི་ཧ་ལས་པ་རེད།
སྔ་མོ་ངོས་རང་ཆུང་ཆུང་སྐབས་ལྷ་སར་ཡོད་སྐབས་འབའ་བ་ཕུན་ཚོགས་དབང་རྒྱལ་དང་སངས་རྒྱས་ཡེ་ཤེས། སངས་རྒྱས་ཡེ་ཤེས་རྒྱལ་རོང་ཡིན་པ་ཡོད། ཐེངས་གཅིག་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་བཙུགས་ནས་དེའི་མཛད་སྒོའི་སར་རྒྱ་ནག་ཀྲུང་དབྱང་སྐུ་ཚབ་ཚོགས་པ་ཞིག་ཡོང་པ་རེད། སངས་རྒྱས་ཡེ་ཤེས་གུང་ཁྲན་ཏང་ཡོན་རེད། དམར་དམག་རྒྱང་བསྐྱོད་སྐབས་སུ་ཁོང་ཕྲུ་གུ་ཆུང་ཆུང་རེད་སྐབས་དེར་མར་ཁྲིད་ཕྱིན་པ་ཞིག་རེད། ད་དུང་གཞན་ཞིག་ཡོད་ཀྱང་མིང་དྲན་གྱི་མི་འདུག། སངས་རྒྱས་ཡེ་ཤེས་ཀྱི་མིང་ཡག་པོ་དྲན་གྱི་འདུག། སངས་རྒྱས་ཡེ་ཤེས་དར་རྩེ་མདོ་ཡི་གཙོ་འཛིན་གྲས་རེད། པེ་ཅིང་ནས་མཉམ་དུ་ཞལ་ལག་གནང་སྐབས་ཤིག་ལ་ལྷ་ས་པར་དུ་བརྒྱབ་པའི་གློག་བརྙན་ཞིག་བསྟན་པ་ཡིན། དེ་དུས་སངས་རྒྱས་ཡེ་ཤེས་ངའི་རྒྱབ་ལོགས་སུ་བསྡད་ཡོད། ལྷ་ས་གཙུག་ཁང་གི་པར་ཐོན་པ་དང་ངོས་ཀྱིས་འདི་ལྷ་ས་གཙུག་ལག་ཁང་རེད་ཅེས་བརྗོད་པ་དང་ལམ་སེང་རྒྱབ་ནས་ཐལ་མོ་སྦྱར་སོང་། སེམས་ཀྱི་གཏིང་དུ་བོད་ཀྱི་མི་རིགས་ཤིག་ཡིན་ཕྱིན་ཆད་ལ་བོད་ཀྱི་རིག་གཞུང་ཟེར་ན་ཆོས་དད་ཡོད་པ་ནི་ཧ་ཅང་གསལ་བོ་རེད།
དེ་བཞིན་འབའ་བ་ཕུན་ཚོགས་དབང་རྒྱལ་དང་ངེད་གཉིས་གྲོགས་པོ་ཡིན། གུང་ཁྲན་ཏང་ཡོན་རེད། ལྷ་ས་ནས་སྔ་མོ་བོད་གཞུང་གིས་དོགས་པ་བྱས་ཏེ་བསྐྲད་པའི་གྲས་རེད། བོད་རིགས་ཀྱི་ཞེན་ཁོག་ཆེན་པོ་ཡོད་པ་རེད། ཆོས་དད་ཕལ་ཆེར་མེད་པ་ལྟ་བུ་རེད། ཁོང་གིས་མའོ་ཙེ་ཏུང་ངེད་གཉིས་ཐུག་དུས་ངོས་ཀྱི་སྐད་བསྒྱུར་བྱེད་ཀྱི་ཡོད་པ་རེད། སྐད་བསྒྱུར་གལ་ཆེ་བའི་རིགས་ལ་ཕུན་ཚོགས་དབང་རྒྱལ་འཆར་ཅན་ཡོང་གི་རེད། ངོས་ཀྱིས་སྐད་གཏོང་གི་ཡོད། ཉིན་གཅིག་པེ་ཅིང་ལ་ཕུན་ཚོགས་དབང་རྒྱལ་ངེད་གཉིས་སྐད་ཆ་བཤད་སྐབས་ང་ཚོ་བོད་མི་རིགས་དེང་གི་དུས་སྐབས་སུ་ཧ་ཅང་དཀའ་ངལ་འཕྲད་ནས་སྐྱོ་བོ་ཞིག་ཆགས་བསྡད་པ་དེ་སྲ་ཐག་ཐག་ཆགས་ཐུབ་པའི་རེ་བ་ཆེན་པོ་ཡོད། རྒྱ་ནག་གུང་ཁྲན་ཏང་གིས་རོགས་བྱས། དེ་ནས་ང་རང་ལྷ་སར་ཡོད་དུས་ནོར་བུ་གླིང་གར་༸རྒྱལ་བ་རིན་པོ་ཆེར་མཇལ་བར་ཕྱིན་པ་ཡིན་ཟེར། དེ་དུས་༸རྒྱལ་བ་རིན་པོ་ཆེ་བཞུགས་ཁྲི་སྒང་ལ་ཆུང་ཆུང་ཞིག་འདུག་ཅེས་སོགས་དེའི་ལོ་རྒྱུས་མར་བཤད་རྗེས། ད་ཆ་༸རྒྱལ་བ་རིན་པོ་ཆེ་དགུང་ལོ་ཡར་ཕེབས་ཏེ་གཞོན་པ་ཤ་ཐང་གོ་ཐང་ཞིག་ཆགས་བསྡད་ཡོད་པ་རེད། ད་ང་ཚོར་རེ་བ་ཆེན་པོ་ཡོད་ཅེས་ངུས་སོང་། མིག་ཆུ་འཚེར་འཚེར་ཙམ་མ་ཡིན་པར་སྐད་མ་བརྒྱབ་ཙམ་ཞིག་ངུས་སོང་། མི་རིགས་ཀྱི་ཞེན་ཁོག་ཆེན་པོ་ཡོད་པ་ཧ་ཅང་གསལ་བོ་རེད། དེ་དང་དེས་མཚོན་པའི་བོད་རིགས་གུང་ཁྲན་ཏང་ཡོན་ལ་འཛུལ་ནས་ཆོས་དད་ཆེན་པོ་མེད་ཀྱང་བོད་མི་རིགས་ཀྱི་ཞེན་ཁོག་ཧ་ལས་པ་རེད། ངོས་རང་དེ་སྔ་མཚོ་སྔོན་ཁུལ་དུ་ཕྱིན་པ་དང་ཁམས་ཁུལ་དུ་ཕྱིན་སྐབས་བོད་རིགས་ཏང་ཡོན་མང་པོར་ཐུག་ཡོད་པ་རེད། ཁོ་ཚོ་ཚང་མར་མི་རིགས་ཀྱི་ཞེན་ཁོག་ཧ་ལས་པ་རེད།
མི་རིགས་ཀྱི་ཞེན་ཁོག་ཤུགས་ཆེན་པོ་ཡོད་པའི་རྒྱུ་མཚན་གཅིག་གང་རེད་ཟེར་ན་ཕྱི་ལོ་ ༡༩༥༦ དང་། ཕྱི་ལོ་ ༡༩༥༧ ལ་བོད་རིགས་ཏང་ཡོན་ལས་བྱེད་པ་མང་པོ་ཞིག་བཙོན་ལ་བཅུག་པ་དང་། ཕུན་ཚོགས་དབང་རྒྱལ་ཡང་དེ་དུས་བཙོན་ལ་བཅུག་པའི་གྲས་རེད། དེ་རྟགས་མཚན་ཧ་ཅང་གསལ་པོ་རེད། ངོས་རང་པེ་ཅིང་ལ་ཡོད་སྐབས་ཕུན་ཚོགས་དབང་རྒྱལ་སྐད་བསྒྱུར་བྱས་ཏེ་ཡོང་གི་ཡོད་པ་རེད། དེའི་རྗེས་རྒྱ་མི་དཔོན་པོ་མཐོན་པོ་ཞིག་ཡོད་པ་རེད། ཁོས་ང་ལ་ཕུན་ཚོགས་དབང་རྒྱལ་ཡར་ལྷ་སར་གཏོང་གི་ཡིན། ང་ཚོས་བློས་འཁེལ་གྱི་ཡོད་ཅེས་ལན་ཞིག་འབྱོར་སོང་། དེའི་རྗེས་ཕྱི་ལོ་ ༡༩༥༦ དང་ ༥༧ གང་རུང་ཞིག་ལ་ཀྲང་ཅན་ཝུའུ་ཟེར་བའི་རྒྱ་མིའི་དཔོན་པོ་ཞིག་ཡོད་པ་དེ་ནོར་བུ་གླིང་གར་ཡོང་ནས་ཕུན་ཚོགས་དབང་རྒྱལ་ཡར་ཡོང་གི་མ་རེད། ཕུན་ཚོགས་དབང་རྒྱལ་མི་རིགས་རང་ལུགས་ཧ་ཅང་ཤུགས་ཆེན་པོ་རེད། དཔེར་ན། ཕུན་ཚོགས་དབང་རྒྱལ་འབའ་ལ་ཡོད་དུས་འབའ་ས་ཁུལ་དུ་བོད་མིའི་གུང་ཁྲན་ཏང་ཞིག་འཛུགས་པའི་བསམ་བློ་བཏང་འདུག དེ་མི་རིགས་རང་ལུགས་པའི་ནོར་འཁྲུལ་ཆེན་པོ་རེད། དེར་བརྟེན་ཕུན་ཚོགས་དབང་རྒྱལ་ཡར་ཡོང་གི་མ་རེད་ཅེས་ཟེར། དེ་ནས་ཕུན་ཚོགས་དབང་རྒྱལ་བཙོན་ལ་བཅུག་པ་རེད། དེར་བརྟེན་ཆོས་ལ་དད་པ་ཡོད་ནའང་རེད་མེད་ནའང་རེད། བོད་མི་རིགས་ཀྱི་ཞེན་ཁོག་ཧ་ཅང་ཤུགས་ཆེན་པོ་རེད། དུས་ད་ལྟའི་བར་དུ་ལོ་ངོ་དྲུག་ཅུ་ཟིན་འགྲོ་བཞིན་ཡོད་པ་རེད། བོད་རིགས་ཤིག་ཡིན་པའི་ཚུན་ལ་བོད་མི་རིགས་ཀྱི་ཞེན་ཁོག་དེ་ཤུགས་ཆེན་པོ་ཡོད་བསྡད་པ་ཞིག་རེད།
དེ་ནས་ང་ཚོ་བཙན་བྱོལ་ལ་སླེབས་པ་རེད། ནོར་བུ་གླིང་ག་ནས་ཐོན་ཡོང་སྐབས་སྲོག་འགོ་ཐོན་ཡོང་མི་ཡོང་བསམ་ནས་ཡོང་བ་ཡིན། གནས་ཚུལ་ལྷིང་པོ་བྱུང་ན་བསམ་ནས་ཐབས་ཤེས་གང་ཡོང་ཅི་ཡོང་འགྱོད་པ་མེད་པ་བྱས་པ་ཡིན། ཁྱོན་ནས་འགྲུབ་མ་སོང་། ཟླ་ ༣ ཚེས་ ༡༠ ཉིན་མི་མང་ཡོང་ནས་རྒྱ་མི་བོད་ནས་ཕར་རྒྱུགས་ཞེས་ངོ་རྒོལ་སྐད་འབོད་ཤུགས་ཆེན་པོ་བྱས་ཏེ་ནོར་བུ་གླིང་གར་སླེབས་པ་རེད། ངོས་ནས་ཁོ་ཚོའི་འགོ་ཁྲིད་ཚོ་ཡར་བོས་ཏེ་འདི་ལྟར་ཟ་ངེ་ཟིང་ངེ་བྱས་ཏེ་མ་འདུག། ཁྱོད་རང་ཚོའི་འཐུས་མིའམ་སྐུ་ཚབ་ཁ་ཤས་ནོར་བུ་གླིང་གར་བསྡད་ན་འགྲིག་གི་རེད་ཅེས་བརྗོད་པ་ཡིན། ཁོ་ཚོས་ཁྱོན་ནས་ཉན་གྱི་མི་འདུག། ཨུ་ཐུག་པ་ཡིན་རྒྱུ་རེད། ཧ་ཅང་མཁྲེགས་པོ་བྱེད་ཀྱི་འདུག། དེ་ལྟར་ཚེས་ ༡༠ ཉིན་གནས་ཚུལ་དེ་བྱུང་ནས་ཚེས་ ༡༦ བར་དུ་ངོས་ནས་ཐབས་ཤེས་གང་ཡོང་བྱས་པ་ཡིན། རྒྱ་མི་ལའང་ང་ཕོད་བརྒྱུད་ནས་ཕར་ཡི་གེ་བྲིས་པ་ཡིན། དེ་དུས་མཚན་ཞབས་རྒྱ་མཚོ་གླིང་ཡོད་པ་རེད། རྒྱ་མི་ལ་འབྲེལ་བ་ཏོག་ཙམ་ཡོད་པ་རེད། ཉིན་གཅིག་ངོས་ཀྱིས་རྒྱ་མི་ལ་ཕར་ཡི་གེ་བྲིས་པའི་ཡིག་ལན་རྒྱ་མཚོ་གླིང་གིས་བསྣམས་ཕེབས་སོང་། ནོར་བུ་གླིང་གའི་གཞུང་སྒོ་ལ་མི་མང་གིས་སྐུ་སྲུང་བཙུགས་ཡོད་པས་རྒྱ་མཚོ་གླིང་གིས་ཨམ་ཕྲག་ནང་འཁྱེར་མ་ནུས་པར་ཕྱག་ཕུའི་སྣེ་རལ་ནས་རྒྱ་མིའི་ཡི་གེ་དེར་བཅུག་ནས་འཁྱེར་སླེབས་སོང་། དེ་ལྟར་ཐབས་ཤེས་གང་ཡོང་བྱས་པ་དང་། ཕྱོགས་གཅིག་ནས་བོད་པ་ཚོ་ལའང་ཟ་ངེ་ཟིང་ངེ་མ་བྱེད། མི་མང་གིས་ངོ་རྒོལ་གྱི་རྣམ་པ་བྱས་ཏེ་མ་སྡོད་ཅེས་འཐུས་མི་ཁ་ཤས་ལ་བཤད་པ་དང་། རྒྱ་མི་ལའང་ཡི་གེ་བྲིས་ཏེ་གང་ཡོང་བྱས་པ་ཡིན།
ཉིན་མཐའ་མར་ཐན་ཀོ་སན་གྱིས་ངོས་ལ་ནོར་བུ་གླིང་གའི་༸རྒྱལ་བ་རིན་པོ་ཆེ་བཞུགས་ས་གང་དུ་ཡོད་ན་དེ་ལ་རྟགས་ཤིག་རྒྱག་རོགས། ང་ཚོས་དེ་ལ་སྲུང་སྐྱོབ་བྱས་ཏེ་མེ་སྒྱོགས་མ་ཐེབས་པ་བྱེད་ཀྱི་ཡིན་ཞེས་ཡི་གེ་ཞིག་འདུག དེ་ལ་གོ་བ་ལེན་སྟངས་གཉིས་འདུག། ངོས་རང་སྡོད་ས་སྲུང་སྐྱོབ་ཆེད་རྟགས་རྒྱག་རོགས་ཟེར་གྱི་ཡོད་དམ། འབེན་གྱི་དོན་དུ་རྟགས་རྒྱོབས་ཟེར་གྱི་ཡོད་པ་ཚོད་མ་ཐུག་པ་ཞིག་རེད། ཧ་ཅང་ཛ་དྲག་ཆགས་བསྡད་ཡོད་པ་རེད། མདོ་སྟོད་སྨད་ཀྱི་ས་ཁུལ་ལ་ཕྱི་ལོ་ ༡༩༥༦ ནས་ཟིང་ལངས་ཚར་བའི་རྗེས་ལ་བླ་མ་དང་དཔོན་པོ་མང་པོ་རྒྱ་མིའི་ཚོགས་འདུར་སྐད་བཏང་ནས་འཇུས་པ་དང་། དེ་ནས་བཙོན་ལ་བཅུག་པ་དང་། དམར་གསོད་བཏང་བ་སོགས་བྱས་འདུག། དེར་བརྟེན་ཚོད་མ་ཐུག་པ་ཞིག་འདུག གང་ལྟར་ཚེས་ ༡༠ ནས་ ༡༧ བར་བོད་པ་ཚོས་ཀྱང་མཁྲེགས་པོ་བྱས་ཏེ་བསྡད། རྒྱ་མིས་ཀྱང་དགོང་མ་རྟག་པར་ལྷ་སར་དམག་མི་དང་མེ་སྒྱོགས་རླངས་འཁོར་མང་པོ་བཏང་ཡོང་གི་ཡོད། རྩེ་ཕོ་བྲང་གི་མདུན་དུ་ཡོད་པའི་གྲིབ་ཚེ་མཆོག་གླིང་གི་གཤམ་དུ་རྒྱ་མིའི་མེ་སྒྱོགས་དམག་སྒར་ཞིག་ཡོད་པ་རེད། ངོས་རང་རྩེ་ཕོ་བྲང་དུ་སྡོད་སྐབས་དེ་མཐོང་གི་ཡོད། ནམ་རྒྱུན་མེ་སྒྱོགས་དེ་དག་ལ་ཁ་གཅོད་བརྒྱབ་བཞག་ཡོད། ཚེས་ ༡༦ ལ་མེ་སྒྱོགས་ཡོད་ཚད་ཀྱི་ཁ་གཅོད་ཕྱེས་པ་དང་། དགོང་མ་རེ་བཞིན་མཚོ་བོད་རླངས་འཁོར་འགྲོ་ལམ་ཟེར་བ་ཞིག་ཡོད་པ་དེ་ནས་རྒྱ་མི་དམག་མི་ཡོང་བསྡད་པ་ཞིག་གི་སྐབས་སུ་ངོས་ལ་ཡི་གེ་དེ་འབྱོར་བ་རེད། ཡག་རྟགས་ཁྱོན་ནས་མི་འདུག བརྟག་དཔྱད་བྱེད་པ་སོགས་བྱས་མཐར་ཟླ་ ༣ ཚེས་ ༡༧ དགོང་མོ་ལྷ་སའི་ཆུ་ཚོད་ ༡༠ པའི་ཐོག་ངོས་རང་ཐོན་ཡོང་བ་རེད། ཕྱི་ཉིན་ཉི་མ་ཤར་བ་མཐོང་ཡོང་མི་ཡོང་བསམ་ནས་སྲོག་མགོ་ཐོན་མིན་གྱི་མཚམས་ནས་ཐོན་ཡོང་བ་རེད། དེ་ལྟར་རིམ་པས་རྒྱ་གར་ལ་ཐོན་པ་རེད། ཅེས་སོགས་བཀའ་སློབ་སྩལ་ཡོད་པ་བཅས།།


text:
༄༅། །ཕྱི་ལོ་ ༢༠༡༧ ཟླ་ ༤ ཚེས་ ༢༧ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་རྒྱལ་ས་ལྡི་ལིར་དེང་དུས་ཤེས་ཡོན་ལམ་ལུགས་ནང་འགྲོ་བ་མིའི་ནང་གི་གཤིས་རྒྱུད་དང་འབྲེལ་བའི་བྱམས་པ་དང་བརྩེ་བ། ཆོག་ཤེས། བཟོད་བསྲན་སོགས་གོང་མཐོར་གཏོང་ཆེད་རྒྱ་གར་གྱི་ཉམས་ཞིབ་བསྟི་གནས་ཁང་ Tata Institute of Social Sciences ཞེས་པའི་འགན་འཛིན་ལྷན་ཚོགས་ཀྱི་ཚོགས་མི་རྣམས་ལ་མཇལ་ཁ་དང་ཉམས་ཞིབ་ཀྱི་དགོས་དོན་ལྟར་གོ་བསྡུར་སྦྱངས་བཤད་མཛད་སྐབས་བཀའ་སློབ་སྩལ།
དེ་ཡང་༸གོང་ས་མཆོག་གིས་འདིར་སྐད་ཆ་འདྲ་ཆགས་པོ་བཤད་རྒྱུའི་ཆེད་དུ་འཛོམས་པ་མ་ཡིན་པར་ཕྱི་དངོས་པོའི་འཛུགས་སྐྲུན་ཡར་རྒྱས་ཆེན་པོ་སོང་ཡང་མི་ཕན་ཚུན་གསོད་རེས་བྱེད་པ་སོགས་འགྲོ་བ་མིའི་དཀའ་ངལ་མང་དག་ཅིག་སྔར་བཞིན་ལྷག་ཡོད་པས། བཟང་ཕྱོགས་ནས་རེ་བ་རྒྱག་ས་ཞིག་ཡོད་པ་ནི་ཚན་རིག་པ་ཚོས་བརྟག་དཔྱད་བྱས་པ་བརྒྱུད་མིའི་ལྷན་སྐྱེས་ཀྱི་རང་བཞིན་བྱམས་བརྩེ་ལྡན་པ་ཞིག་ཡིན་པ་ར་སྤྲོད་ཐུབ་ཡོད་པ་དེ་ཡིིན་པ་དང་། གནས་ཚུལ་དེ་གོ་མ་ཐག་ང་ཚོས་འབད་བརྩོན་བྱེད་པ་བརྒྱུད་འགྲོ་བ་མིའི་གཤིས་རྒྱུད་ལ་ཡོད་པའི་གཞི་རྩའི་བཟང་པོའི་རིན་ཐང་དེ་དག་གོང་མཐོར་གཏོང་ཐུབ་པ་འདུག་བསམ་པའི་ངེས་པ་སྔར་བས་ཆེ་རུ་སོང་བའི་སྐོར་བཀའ་སློབ་སྩལ་བ་དང་།
གཞན་ཡང་བྱིས་པའི་སྐབས་སུ་བྱམས་བརྩེ་གལ་ཆེན་པོ་ཆགས་ཡོད་པ་དང་། ལོ་ན་ཡར་སོན་རིམ་བཞིན་ཞེ་སྡང་དང་རེ་དོགས། ཕྲག་དོག་སོགས་ཀྱིས་རྒྱུད་བརླམས་པས་དེ་དག་མིའི་ལྷན་སྐྱེས་ཡིན་པ་ལྟ་བུ་དང་། ང་རྒྱལ་དེ་རང་ཉིད་སྲུང་སྐྱོང་བྱེད་མཁན་ལྟ་བུར་མཐོང་ནས་ཡོད་ཏན་དུ་བལྟ་བཞིན་ཡོད་པ་དང་། ཁོང་ཁྲོ་དང་ང་རྒྱལ་ལ་བདེན་ཁ་བྱིན་པ་ཡིན་ན་མཐར་དཀའ་ངལ་འཕྲད་རྒྱུ་ཡིན་པའི་སྐོར་བཀའ་གནང་། དེ་བཞིན་དེང་དུས་ཤེས་ཡོན་ལམ་ལུགས་ནང་དུ་བཟང་སྤྱོད་ཀྱི་སྐོར་ལ་སྐད་ཆ་བཤད་མཁན་ཧ་ཅང་ཉུང་ཉུང་ཡིན་པ་དང་། བྱམས་བརྩེ་བརྗོད་སྐབས་སྤྱིར་སྟངས་ལྟ་བུར་བརྩི་བཞིན་ཡོད། སྔོན་མའི་གནས་ཚུལ་དུ་བཟང་སྤྱོད་གོང་མཐོར་གཏོང་མཁན་དེ་གཙོ་བོ་ཆོས་ཕྱོགས་ཀྱི་བྱ་བ་ཞིག་ཡིན་པར་ངོས་འཛིན་ཡོད་ཀྱང་། དེང་གི་སྐབས་སུ་ཆོས་དང་ཤེས་ཡོན་གཉིས་ལམ་སོ་སོར་ཕྱེ་ནས་འགྲོ་བཞིན་ཡོད་པའི་སྐོར་སོགས་ཆོས་དང་མ་འབྲེལ་བའི་བཟང་སྤྱོད་ཀྱི་སྐོར་དང་དེ་ཇི་ལྟར་གོང་འཕེལ་གཏོང་དགོས་པའི་སྐོར་སོགས་ལ་བཀའ་སློབ་སྩལ་བ་དང་། ཉིན་གུང་ལྗགས་སྨིན་གྲུབ་རྗེས་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་རྒྱལ་སྤྱིའི་ཚོགས་ཁང་ (India International Center) དུ་ཆིབས་སྒྱུར་བསྐྱངས་ཏེ་ཕྱི་ལོ་ ༢༠༡༦ ལོའི་མཁས་དབང་ཨེམ་ཨལ་སེན་ལྡེའི་རྗེས་དྲན་གཟེངས་རྟགས་ (The Professor M.L Sondhi Prize) འབུལ་བཞེས་མཛད།
དེ་ཡང་རྒྱ་གར་གྱི་ཤེས་ལྡན་མི་སྣ་གྲགས་ཅན་དང་ཆབ་སྲིད་པ། ཕྱི་རྒྱལ་གཞུང་ཚབ་ཁག་ཅིག་གི་གནད་ཡོད་མི་སྣ། བོད་དོན་རྒྱབ་སྐྱོར་བ་སོགས་འདུ་འཛོམས་སྐབས། ཐོག་མར་གཙུག་ལག་སློབ་དཔོན་སྐུ་ཞབས་སེན་ལྡེའི་དམ་པ་ཁོང་གི་ལྕམ་སྐུ་ཨེམ་ཨལ་སེན་ལྡེའི་ལྕམ་མཱ་རྡོ་རི་སཱན་ཏྲ་ནམ་སེན་ལྡེའི་(Mrs Madhuri Santanam Sondhi) ལགས་ཀྱིས་ངོ་སྤྲོད་ཀྱི་གསུང་བཤད་གནང་སྐབས། གཙུག་ལག་སློབ་དཔོན་སྐུ་ཞབས་སེན་ལྡེ་(Prof ML Sondhi) དམ་པ་ཁོང་རྒྱ་གར་གཞུང་ཚབ་ཏུ་བསྐོ་གཞག་གནང་རྗེས་ཐོག་མར་ཅེག་ཡུལ་གྱི་རྒྱལ་ས་པ་རཱག་ (Prague) ནང་གནས་སྤོས་གནང་རྗེས་འཛམ་གླིང་མཉམ་འབྲེལ་རྒྱལ་ཚོགས་སུ་གནས་སྤོ་བསྐོ་གཞག་གནང་ཡོད་སྐོར་དང་།
དམ་པ་ཁོང་འཛམ་གླིང་མཉམ་འབྲེལ་རྒྱལ་ཚོགས་སུ་ཕྱག་ལས་གནང་རིང་ཕྱི་ལོ་ ༡༩༦༠ ནང་འཁེལ་ཞིང་། བོད་དོན་སྐོར་རྒྱལ་ཚོགས་སོགས་ནང་བགྲོ་གླེང་གནང་སྐབས་དོ་སྣང་ཆེན་པོས་གསན་འཇོག་གནང་མྱོང་ཡོད་པ་མ་ཟད། ཕྱི་ལོ་ ༡༩༦༢ ལོར་བོད་རང་སྲིད་རང་སྐྱོང་། (Tibet-Swaraj Committee) ཞེས་པའི་ཚོགས་པ་གསར་འཛུགས་གནང་བ་དང་། ཕྱིས་སུ་དམ་པ་ཁོང་གིས་རྒྱ་གར་གཞུང་གི་སྐུ་ཚབ་ཐོག་ནོ་བྷེལ་ཞི་བདེའི་གཟེངས་རྟགས་བཞེས་མཁན་གྱི་མཚན་གཞུང་ནང་༸གོང་ས་༸སྐྱབས་མགོན་ཆེན་པོ་མཆོག་གི་མཚན་བདམས་གནང་བ་དང་། ལྷག་པར་དམ་པ་ཁོང་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཅེག་སྤྱི་མཐུན་རྒྱལ་ཁབ་ཀྱི་སྲིད་འཛིན་དམ་པ་སྐུ་ཞབས་ཝ་སི་ལབ་ཧ་ཝེལ་ (Vaclav Havel) མཆོག་ངོ་སྤྲོད་ཞུས་པ་མ་ཟད། མགོན་པོ་གང་ཉིད་མཆོག་ཨི་སི་རེལ་ (Israel) ཡུལ་དུ་ཆིབས་སྒྱུར་ཐོག་མར་གོ་སྒྲིག་ཞུ་མཁན་གཙོ་གྲས་ཡིན་སྐོར་དང་། ༸གོང་ས་༸སྐྱབས་མགོན་ཆེན་པོ་མཆོག་གིས་བོད་མི་བཙན་བྱོལ་བ་རྣམས་ལ་ཡང་དག་པའི་མང་གཙོའི་ལམ་བཟང་གསོལ་སྩལ་མཛད་པ་དང་། མགོན་པོ་གང་ཉིད་མཆོག་གིས་འགྲོ་བ་མིར་རང་བཞིན་ལྷན་སྐྱེས་སུ་ཡོད་པའི་བྱམས་པ་དང་བརྩེ་བ་གོང་མཐོར་གཏོང་ཐབས་ཆེད་ཐུགས་བརྩོན་མཛད་བཞིན་ཡོད་པ་དང་། ཚན་རིག་དང་ནང་ཆོས་དབར་གྱི་འབྲེལ་བ་གོང་མཐོར་གཏོང་ཐབས་མཛད་བཞིན་པའི་རླབས་ཆེན་གྱི་མཛད་ཁུར་རྣམས་ལ་ཡི་རངས་བསྔགས་བརྗོད་རྒྱ་ཆེར་ཞུས།
དེ་རྗེས་༸གོང་ས་མཆོག་ལ་མངོན་བསྟོད་ཞུ་ཆེད་གཙུག་ལག་སློབ་དཔོན་སེན་ལྡེའི་ (ML Sondhi) དམ་པ་ཁོང་གི་སྲས་ཝི་ཝཀ་ཨ་ནནྡ་ (Vivekanand) ལགས་ཀྱིས། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཞི་བའི་དོན་ཚན་ལྔ་གཞི་རྩར་བཟུང་ནས་རྒྱ་དཀར་ནག་གཉིས་ཀྱི་དབར་འཚེ་མེད་ཞི་བའི་བོད་འཛུགས་སྐྲུན་མཛད་ཐབས་མཛད་པ་དང་སྦྲགས། རྒྱ་ནག་གཞུང་གིས་བོད་དེ་གནའ་སྔ་མོ་ནས་རྒྱ་ཁོངས་ཡིན་པ་བསྒྲུབ་རྒྱུའི་གཡོ་བྱུས་ལ་གདོང་ལེན་མཛད་བཞིན་པ་སོགས་མཁས་མཛངས་ལྡན་པའི་མཛད་རྗེས་ལ་ཆེ་བསྟོད་རྒྱ་ཆེར་ཞུས་པ་དང་།
དེ་ནས་རྒྱ་གར་གཞུང་གི་ཕྱི་སྲིད་དྲུང་ཆེ་སྐུ་ཞབས་ལ་ལིཏ་མན་སིངྒ་ (Lalit Mansingh) མཆོག་གིས་གཙུག་ལག་སློབ་དཔོན་དམ་པ་ཁོང་གིས་བོད་དོན་ལ་ཡུན་རིང་རྒྱབ་སྐྱོར་གནང་སྐོར་སོགས་ངོ་སྤྲོད་ཞུས་པ་དང་སྦྲགས། ༸གོང་ས་༸སྐྱབས་མགོན་ཆེན་པོ་མཆོག་༸སྐུ་ཚེ་ཡུན་དུ་བརྟན་ཞིང་འཕྲོད་བཞེས་སྔར་རྒྱུན་ལྟར་གསལ་ཐང་ཐོག་བོད་མིའི་མགོན་དཔུང་དམ་པར་བཞུགས་སུ་གསོལ་ཆེད་སྨོན་འདུན་ཤུགས་དྲག་དང་བཅས་སྲོལ་རྒྱུན་དར་གོས་འབུལ་ལམ་ཞུས་པ་དང་། ལྕམ་སྐུ་མ་དུ་རི་སེན་ལྡེའི་ (Mrs Sondhi) མཆོག་གིས་༸གོང་ས་མཆོག་ལ་གཟེངས་རྟགས་འབུལ་ལམ་ཞུས།
སྐབས་དེར་སྐུ་མགྲོན་གཙོ་བོ་རྒྱ་གར་གྲོས་ཚོགས་གོང་མའི་འཐུས་མི་ཟུར་པ་སྐུ་ཞབས་ཨ་རུན་ཤོ་རི་ Arun Shourie མཆོག་གིས་གསུང་དོན། སྤྱིར་སྟངས་གཟེངས་རྟགས་འབུལ་སྐབས་གཟེངས་རྟགས་ཐོབ་མཁན་གྱི་མཚན་སྙན་གྲགས་ཆེ་རུ་འགྲོ་རྒྱུར་ཕན་ཐོགས་ཡོང་རྒྱུ་ཡིན་པ་ནི་ཆོས་ཉིད་ལྟ་བུ་ཡིན། འོན་ཀྱང་ཐེངས་འདིར་གཟེངས་རྟགས་བཞེས་མཁན་༸གོང་ས་༸སྐྱབས་མགོན་ཏཱ་ལའི་བླ་མ་མཆོག་ཡིན་སྟབས་གཟེངས་རྟགས་ཀྱི་མཚན་སྙན་ལ་ཚུར་ཕན་ཐོགས་བྱུང་ཡོད། དེ་འདྲ་བྱུང་བ་ཧ་ཅང་དཀོན་པོ་རེད། ཅེས་དང་། ༸གོང་ས་མཆོག་གིས་བཟང་སྤྱོད་གོང་སྤེལ་གཏོང་གནང་མཛད་བཞིན་པའི་རླབས་ཆེན་གྱི་མཛད་བཟང་དེ་ཉིད་མེས་པོ་དམ་པ་གཱན་དྷི་དང་མཚུངས་ཚུལ་སོགས་གསུངས་བཤད་གནང་བ་མ་ཟད། ཨ་རིའི་ནིའུ་ཡོག་དུས་བབ་གསར་འགོད་པ་ཞིག་གིས་སྐབས་ཤིག་༸གོང་ས་མཆོག་ལ། རྒྱ་ནག་གཞུང་གིས་བོད་ནང་དཀའ་ངལ་དེ་ལྟ་བུ་ཞིག་བཟོས་ཡང་སྐུ་ཉིད་མཆོག་༸ཞལ་འཛུམ་མདངས་དང་བཅས་ཐུགས་དགྱེས་ཚོར་གྱི་རྣམ་པ་དུས་རྟག་ཏུ་ཡོད་པ་དེར་རྒྱུ་མཚན་གང་ཡིན་སྐོར་དྲི་བ་ཞུས་པར། ༸གོང་ས་མཆོག་གིས། རྒྱ་ནག་གཞུང་གིས་བོད་ནང་འཁྲོག་བཅོམ་བྱས་ཟིན་སྟབས་ད་དུང་ངོས་ཀྱི་སེམས་ནང་གི་ཞི་བདེ་དེ་ཡང་འཁྱེར་འཇུག་འདོད་མེད། ཅེས་བཀའ་ལན་སྩལ་ཡོད་སྐོར་སྙན་སྒྲོན་ཞུས།
དེ་ནས་༸གོང་ས་མཆོག་གིས་དེང་གི་འཛམ་གླིང་ནང་དུ་འཁྲུགས་ཆ་དོད་པོ་ཡོད་པ་དེ་ནི་ཤེས་ཡོན་ལམ་ལུགས་ནང་དུ་བཟང་སྤྱོད་ཀྱིས་མ་འདང་བ་ཡིན་པས་ཆོས་ལུགས་དང་མ་འབྲེལ་བའི་སྒོ་ནས་བྱམས་བརྩེའི་བསླབ་བྱ་སྤེལ་ཏེ་མིའི་སྤྱོད་ལམ་བཟང་པོར་བསྒྱུར་དགོས་པ་དང་། རྒྱ་གར་གྱི་གནའ་རབས་རིག་གཞུང་སེམས་ཁམས་རིག་པ་དང་ལྟ་གྲུབ་ཕྱུག་པོ། དེ་ཡང་རིགས་ལམ་གྱི་སྒོ་ནས་གཏན་ལ་ཕབ་ཡོད་པའི་རྒྱ་གར་གྱི་ཁྱད་ནོར་སླར་གསོ་བྱེད་དགོས་པའི་སྐོར་ལ་དགོངས་བཞེས་དང་འབད་བརྩོན་གནང་བཞིན་པའི་སྐོར་ལ་བཀའ་སློབ་སྩལ་དང་དྲི་བ་ཁག་ལ་བཀའ་ལན་ཡང་མཛད།
ཚེས་ ༢༨ ཉིན་སྔ་དྲོ་རྒྱ་གར་དབུས་གཞུང་གི་ཤེས་རིག་ལས་ཁུངས་ཀྱི་སྐུ་ཚབ་དྲུང་ཆེ་གཞོན་པ་དང་། སློབ་གྲྭ་ཁག དེ་བཞིན་རྒྱ་གར་དབུས་གཞུང་ཤེས་ཡོན་སྲིད་བྱུས་ལས་ཁུངས་ཀྱི་འཐུས་མི། དབུས་བོད་མིའི་སྒྲིག་འཛུགས་ཀྱི་ཤེས་རིག་དང་ཆོས་བཀའ་བློན་སོགས་ཚོགས་མི་ཧྲག་བསྡུས་ཀྱི་ཚོགས་འཛོམས་ལ་༸གོང་ས་མཆོག་དབུ་བཞུགས་གནང་བ་དང་། སྐབས་དེར་ཚོགས་འདུར་བཅར་བའི་ཚོགས་མི་ཚང་འཛོམས་སར་སྡེ་ཚན་ཁག་དྲུག་གི་འཐུས་མིས་ད་བར་སློབ་གྲྭ་ཁག་གི་ནང་དུ་དགེ་རྒན་ལ་ཟབ་སྦྱོང་སྤྲད་པའི་ཐོག་ཆོས་དང་མ་འབྲེལ་བའི་བཟང་སྤྱོད་ཀྱི་སློབ་གསོ་སྤེལ་ཐབས་དང་དཀའ་ངལ་ཅི་འཕྲད། གྲུབ་འབྲས་ཅི་སོན་སོགས་སྙིང་བསྡུས་༸སྙན་སྒྲོན་ཞུས་པར་༸གོང་ས་མཆོག་ཐུགས་དགྱེས་ཚོར་ཆེན་པོས་འདི་ནི་འཛམ་གླིང་མི་གྲངས་དུང་བདུན་ཅུའི་བདེ་སྡུག་ལ་དམིགས་ཏེ་མི་རེ་ངོ་རེར་འགན་འཁྲི་ཡོད་པ་ལས། མི་རེ་ཟུང་ལ་འགན་ཡོད་པ་ཙམ་མ་ཡིན་པར། མུ་མཐུད་དུ་འཆར་གཞི་ལག་བསྟར་གྱིས་མ་འོངས་གྲུབ་འབྲས་ཇི་ལྟར་ཐོན་བཞིན་ཞིབ་འཇུག་མཐིལ་ཕྱིན་པ་བྱས་ཏེ་རྒྱ་གར་རྒྱལ་ཡོངས་དང་འཛམ་གླིང་ལ་ཁྱབ་ཐུབ་པ་བྱེད་དགོས་པ་རེད། ཅེས་སོགས་བཀའ་སློབ་སྩལ་བ་དང་། ཕྱི་དྲོ་ཆུ་ཚོད་༤བ་ཙམ་ལ་རྒྱ་གར་གྱི་རྒྱལ་ས་ལྡི་ལིའི་མཛད་འཕྲིན་ཁག་ལེགས་པར་གྲུབ་སྟེ་བཞུགས་སྒར་ཕོ་བྲང་དུ་༸ཞབས་སོར་བདེ་བར་འཁོད་ཡོད་པ་བཅས།།


text:
སློབ་དཔོན་ཧོན་ཧྲང་ལའོ་ཡིས་བོད་རང་སྐྱོང་ལྗོངས་དེ་རྒྱ་ནག་དང་ཐ་དད་ཡིན་སྐོར་གསུངས་སོང་།
ཟླ་འདིའི་ཚེས་༢༡ ཉིན་བོད་ཀྱི་གཞོན་ནུ་ལྷན་ཚོགས་ཀྱི་གོ་སྒྲིག་འོག དྷ་ས་བོད་ཀྱི་གསོལ་མགྲོན་ཁང་དུ་ཧོང་ཀོང་གི་གཙུག་ལག་སློབ་གྲྭ་ཆེན་མོའི་སློབ་དཔོན་ཟུར་པ་དང་རྒྱ་ནག་གི་ལོ་རྒྱུས་ཉམས་ཞིབ་པ་ཧོན་ཧྲང་ལའོ་(Hon-Shiang Lau) ཡིས་རྒྱ་ནག་དང་བོད་ཀྱི་ལོ་རྒྱུས་ཐོག་གསུང་བཤད་གནང་ཡོད་པ་རེད།
སྐབས་དེར་ཁོང་གིས་གཙོ་བོ་༡༣༦༨ ནས་༡༦༤༤ བར་གྱི་རྒྱ་ནག་གི་མིང་རྒྱལ་རབས་དང་། ༡༦༤༤ ནས་༡༩༡༡ བར་ཆིང་རྒྱལ་རབས་སྐབས་ཀྱི་ཡིག་ཆ་ལུང་འདྲེན་གྱིས་༡༩༤༩ གོང་གི་རྒྱ་བོད་བར་གྱི་ལོ་རྒྱུས་སྐོར་གསུང་སྐབས། ཁོང་གིས་ད་ལྟ་རྒྱ་ནག་གཞུང་གིས་བོད་དེ་གནའ་རབས་ནས་རྒྱ་ནག་གི་ཆ་ཤས་ཡིན་ཟེར་གྱི་ཡོད་ན། གནའ་རབས་ལ་ངོས་འཛིན་ག་འདྲ་དགོས་སྐོར་དང་། མིང་རྒྱལ་རབས་དང་ཆིང་རྒྱལ་རབས་ནས་བརྒྱུད་༡༩༤༩ སྔོན་བར་དུ་བོད་དེ་རྒྱ་ནག་གི་ཆ་ཤས་ཡིན་པའི་ཡིག་ཆ་ཁ་གསལ་གང་ཡང་མེད་པ་དང་། དེ་ཡང་གཙོ་བོ་ད་ལྟའི་བོད་རང་སྐྱོང་ལྗོངས་དེ་བོད་ལ་ངོས་འཛིན་བྱས་ན་རྒྱ་ནག་དང་ཐ་དད་ཡིན་པ་ཁ་གསལ་ཡོད་སྐོར། ད་ལྟའི་བོད་རང་སྐྱོང་ལྗོངས་ཀྱི་ཕྱི་ལ་ཡོད་མཁན་ཚོའི་ལོ་རྒྱུས་མགོ་རྙོག་ཆེ་བ་ཡོད་སྐོར་ཡང་གསུངས་སོང་།
བོད་རང་སྐྱོང་ལྗོངས་དེ་རྒྱ་ནག་གིས་བོད་ལ་བཙན་འཛུལ་རྗེས་ནས་བྱུང་བ་ཞིག་ཡིན་པ་ལས། དེའི་སྔོན་བོད་ངོས་འཛིན་བྱེད་སྟངས་གཅིག་ལས་མེད་པས། ཁྱེད་རང་གིས་དེའི་ཕྱོགས་ནས་བོད་ངོས་འཛིན་བྱེད་སྟངས་ག་འདྲ་ཡིན་སྐོར་དྲིས་པར། ཁོང་གིས། བོད་རང་སྐྱོང་ལྗོངས་ཀྱི་འོག་མ་ཚུད་པའི་བོད་པ་ཚོ་རྒྱ་ནག་གི་ཆ་ཤས་རེད་ཟེར་གྱི་མེད་ཀྱང་། རང་སྐྱོང་ལྗོངས་དེ་རྒྱ་ནག་གི་ལོ་རྒྱུས་ཐོག་ནས་ཐ་དད་ཡིན་པ་ཁ་གསལ་ངོས་འཛིན་བྱེད་བདེ་བ་དང་། རྒྱལ་ཁབ་ངོས་འཛིན་བྱེད་སྟངས་ལ་ས་ཁྲ་རྙིང་པ། ལོ་རྒྱུས་ཡིག་ཆ། འབངས་ལ་ཁྲལ་བསྡུ་སྟངས་ཕྱོགས་གང་ཐད་ནས་བལྟས་ཀྱང་བོད་རང་སྐྱོང་ལྗོངས་དེ་རྒྱ་ནག་ལས་ཐ་དད་ཡིན་པ་མ་ཟད། མ་འོངས་པར་བོད་རང་བཙན་དང་རང་སྐྱོང་ག་རེ་བརྩད་ཀྱང་དེ་སྟབས་བདེ་བ་དང་། བོད་ངོས་འཛིན་བྱེད་བདེ་བ་ཡོད་སྐོར་གསུངས་སོང་།།
གསར་འགོད་པ་ཆོས་ཉིད་འོད་ཟེར།


text:
༄༅། །ཕྱི་ལོ་ ༢༠༡༧ ཟླ་ ༡ ཚེས་ ༦ ཉིན་གྱི་སྔ་དྲོ་དུས་དབང་ཐེངས་ ༣༤ པའི་སྒྲུབ་བཞག་ཞལ་འདོན་གནང་བ་དང་། ཉིན་གུང་ཆུ་ཚོད་ ༡༢ ཙམ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡོར་གདན་དགའ་ལྡན་འཕེལ་རྒྱས་གླིང་ནས་དཔལ་དུས་ཀྱི་འཁོར་ལོའི་དབང་ཆེན་གྱི་གསུང་ཆོས་ར་བར་ཆིབས་བསྒྱུར་གྱིས་སྔོན་འགྲོའི་བཀའ་ཆོས་ཉིན་གཉིས་པ་དབུ་འཛུགས་སྔོན་རྒྱ་གར་ནང་གི་ཆོས་ལུགས་མ་འདྲ་བ་ཁག་གཅིག་གི་འཐུས་ཚབ་མི་སྣས་༧སྙན་སེང་ཞུས་དོན་ལྟར་ཆོས་ལུགས་འདྲ་མིན་གྱི་མཉམ་འཛོམས་མཛད་སྒོ་ཞིག་བསྡུས་ཡོད་པ་རེད།
དེ་ཡང་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་སུམ་ཅུ་སོ་བཞི་པའིི་ཆོས་འབྲེལ་སྩལ་བཞིན་པ་དང་བསྟུན་སིག་གི་ཆོས་དཔོན་གུ་རུ་གོ་པན་སིན་མཆོག་སྐུ་གཤེགས་ནས་ལོ་སུམ་བརྒྱ་ལྔ་བཅུ་འཁོར་བའི་རྗེས་དྲན་ཆེད་དུ་བྷེ་ཧར་མངའ་སྡེའི་རྒྱལ་ས་པར་ནཱ་(Patna)ནང་ཚེས་ ༥ ཉིན་མཛད་སྒོ་རྒྱ་ཆེན་པོ་ཞིག་ཚོགས་ཡོད་པ་དང་། དེའི་ཐོག་རྒྱ་གར་གྱི་སྲིད་བློན་དང་རྒྱ་གར་གྱི་ཆོས་ལུགས་འདྲ་མིན་གྱི་ཆོས་པ་དང་། མི་མང་སོགས་འབུམ་ཕྲག་མང་པོ་འདུ་འཛོམས་བྱུང་ཡོད་པ་དང་། མཛད་སྒོ་དེའི་རྗེས་འབྲེལ་དུ་ཁ་ཆེའི་ཆོས་དཔོན་གཙོ་བོར་གྱུར་བའི་ཆོས་ལུགས་སྣ་ཚོགས་ཀྱི་དབུ་ཁྲིད་ཁག་གཅིག་༸རྒྱལ་བ་རིན་པོ་ཆེ་མཆོག་གིས་དུས་འཁོར་དབང་ཆེན་བཀའ་དྲིན་སྩལ་བཞིན་པའི་ཐོག་ཕེབས་ཏེ་ཆོས་ལུགས་སྣ་ཚོགས་ཀྱི་མཛད་སྒོ་སྟབས་བདེ་ཞིག་གནང་ཆོག་པར་༸སྙན་སེང་ཞུས་དོན་བཞིན་བཀའ་འཁྲོལ་ཕེབས་ཡོད་པ་དང་། མཛད་སྒོ་དངོས་སུ་དབུ་འཛུགས་ཀྱིས་སིག་(Sikh)གི་བླ་མ་ཆེ་ཤོས་དང་ཨ་མར་སར་ཡོད་པའི་གསེར་གྱི་ལྷ་ཁང་གི་གཙོ་འཛིན་གུ་རུ་བྷ་ཆིན་སིན་( Giani Gurbachan Singh, Chief Jathedar of the Akal Takht Amritsar)ལགས་དང་། ཁ་ཆེའི་ཆོས་ལུགས་(Islam)ཀྱི་སྐུ་ཚབ་མོའུ་ལཱ་ན་ཨ་སེ་ནུར་ར་མན་(Maulana Asinur Rahman)ལགས། དེ་བཞིན་གཅེར་བུ་བའི་(jain)ཆོས་དཔོན་ཨཅྱ་ལོའུ་ཁེ་ཤི་མུནེ་ཇེ་(Acharya Lokesh Muniji)ལགས། ཧིན་རྡིའི་ཆོས་ལུགས་(Hindu)ཀྱི་སྐུ་ཚབ་སཱ་ར་སི་བ་ཏི་(Swami Chidanand Saraswati)ལགས་བཅས་ཀྱིས་གསུང་བཤད་གནང་བ་དང་། དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན།
དེ་རིང་འདིར་ཆོས་བརྒྱུད་གཙོ་ཆེ་བ་ཁ་ཤས་ཀྱི་དབུ་ཁྲིད་ཕེབས་ཏེ་སངས་རྒྱས་བཅོམ་ལྡན་མངོན་པར་རྫོགས་པའི་སངས་རྒྱས་པའི་གནས་ཁྱད་པར་ཅན་འདིར་ཆོས་ལུགས་གཙོ་ཆེ་ཁག་འགའ་ཞིག་དབུ་ཁྲིད་ཕེབས་ནས་གསུང་བཤད་དང་ཐུགས་སྨོན་གནང་བར་ཧ་ཅང་དགའ་པོ་བྱུང་། ཚེས་ ༢༩ ཉིན་པར་ཎ་གྲོང་ཁྱེར་དུ་མཛད་སྒོའི་སྐབས་སུ་མངའ་སྡེའི་བློན་ཆེན་མཆོག་དང་བཀའ་མོལ་བྱུང་བ་ལྟར་ངོས་རང་གཅིག་པུ་ཐུགས་འཕྲད་བྱས་པ་ཙམ་མིན་པར་དུས་དབང་གི་མང་ཚོགས་ཚང་མའི་དབུས་སུ་ཐུགས་འཕྲད་དང་མཛད་སྒོ་བྱ་རྒྱུ་བྱས་ཤིང་། མདོ་དོན་སྙིང་པོ་ཚང་མས་བྱམས་བརྩེ་གལ་གནད་ཆེན་པོ་ཡིན་པ་གཅིག་གྱུར་དུ་གསུངས་པ་ལྟར། མང་ཚོགས་ཚང་མས་སེམས་ལ་བཞག་དགོས་པ་གལ་གནད་ཆེན་པོ་རེད།
དེ་རིང་འདིར་ཆོས་ལུགས་ཁག་གི་དབུ་འཁྲིད་འཛོམས་པའི་མདུན་དུ་ངོས་ཀྱིས་ཞུ་རྒྱུར། ངོས་རང་སོན་པའི་རིང་ལ་ཆོས་ལུགས་མཐུན་སྒྲིལ་ཡོང་བ་དང་། དེ་ཡང་མཁས་སྙན་མིན་པར་ཆོས་ལུགས་ཁག་དབར་དངོས་གནས་མི་འདྲ་བ་ཡོད་པ་རྣམས་ངོས་འཛིན་གྱིས་མིའི་ཁམས་མོས་དང་བསྟུན་ནས་མི་འདྲ་བ་ཡོད་པ་རྣམས་དགོས་མཁོ་ཡོད་པ་དང་། ནང་པ་ཆ་མཚོན་ནའང་བཅོམ་ལྡན་འདས་ཀྱི་རྗེས་འཇུག་གཅིག་གྱུར་གྱི་ནང་དུ་ལྟ་གྲུབ་ཀྱི་ཐོག་ནས་བྱེ་བྲག་སྨྲ་བ་དང་། མདོ་སྡེ་པ། སེམས་ཙམ་པ། དབུ་མ་བཅས་མི་འདྲ་བ་ཡོད་པ་རྣམས་བསམ་པ་མི་འདྲ་བའི་དབང་གིས་ལྟ་གྲུབ་དང་ཐེག་པ་མི་འདྲ་བ་གསུངས་པ་ཤེས་རྟོགས་ཐུབ་པ་དང་། དུང་ཕྱུར་བདུན་ཅུའི་ནང་དུ་བསམ་པ་མི་འདྲ་བ་ཡོད་པར་བརྟེན་ལྟ་གྲུབ་མི་འདྲ་བ་རྣམས་དགོས་མཁོ་ཡོད་པ་དང་། ཕན་ཐོགས་ཡོད་པ་ཞིག་ཆགས་ཡོད། ངོས་ནས་མ་ཤི་བར་ཆོས་ལུགས་མཐུན་སྒྲིལ་ཐད་ཤུགས་སྐྱོན་རྒྱག་རྒྱུར་ཆོས་ལུགས་ཁག་གི་བླ་ཆེན་དབུ་འཁྲིད་རྣམ་པས་ཀྱང་ཆོས་ལུགས་མཐུན་སྒྲིལ་ཐད་ཤུགས་སྣོན་བསྐྱོན་རོགས་གནང་ཞེས་ཞུ་རྒྱུ་ཡིན།
རྒྱ་གར་རང་གི་ནང་དུའང་ཆོས་ལུགས་མི་འདྲ་བ་མང་པོ་ཞིག་དར་འཕེལ་བྱུང་བ་དང་། ད་ལྟའི་སྐབས་སུའང་ཆོས་ལུགས་ཚང་མ་ཡོད་པ་ཞིག་ཆགས་ཡོད་ལ། ཆོས་ལུགས་ཚང་མ་འཆམ་མཐུན་ཡོད་པ་ཞིག་ཡིན། མི་དུང་ཕྱུར་བཅུ་ལྷག་ཡོད་པའི་ནང་དུ་ཚང་མ་ནང་པའི་ཆོས་སྐད་ལྟར་ན་བྱང་ཆུབ་སེམས་དཔའ་མིན་པར་རྙོག་དྲ་ཏོག་ཙམ་རེ་ཡོང་ངེས་ཡིན། འཛམ་གླིང་ནང་རྒྱལ་ཁབ་ཉིས་བརྒྱ་ལྷག་ཡོད་པའི་ནང་ནས་རྒྱ་གར་ནི་ཆོས་ལུགས་ཚང་མ་མཐུན་སྒྲིལ་ཐོག་གནས་ཐུབ་པ་ནི་ཁྱད་དུ་འཕགས་པ་ཞིག་ཡིན་པ་དང་། ད་དུང་མཐུན་སྒྲིལ་སྲ་བརྟན་ཡོང་བ་དང་། འཛམ་གླིང་སྤྱི་ལ་མིག་དཔེ་སྟོན་པ། འཛམ་གླིང་གི་མི་དུང་ཕྱུར་བདུན་ཅུར་ཕན་ཐོགས་ཡོང་བ་གཅིག་ནི་ཆོས་ལུགས་མཐུན་སྒྲིལ་ཡོང་བ་བྱ་རྒྱུ་དེ་ཡིན་པས། དེའི་ཐོག་ཁྱེད་རྣམ་པས་སྐུ་ལས་བསྐྱོན་རོགས་གནང་ཞེས་ཞུ་རྒྱུ་ཡིན། ཐུགས་རྗེ་ཆེ་ཞེས་བཀའ་སློབ་སྩལ། དེ་རྗེས་པན་ཇབ་གྲོས་ཚོགས་འཐུས་མི་ཇག་ཇིཏ་སིངྒ་མཆོག་གིས་སིག་ཆོས་ལུགས་ཀྱི་བླ་ཆེན་བཅུ་པ་གུ་རུ་གྷོ་བྷིན་སིངྒ་མཆོག་སྐུ་འཁྲུངས་ནས་ལོ་ ༣༥༠ འཁོར་བའི་དྲན་རྟེན་ཆེད་དངུལ་གྱི་ཊམ་ཀ་ཞིག་འབུལ་ལམ་ཞུས་ཡོད། མཐར་མགོན་པོ་གང་ཉིད་མཆོག་གིས་ཆོས་ཕྱོགས་ཀྱི་དབུ་ཁྲིད་དང་བླ་ཆེན། དེ་བཞིན་སྐུ་ཚབ་རྣམ་པར་མཇལ་དར་རེ་གསོལ་སྩལ་མཛད།
ཆོས་ལུགས་འདྲ་མིན་གྱི་མཉམ་འཛོམས་མཛད་སྒོར་མཇུག་གྲུབ་རྗེས་དུས་དབང་གི་སྔོན་འགྲོའི་བཀའ་ཆོས་ཉིན་གཉིས་པ་དབུ་འཛུགས་ཀྱི་ཐོག་མར་པ་ལཱིའི་སྐད་ཀྱི་ཐོག་ནས་ཞལ་འདོན་གསུང་འདོན་གནང་། དེ་ནས་རྒྱ་སྐད་ཀྱི་ཐོག་ནས་ཤེས་རབ་སྙིང་པོ་གསུང་འདོན་གནང་རྗེས་བརྟན་བཞུགས་བསྟར་འབུལ་གྱིས་དབུས་བོད་མིའི་སྒྲིག་འཛུགས་ཀྱི་ཁྲིམས་ཞིབ་པ་རྣམས་དང་མགོ་ལོག་ཁང་སར་གྱི་བརྟན་བཞུགས་ཕུལ་མཁན་རྣམས་པས་མཇལ་ཁ་ཞུས་པ་དང་། སྤྱོད་འཇུག་ལེའུ་དང་པོའི་གསུང་ཆོས་འཕྲོ་སྐྱོང་མཛད་དེ་ཆུ་ཚོད་ ༣ པ་ཡོལ་ཙམ་ལ་ཆུ་སྐྱར་བྱི་ལ་ཆོམ་རྐུན་དག །སྒྲ་མེད་འཇབ་ཅིང་འགྲོ་བ་ཡིས། །མངོན་པར་འདོད་པའི་དོན་སྒྲུབ་པ། །ཐུབ་པས་རྟག་ཏུ་དེ་བཞིན་སྤྱད། །ཅེས་པའི་བར་བཀའ་ཁྲིད་མཛད་དེ་ཉིན་གཉིས་པའི་བཀའ་ཁྲིད་ལེགས་པར་གྲུབ་ཡོད་པ་བཅས།